[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Országgyűlés! Tisztelt Házelnök Úr! Tisztelt Képviselőtársaim! Az Országgyűlés nyári rendkívüli ülését megnyitom. Tájékoztatom önöket, hogy az ülés vezetésében Tiba István és Hiszékeny Dezső jegyző urak lesznek a segítségemre. Köszöntöm kedves vendégeinket s mindazokat, akik figyelemmel kísérik mai munkánkat. Tisztelt Országgyűlés! Dr. Rubovszky György személyében a magyar kereszténydemokrácia kiemelkedő alakja távozott közülünk. Pártalapítóként is meghatározó szerepe volt abban, hogy a Kereszténydemokrata Néppárt Barankovics István örökségét a magyarországi rendszerváltó pártok közé emelte, és a keresztény értékek legfőbb képviselőjévé tette a magyar politikai életben. Ez a szellemi örökség határozta meg közel három évtizedes politikai pályáját és négy évtizedes ügyvédi karrierjét. A Kereszténydemokrata Néppárt 1989-es megalapítását követően aktívan részt vett a párt munkájában. 1991-től a párt budapesti szervezetének elnöke, 1992-től ügyvezető titkára, 2002-től pedig pártügyésze. 1994 óta - egy kisebb megszakítástól eltekintve - tagja az Országgyűlésnek. 2006-tól frakcióvezető-helyettes, 2010 és 2014 között a Mentelmi bizottság elnöke. 1994-től öt cikluson át volt tagja, később alelnöke az Alkotmányügyi, igazságügyi és ügyrendi bizottságnak, 2014-től pedig az Igazságügyi bizottság elnöke. Munkája során az ország, a nemzet ügyét mindig egyéni érdekei, céljai elé helyezve dolgozott, élete utolsó pillanatáig fegyelmezett munkát követelve képviselő- és munkatársaitól is. Emberi tudása és bölcsessége, a magyar parlamentarizmus nemes hagyományait idéző alakja maradandó életművet hagyott örökül az utókor számára. Emlékét tisztelettel megőrizzük. Nyugodjék békében! Isten nyugosztalja! Arra kérem önöket, hogy néma felállással adózzunk elhunyt képviselőtársunk emlékének. [[A teremben lévők néma felállással adóznak az elhunyt emlékének. A terem közepén elhelyezett asztalon fénykép, képviselői helyén virág emlékeztet dr. Rubovszky Györgyre. Dr. Rubovszky György hozzátartozói a páholyban foglalnak helyet.]] Köszönöm szépen. Foglaljanak helyet! A gyászoló család megjelent tagjainak az Országgyűlés és a saját nevemben is őszinte részvétemet fejezem ki. Tisztelt Országgyűlés! Napirend előtti felszólalásra jelentkezett: „A migráció kereszténydemokrata szemmel” címmel a Kereszténydemokrata Néppárt képviselőcsoportjából Harrach Péter frakcióvezető úr. Parancsoljon, frakcióvezető úr, öné a szó.
Tisztelt Elnök Úr! Tisztelt Ház! Napirend előtti felszólalásom előtt engedjék meg, hogy frakciónk nevében én is búcsút vegyek dr. Rubovszky Györgytől, képviselőtársunktól és barátunktól. Ő egy hívő polgári családból származott, és onnan hozta értékrendjét és normáit, ami meghatározta az életét magánéletében éppúgy, mint közéleti tevékenységében. Gondos családapa volt, korrekt, sőt becsületes ügyvéd, elkötelezett kereszténydemokrata, kötelességtudó képviselő. Búcsúzunk tőled, kedves Gyuri. Isten veled! Nyugodj békében! Kedves Képviselőtársaim! Tudom, hogy ma a vita a rejtett párfinanszírozásról, a számomra ízléstelen plakátháborúról fog szólni, de ma inkább az ország legnagyobb problémájáról, a migráció kérdéséről szólnék néhány szót, méghozzá arról, hogy hogyan látjuk mi, kereszténydemokraták; ugyanis többször tapasztaljuk azt, hogy kioktatnak minket kereszténységből még azok is, akiknek nem sok köze van ehhez, sőt sok esetben aktív egyházgyűlölők is. Azt is tapasztaljuk… [[Szabó Szabolcs: Fabiny Tamás!]] Csak nem úgy érzi, hogy önről van szó, uram? [[Derültség a kormánypártok soraiban. Szabó Szabolcs: Fabiny Tamásról. Az elnök csenget.]] Sőt, egyházi körökből is különböző megnyilvánulások hangzanak el. Mi szövetségben hozzuk döntésünket a Fidesszel együtt, de az természetes, hogy vannak saját motívumaink is ezek mögött a döntések mögött. Most erről szeretnék néhány szót szólni. Két fontos elvet kell kihangsúlyoznunk: az üldözötteken segíteni kell, illetve az önvédelem kötelességünk. Hogy mit jelent számunkra az üldözötteknek nyújtott segítés, azt látják legutóbbi megnyilvánulásainkból és abból, hogy uniós képviselőnk, Hölvényi György is sokat tesz az üldözött keresztények, a közel-keleti keresztények érdekében. Miért pont a keresztények? Egy olyan közösséget próbálunk segíteni a Közel-Keleten, akik 2 ezer éve ott élnek, és akik most nagyon megfogyatkoztak. Természetes, hogy nincs energiánk arra, hogy mindenkin segítsünk, azokon kell segíteni, akik valamilyen szempontból a mi közösségünkhöz tartoznak. De nem csupán a közel-keleti keresztényeknek nyújtott segítségről van szó, és nem csupán a Kereszténydemokrata Néppárt teszi ezt, hanem az állam is és az egyház is. Tudjuk azt, hogy kórházak, lakóházak és iskolák felépítésében nyújtott segítséget a magyar állam, gyűjtést rendezett az egyház, és így az egyének is hozzá tudtak járulni a közösségi támogatáshoz. A másik szempont az önvédelem. Nyilvánvaló, hogy nekünk azt a nemzetet, azokat a családokat kell védenünk, akik hozzánk közel állnak. Az is tény, hogy a tömeges bevándorlás nemcsak a kultúránkat, de családjaink biztonságát is veszélyezteti, ezért azok a döntések, amelyeket közösen hoztunk meg, indokolják ezt az önvédelmet. És még egy kérdésről kell szólnunk. Sokan azt feltételezik vagy azt állítják, hogy az egyházi megnyilatkozások, konkrétan Ferenc pápa szavai kifejezetten ellentétben vannak a kormány intézkedéseivel. Nyilvánvaló, hogy egy egyházi tisztségviselő elsősorban lelkipásztorként nyilatkozik meg, az pedig az egyénnek, az egyes embernek a védelmét jelenti. De mi egy tömeg ellen védekezünk, ez pedig önvédelem. A kettő különbözik; egy lelkipásztor és egy politikus felelősségéről van szó, és ez a kettő megfér egymás mellett, még ha súlyoznunk is kell ezeknek az intézkedéseknek a jelentőségét. [[Szabó Szabolcs nevet.]] [[11.10]] És még egy utolsó gondolat: ha azt nézzük, hogy mi idézte elő ezt a nagy áradatot, akkor bizony nem hagyhatjuk figyelmen kívül azt, ami Észak-Afrikában és a Közel-Keleten a különböző beavatkozások miatt történt. Köszönöm szépen a figyelmüket. [[Taps a kormánypárti padsorokban. Gőgös Zoltán közbeszól.]]
Köszönöm szépen, frakcióvezető úr. A kormány nevében Rétvári Bence államtitkár úr válaszol az elhangzottakra. Parancsoljon, államtitkár úr!
Köszönöm szépen a szót, elnök úr. Tisztelt Frakcióvezető Úr! Tisztelt Ház! Engedjék meg, hogy először én is Rubovszky György képviselőtársamra emlékezzek egy perc erejéig. Szerintem egy régi vágású úriembert vesztett a Magyar Országgyűlés és a magyar parlamentarizmus azzal, hogy Rubovszky György képviselőtársunk a mennyei frakció legfiatalabb tagja, egy olyan embert, aki megalkuvás nélkül tudott politizálni, megalkuvás nélkül tudott az értékei mellett kiállni 1990 előtt és 1990 után is.Ő volt az, aki a kommunista időkben is mert keresztény ügyvéd lenni, és bármilyen hányattatásai is voltak a Kereszténydemokrata Néppártnak, mindig ki mert állni az álláspontja mellett, és fegyelmezett jogászként mindig mindent meg is tett azért, hogy ez az álláspont, a jogszerűség, a szabályosság és az elvek diadalmaskodjanak, bármilyen körülmények is vannak.Ami neki az erőt adhatta az egyéni kvalitásain kívül, az valószínűleg a család ereje, hiszen nem ő az egyetlen olyan tagja ennek a Rubovszky családnak, aki Magyarország számára vagy korunk számára olyat adott vagy olyan áldozatot hozott, vagy olyan munkát végzett, ami maradandó, és a nemzet gyarapodásához, a nemzet teljesítményéhez járul hozzá. Ez a családi indíttatás is segíthetett neki abban, hogy kereszténydemokrata politikusként nekünk is, a fiatalabb generáció számára nagyon sok tekintetben példakép legyen. Ami a bevándorlás kérdését illeti, én is úgy gondolom, tisztelt képviselő úr, hogy Magyarország a legkeresztényibb és legjózanabb megoldást választotta akkor, amikor azt mondta, hogy megvédi Magyarországot, megvédi a magyar családokat, a magyar családok biztonságát, nemzeti kultúránkat, a magyar emberek munkahelyét, a közbiztonságot, és megvédi az embereket a terrorizmustól, de mindemellett segítséget is nyújt azoknak, akik valóban üldöztetést szenvednek. Általában migrációról szoktak beszélni. Mi a migrációnál egy nagyon nagy veszélyt látunk, de a menekülteknél, akik a saját szülőföldjüktől még csak akár pár száz kilométerre vannak, hiszen egy szíriai eredeti lakóhelyüktől, mondjuk, csak egy Bekaa-völgyében, Libanonban vagy Jordániában található menekülttáborban vannak, vagy máshol élik túl azt az időszakot, amíg az Iszlám Állam nem kerül kiüldözésre a szülőföldjüktől, nos, nekik igenis segítséget kell nyújtsunk. Azt mondhatom mindnyájuknak, hiszen már nagyon sok keleti, közel-keleti egyházi vezető fordult meg itt, Magyarországon - Sako pátriárka, Warda érsek, Efrém Ignác vagy Jounan pátriárkák vagy maga az, azt hiszem, életében is már példaképpé, szimbólummá vált Boulad atya, aki magyar állampolgárságot is kért, hiszen egy abból a régióból érkező ember Magyarország bevándorláspolitikáját, Magyarország migrációval kapcsolatos álláspontját tartja a leghelyesebbnek, és szívesen tartozik közjogilag is Magyarországhoz magyar állampolgárként -, nos, mindegyikük elmondta, hogy azokat a támogatásokat, amelyeket Magyarországtól kapnak ők mint keresztény vezetők, mint káld vezetők, mint ortodox vezetők, mint katolikus vezetők, természetesen föl fogják használni elsősorban az ottani keresztények segítésére. Természetesen, ha az ő gyógyszertárukba egy muzulmán megy be és ő kér ingyenesen gyógyszert, neki is fognak adni. Ha az ő iskolájukban egy nem keresztény szeretne nyelvet tanulni, neki is meg fogják tanítani azt a nyelvet, neki is segítséget fognak nyújtani. Ezért vagyunk biztosak abban, hogy a legjobb helyre küldi Magyarország a „Hungary Helps” program keretében ezeket a támogatásokat, hiszen nemcsak általánosságban nyújtunk fejlődő országoknak 5 milliárd forint értékben támogatást ahhoz, hogy az államadósságuktól megszabaduljanak a következő években, hanem konkrét egyedi tervekkel is előálltunk, és ezek nemcsak a tervek szintjén maradtak meg, mint ahogy azt sok közel-keleti vezető hangsúlyozta és nemzetközi lapoknak is elmondta, hogy sok ígéretet kaptak, a támogatást azonban Magyarországtól konkrétan is megkapják. Bízunk benne, hogy ez itt konkrétan is tud segíteni. Minden egyházi vezető az oktatási segítséget tartja a legfontosabbnak. Azok a gyerekek, akik évek óta már nem a szülőföldjükön élnek, nagyon könnyen elkallódhatnak. Az a káld katolikus egyház számára nyújtott 120 millió forint és az azt kiegészítő 80 millió forintos egyházi támogatás, amelynek révén már épül a káldok iskolája, bízunk benne, hogy az idei nyáron elkészül, és jövő ősztől a diákok elkallódását is megakadályozza, és a tanulásukat is segíti. Nagyon fontos reményt adhat a visszatérésre, hogy Magyarország 2 millió eurónyi támogatást ad Telsqof városának újjáépítésére. Ez egy keresztény település volt, az Iszlám Állam ahogy nyomult előre, teljes mértékben kiürült a település, felgyújtották a házakat, megrongáltak egyes házakat, vissza tudnak térni, a reményt adjuk ezeknek a házaknak az újjáépítésével vissza. Fontos, hogy mind az Antióchiai Szír Katolikus Patriarchátus libanoni táboraiban a humanitárius tevékenységhez 1 millió euróval, és a szír ortodox egyház munkahelyteremtő és humanitárius tevékenységéhez a régióban szintén 1 millió euróval járulunk hozzá. Félmillió euróval segítjük az erbíli kórház gyógyszerszükségletének biztosítását [[Az elnök a csengő megkocogtatásával jelzi az időkeret leteltét.]] és a következőkben a máltai kórház és hasonló támogatások magyarországi finanszírozásáról is előkészítjük a döntéseket. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. „Az embereknek elegük van” címmel az MSZP képviselőcsoportjából Burány Sándor képviselő úr jelentkezett napirend előtti felszólalásra. Parancsoljon, képviselő úr, öné a szó.
Köszönöm szépen, elnök úr, a szót. Mielőtt súlyos mondatokat mondanék a kormány munkájáról és az ország állapotáról, kérem, engedjék meg, hogy az MSZP frakciója és az MSZP nevében fájdalmamat fejezzem ki Rubovszky György képviselőtársunk halála miatt, és a tragikus haláleset kapcsán a gyászoló családnak részvétemet nyilvánítsam. Képviselőtársunk minimum ennyit megérdemel. Tisztelt Ház! Kénytelenek vagyunk a tragédia után is végezni a dolgunkat. Kénytelenek vagyunk, mert meg kell állapítanunk, hogy a szegény embert az ág is húzza. Csak Borsodban, például Megyaszón - ez egy 3 ezer lelkes település - a vihar következtében nem maradt ép ház, nincs tető, a házak életveszélyesek. [[11.20]] Halmaj is súlyos károkat szenvedett, ugyanakkor a biztosítótársaságok lassúak, nehézkesek, és a károk rendezéséhez, javításához hozzányúlni az elbírálásig nem lehet. Az emberek segítség nélkül maradtak, a kormány hallgat, az út szélén hagyta a bajba jutott embereket. De a szegény embert a kormány is sújtja. Magyarországon 2010-ben nagyon sok szegény ember élt, 3 millió szegény ember élt az országban, és ez a szám sajnos az elmúlt években nem csökkent, hanem nőtt: 2016-ban már közel 4 millió, mélyszegénységben élő honfitársunk volt az országban, és jellemző, hogy a KSH egy idő óta nem is meri publikálni a mélyszegénységgel kapcsolatos adatokat. [[Dr. Rétvári Bence: Dehogynem!]] Meg kell állapítanunk, hogy a dolgozók bére agyon van adóztatva. Az átlagbérek tekintetében az Európai Unióban a harmadik helyen vagyunk a béreket terhelő adók és járulékok rangsorában; ezen a dobogón nem kellene ott állnunk. De van ennél rosszabb hírem is: a minimálbért sújtó adók és járulékok tekintetében egyenesen Európa-bajnokok vagyunk; itt jó lenne az utolsónak lennünk. És sajnos még ennél is rosszabb hírem van: az áfakulcs tekintetében, amely 27 százalékos, pedig világrekorderek vagyunk a fejlett országok sorában, egész egyszerűen példátlanul magas áfaterhek sújtják a magyar termékeket. Az agyonadóztatott kisvállalkozások fuldoklanak, ugyanakkor a multinacionális cégek adókedvezményeket kapnak. Nő a szegények és a gazdagok közötti különbség, a fideszes elit lassan már mindenhova helikopterrel közlekedik, helikopterrel jár lakodalomba, helikopteren menekül újságírók elől, miután drágán bérelt magángépen hazajött Makaóból, ahol nyilván kirándultak és kártyáztak egy keveset, eközben az alacsony keresetű dolgozók hónapról hónapra élnek. Mindemellett a kormányt szemmel láthatóan zavarják az önálló, gondolkodó emberek, szervezetek és intézmények. Ennek jegyében a tankötelezettség korhatárát 18 évről 16 évre szállították le, évente ezzel mintegy 15 ezer gyermeket zárnak ki az oktatásból. A felsőoktatási lehetőségeket ezzel párhuzamosan szűkítik: a felsőoktatás önállóságát lényegében megszüntették a rektorok kinevezésének államosításával, a kancellárok, akik valójában politikai komisszárok, egyetemi kinevezésével; megalkották a lex CEU-t, korlátozzák a tanulás szabadságát, képesek egy egyetemet is bezárni ennek érdekében; megalkották a lex civilt, mert az önállóan működő, kormánytól független civil szervezetek szálka a kormány szemében. Eközben példátlan lakájmédiát hoztak létre, a köztévétől kezdve a megyei lapokig a helyi rádiók lenyúlásán keresztül, és ebben a lakájmédiában két dolog folyik gőzerővel: agymosás és pénzmosás. A legyengült társadalom legyengített egészségügyet kap emellett: állandósult az orvoshiány, példátlan, hogy az elmúlt napokban bezártak egy teljes részleget úgymond szabadságolás miatt, és a kormány képviselője annyit tudott erre kinyögni, hogy nyilván a betegek is szabadságra fognak menni. Egész egyszerűen röhej, képviselőtársaim, épp csak azt nem tették hozzá, hogy a betegség pedig mondjon le. Nem csoda, hogy Magyarországon az embereknek elegük van, nő a kilátástalanság. Minden felmérés azt mutatja, hogy évről évre nő az elvándorolni szándékozók aránya és száma, ez tragikus folyamatokat indít el. Az embereknek elegük van, de nem elvándorolni kell, hanem ezt a kormányt el kell zavarni [[Az elnök csengetéssel jelzi az időkeret leteltét.]] mert ez a felelős ezért a helyzetért. Köszönöm szépen a figyelmüket.
Köszönöm szépen, képviselő úr. A kormány nevében az elhangzottakra Dömötör Csaba államtitkár úr válaszol. Parancsoljon, államtitkár úr! [[Gőgös Zoltán: Inkább menjél ki a metróhoz!]]
[[Burány Sándor frakciótársaival beszélget.]] Köszönöm a szót, elnök úr. Pár rövid reakció az elején. Ön azt állította, hogy a KSH nem tesz közzé adatokat a szegénységgel kapcsolatban. Ez nem állja ki a valóság próbáját, ha van egy másodperce arra, hogy figyeljen: a szegénységi faktornak kitettek száma 3,4 millióról 2,5 millióra csökkent [[Burány Sándor: Ez hazugság!]] ez 800 ezres csökkenés, ön is nagyon jól tudja. [[Gőgös Zoltán: Mondom, menjél ki a metróhoz!]] Ami az árvizet illeti, amikor a borsodi árvíz volt, akkor a szocialista kormány semmilyen segítséget nem adott a bajbajutottaknak. Azt gondoljuk egyébként, hogy a szegénységből való legrövidebb kiút az, ha mindenkinek van munkája, ezért is komoly fegyvertény az, hogy 2010-hez képest 700, azaz hétszázezerrel többen dolgoznak ebben az országban. Ami az áfát illeti: ön is nagyon jól tudja, hogy a legfontosabb élelmiszerek áfája januártól csökkent, és azt is nagyon jól tudja, hogy ez volt az a kormány, amelyik kivezette a devizahiteleket, amelyek százezreket toltak adósságcsapdába. Említette még talán az egészségügy kérdését. Amikor önök letették a lantot 2010-ben [[Gőgös Zoltán: A metróhoz menjél ki, lincshangulat van, öreg!]] , ahhoz képest 430 milliárd forinttal több áll most rendelkezésre az egészségügyre. Ön arra utalt, hogy az embereknek elegük van. Azt, hogy az embereknek miből van elegük, majd elmondják a választáson. Egy biztos: az MSZP sok olyan dolgot művel, amiből sokaknak lehet elege. Van egy ügy, amiről nem ejtett szót, de nagyon sokat elmond az MSZP mostani állapotáról, mert újabb csontváz esett ki a piros szegfűs szekrényből: sikerült bemutatniuk azt a bravúrt, hogy már rég nincsenek kormányon, de még mindig ugyanazon a fordulatszámon hagyták a korrupciós generátort. Mire is gondolok? A sajtóból értesülhettünk arról, hogy az MSZP egyik meghatározó emberét előzetes letartóztatásba helyezték a napokban, mert bűnszervezetben elkövetett csalással gyanúsítják. A gyanú szerint a cége 1,7 milliárd forint áfát [[Közbekiáltások az MSZP soraiból. Dr. Józsa István: Koholmány! Az elnök csenget.]] és 1,6 milliárd forintnak megfelelő szja-t nem fizetett be, ez több mint 3 milliárd forint. És nemcsak a magyar állam a károsult, ugyanis a letartóztatott érdekkörébe tartozó diákszövetkezetek tagjai nem jutottak hozzá jogos fizetésükhöz. [[Gőgös Zoltán: Persze, ha zárolja az ügyészség!]] Ezt teszi az egészet még a szokásosnál is jobban felháborítóvá. Azért is örülök, hogy ön szólalt fel, mert ön pár napja bement egy tévéműsorba, és azt a meghökkentő kijelentést tette, hogy ön bizony nem nagyon tanulmányozta Czeglédy Csaba életrajzát. Nem tudom, ezt mennyire gondolta komolyan, de azért engedje meg, hogy tájékoztassam akkor önt arról, hogy kiről is van szó. Ez az ember a baloldal frakcióvezetője Szombathelyen [[Gőgös Zoltán: Ez a bajotok éppen!]] egy ideig alpolgármester is volt. [[Gőgös Zoltán: Stadionmutyi!]] Több MSZP-s kampányt is koordinált, így például a veszprémit és a tapolcait is, ön is jól tudja, Gőgös képviselő úr, mert ön is dolgozott vele. [[Gőgös Zoltán: Nem is fogom megtagadni!]] Mindezeken túl egyszerre ügyvédje Gyurcsány Ferencnek, Mesterházy Attilának és Botka Lászlónak is, miközben szakít pénzt az MSZP frakciójától is milliós nagyságrendben. [[Gőgös Zoltán: Előbb mész te börtönbe, öreg!]] Jellemző módon, amikor Harangozó képviselő úr adatigénylési kérelemmel a minisztériumba érkezett, akkor őt Czeglédy Csaba képviselte, tehát egy olyan emberrel hivatkozott ő átláthatóságra és közpénzekre, akit egyébként már korábban is elítéltek adócsalásért, a bíróság is kimondta róla, hogy adóbűnöző. Minden bizonnyal Botka László is tisztában volt ezzel, amikor április 7-én közösen tartott vele lakossági fórumot. Jellemző módon az MSZP miniszterelnök-jelöltje még tartotta is az esernyőt ennek az adóbűnözőnek, nehogy megázzon. Nézzék csak meg az erről szóló képeket! És mit mond erre a pártelnökük? Azt mondja, idézem: „Sok emberrel van ilyen helyzet, hogy az adót így fizette vagy úgy fizette, ez egy vita.” Lehet, hogy az MSZP-ben sokszor előfordul, hogy 3 milliárd forint adót nem fizetnek be, de az ország MSZP-n túli részén ez nem szokott előfordulni. [[Gőgös Zoltán: Jaj, jaj, jaj!]] Így ez nem egy vita, ez egy bűncselekmény, tisztelt képviselő úr. [[Dr. Józsa István: Rágalom! Az elnök csenget.]] Tisztelt szocialista Képviselők! Mindezek nagyon súlyos dolgok, ezért arra szólítjuk fel önöket, hogy egyrészt mielőbb tisztázzák, milyen zűrös ügyeiről tudnak még Czeglédy Csabának. [[Dr. Józsa István: Rágalmazás! Gőgös Zoltán: Rágalmazás, és nincs vége, ebből még bajod is lehet!]] Jobb, ha arról is még most beszámolnak, hogy mely szocialista politikusoknak van szerződéses kapcsolata ezzel az emberrel [[Dr. Józsa István: Rágalmazás! Putyini oroszok!]] , azt tudjuk, hogy a frakciónak van ilyen szerződése. Arra is sokan várunk választ, hogy előfordulhatott-e, hogy a botrányban érintett diákmunka-szövetkezeteket az MSZP-s kampányok során felhasználták [[Gőgös Zoltán: Miért nem a kérdésre válaszolsz?]] erre várjuk a választ. Ha szeretnék magukat tisztázni, akkor ezekre választ kell adniuk, ha nem teszik, akkor az gyakorlatilag bűnpártolás [[Dr. Szakács László: Feljelentés?]] és azt is jelenti [[Gőgös Zoltán: Tettél feljelentést?]] hogy az „MSZP” feliratú szekrényből nemcsak régi csontvázak esnek ki [[Dr. Józsa István: Rágalmazás!]] , hanem folyamatosan képződnek újak, így legalább mindenki nagyon jól láthatja, hogy mit is jelent a gyakorlatban a baloldali megújulás. Na, amit itt látunk, abból valóban sokaknak lehet elege. Köszönöm, hogy meghallgatott. [[Taps a kormánypártok soraiban. Dr. Józsa István: Farkas Flórián? Azt vegyétek elő!]]
Köszönöm szépen, államtitkár úr. A Fidesz képviselőcsoportjából Kósa Lajos frakcióvezető úr jelentkezett napirend előtti felszólalásra: „Megvédjük az országot!” címmel. Parancsoljon, frakcióvezető úr! [[Gőgös Zoltán: Mitől? Magatoktól?]]
Elnök Úr! Tisztelt Ház! Engedjék meg, hogy a Fidesz-frakció nevében elbúcsúzzak Rubovszky György képviselőtársunktól. Rubovszky György az utolsó nagy mohikánok egyikeként távozott innen a Házból, nagyon kevés hozzá hasonló képviselő van már közöttünk. Emlékét megőrizzük, hiányozni fog. Elnök Úr! Tisztelt Ház! Azt hiszem, a hosszú távú sorsunkat leginkább érdeklő események most Brüsszelben zajlanak, az Európai Tanács ülést tart, kétnaposat, amelyen nagyon sok mindenről szó esik, közöttük a migrációról és a kvótáról is. [[11.30]] Láthatjuk, hogy az Európai Unió újonnan megválasztott, nagyon jelentős potenciállal rendelkező politikusai meglehetősen ambivalensen állnak hozzá a migrációhoz és a kvótához. Az Európai Parlament elnöke az Európai Tanács ülése előtt úgy nyilatkozott, hogy kétségtelenül igaza van azoknak - Magyarországot persze nem vette a szájára, mert ez mégiscsak túlzás lett volna egy baloldali politikustól -, akik azt mondják, hogy a migránsokat az Európai Unió határain kívül kell tartani, ott kell velük szemben lefolytatni a szükséges jogi eljárásokat, és a gazdasági migránsokat nem szabad beengedni, és meg kell védeni a határokat. Ugyanakkor látjuk, hogy az Európai Tanács ülésén még mindig rendkívül forró téma a kötelező kvóta, és az Európai Parlament baloldali része sem tett le arról, hogy a kötelező kvótát érvényesítse, legutóbb a zöldpárti parlamenti frakció frakcióvezetője mondta és javasolta azt, hogy Kelet-Európába komplett szíriai falvakat kellene áttelepíteni, minthogyha egyébként meg lehetne állapítani egy faluról, hogy menekültstátuszra jogosult-e vagy sem, mert emberekről meg lehet állapítani, településekről egészen biztosan nem. Ebből látszik, hogy milyen hagymázas elképzelései vannak egyes európai politikusoknak a baloldalon arról, hogy ennek az egész migránsválságnak mi az igazi természetrajza, kik is jönnek Európába, és hogyan lehet ezzel kapcsolatban Európát megvédeni. A Fidesz-frakciónak továbbra is a leghatározottabb álláspontja az, hogy az európai határokat minden eszközzel meg kell védeni, amíg ez a kormány lesz a felelős Magyarország irányításáért, és ebben bíznak az emberek, addig semmifajta kerítéselbontás nem jöhet szóba, és élesen ellenállunk minden olyan kísérletnek, jöjjön az a szocialistáktól vagy éppen a miniszterelnök-jelöltjüktől, Botka Lászlótól, ami egyáltalán valamilyen kontextusban felveti a kerítés elbontásának a lehetőségét. Ez a migrációs nyomás nemhogy nem lankad, hanem egyre erősödik. Napnál világosabb, hogy lassan beérik az Európai Unióban az, amit a magyar kormány 2015 óta a leghatározottabban képvisel: ha a migránsokat beengedjük Európába, ezzel veszélyeztetjük a kultúránkat, a politikai értékeinket, a civilizációnkat, de a fizikai biztonságunkat is. Ma már hovatovább fel sem kapjuk a fejünket olyan hírek hallatán, amikor „pusztán” arról van szó, hogy egy kis francia faluban egy migráns megkéselt egy rendőrt vagy egy papot, mert ez már olyan mértékben a mindennapi hírözön részévé vált, hogy igazából a magyar sajtó sem reagál rá, de a mindennapokban, a mindennapok biztonságában nem lehet erről megfeledkeznünk. Ezért Magyarország érdeke vitathatatlanul az, hogy feltartóztassuk a migrációt, és ezért a Fidesz-frakció azzal a politikai támogatással indította el a miniszterelnököt az Európai Tanács ülésére, amely egyébként egybeesik a most lezajlott nemzeti konzultációban részt vevő 1,7 millió ember, magyar ember álláspontjával, hogy kvótában nincsen kompromisszum, nem szeretnénk, hogy rajtunk kívül bárki más eldöntse, hogy kivel és milyen feltételek mellett kell együtt élnünk, jöjjön az az európai szocialistáktól, a magyar szocialistáktól, az európai zöldektől, álljon bár rejtetten vagy nyilvánosan a terrorizmus mellé az Európai Parlament, vagy éppen jelenjen meg hirtelen védőügyvédként egy nyilvánvalóan terrorista ember mellett [[Az elnök csenget.]] a szocialisták volt igazságügyi minisztere. Nem engedünk ebből, Magyarországot megvédjük. [[Taps a kormánypártok soraiban.]]
Köszönöm szépen, frakcióvezető úr. A frakcióvezető úr elhangzott napirend előtti felszólalására a kormány részéről Dömötör Csaba államtitkár úr válaszol. Parancsoljon, államtitkár úr!
Köszönöm a szót, elnök úr. A biztonság kérdése az első számú közéleti kérdéssé lépett elő Európában, ami valóban nem független a migrációs válságtól, és egyre erősebb az európaiak részéről az igény arra, hogy vezetőik adjanak erős, megnyugtató válaszokat és megoldásokat aggodalmaikra, félelmeikre, és ezen nincs is sok csodálkoznivaló, mert szinte nem telik el úgy hét, hogy ne történne súlyos terrorcselekmény. Ezen okok miatt, többek között ezen okok miatt kapott helyet ez a kérdéskör a nemrég lezárult nemzeti konzultációban, amely új részvételi rekordot hozott, 1,7 millióan vettek részt benne - amely szám egyébként messze meghaladja akár az MSZP, akár a Jobbik szavazóinak számát. És az eredmények világosak: a résztvevők több mint 90 százaléka elutasítja az illegális bevándorlást, és megtiltaná a bevándorlást elősegítő tevékenységeket, felügyelet alatt tartaná a menekültkérelmüket benyújtó migránsokat addig, amíg a döntés meg nem születik. Azt gondoljuk, hogy ha más uniós tagországban végeznének hasonló konzultációt vagy akár felmérést, hogyha ilyen nagy számban kérnék ki az ottani állampolgárok véleményét, akkor hasonló válaszokat kapnának. Ezért is megdöbbentő, hogy Brüsszel mintha még mindig nem értené, hogy milyen szoros az összefüggés a romló biztonsági helyzet és a migrációs válság kezeletlensége között. Továbbra is csak szavakban védi a határokat, de a gyakorlatban tovább erőlteti a betelepítési programokat, és egyre nagyobb a nyomás azokon az országokon, így a kelet-európai országokon, amelyek nem hajlandóak ebben részt venni. Többféle módon próbálják őket megtörni: hol a pénzügyi források megkurtításával fenyegetőznek, hol elítélő határozatokkal, hol pedig szimplán sértő minősítgetéssel; azt gondolom, ez szembemegy minden demokratikus elvvel. Ennyi terrortámadás után mi azt várnánk, hogy felülkerekedik a józan ész, ehelyett még mindig, valóban még mindig botrányos javaslatok születnek. A brüsszeli zöldek vezetője például nagyobb bevándorlócsoportokat hozna Kelet-Európába, a térségünkbe, mert így - azt mondja - nagyobb kedvvel érkezhetnek ide azok a bevándorlók, akik egyedül nem szívesen érkeznének; egy interjúban világosan arról beszélt, hogy a migránsfalvak létrehozása is egy lehetőség. Márpedig mi nem akarunk migránsfalvakat, és amíg ez a kormány hivatalban van, amíg ez a kormány a helyén van, addig nem is lesznek ilyenek. Mindeközben a magyar baloldal, ahelyett, hogy tiszteletben tartaná a magyarok véleményét, amit már sok alkalommal elmondtak, megtámogatja a betelepítést, a betelepítéspárti brüsszeli terveket, az LMP például megszavazott Brüsszelben egy olyan betelepítést támogató állásfoglalást, amely rendkívül súlyos megállapításokat tartalmaz, idehaza meg mindig hallgatnak róla, itt is le szokták tagadni. Megszavazta ezt az állásfoglalást az MSZP is, de a miniszterelnök-jelöltje még tovább ment: egy nemzetközi hírügynökségnek elkotyogta, hogy kormányra kerülésük után ők bizony lebontanák a déli határzárat, hiába próbálják most már eltagadni meg megmagyarázni az egészet, a miniszterelnök-jelöltjük ezt ígérte. Közben a párt elnöke, Molnár Gyula arra célozgatott, hogy az uniós együttműködésben bizony néha vannak olyan elemek, amelyek nem annyira kedvezőek Magyarország számára, de ezeket bizony el kell fogadni. Tisztelt Ház! Mindezek a nyilatkozatok, mindezek az állásfoglalások a baloldal részéről, a szavazások jegyzőkönyvei világosan bizonyítják, hogy összeállt a kerítésbontó, betelepítéspárti koalíció Magyarországon, ennek minden baloldali párt tagja gyakorlatilag, a Jobbik pedig csendestársként viselkedik. Tisztelt baloldali képviselők - az MSZP, sajnos, úgy látom, hogy nem vesz részt a Ház munkájában -, amikor a kerítésbontást, a betelepítést erőltetik, akkor most nem csupán a kormánnyal van vitájuk, hanem most már több millió magyar emberrel is, a magyarok ugyanis már háromszor mondtak nemet világosan az illegális bevándorlásra, a betelepítésekre, és álltak ki a határok megerősített védelme mellett, kiálltak két konzultáció során, és kiálltak az őszi népszavazás során, akkor több mint 3 millióan. Tisztelt Ház! A kormány nem fog engedni a nyomásnak, bármily erős is legyen az, akármekkora is a nyomás, akkor sem hagyjuk, akkor sem fogjuk hagyni, hogy nélkülünk döntsenek rólunk, akármilyen durva is legyen az előttünk álló kampány, akármilyen szerepet is játsszanak majd abban az ellenzéki pártok, ebből az elvből egy tapodtat sem fogunk engedni. Köszönöm, hogy meghallgattak. [[Taps a kormánypártok soraiban.]]
Köszönöm szépen, államtitkár úr. „Egy fölösleges nap” címmel az LMP képviselőcsoportjából Szél Bernadett frakcióvezető asszony jelentkezett napirend előtti felszólalásra. Parancsoljon, frakcióvezető asszony, öné a szó.
Köszönöm a szót, elnök úr. Először is őszinte részvétem szeretném kifejezni elhunyt képviselőtársunk családjának. Tisztelt Képviselőtársaim! Tisztelt Országgyűlés! Különleges nap a mai: még soha nem folyt Magyarországon ilyen felhajtás mellett, ilyen patinás épületben ilyen szánalmas oligarchaháború, mint amit önök itt most művelnek. Most is zajlik az a bizottsági ülés, ahol a szavazások előtti utolsó percekben kollektív szövegszerkesztéssel hegesztik a többszörösen alaptörvény-ellenes törvényjavaslatukat, holott egy lényeg lenne: a kormánypropaganda tilalma. Leszögezem: az LMP az oligarchaháborúban nem vesz részt, viszont továbbra is várunk arra, hogy az Országgyűlésben ne a Fidesz, ne a Fidesz bandériuma, hanem az ország és a magyar emberek valódi problémáival foglalkozzanak. Köszönöm a figyelmet. [[11.40]]
Köszönöm szépen, frakcióvezető asszony. Az elhangzottakra a kormány nevében Dömötör Csaba államtitkár úr válaszol. Parancsoljon, államtitkár úr!
Tisztelt Képviselő Asszony! Engedje meg, hogy elmondjam azt a véleményemet, hogy szerintem nincs olyan vita az Országgyűlésben, amelyik fölösleges lenne, sem a mai, sem pedig más napok vitái, egy csomó olyan kérdés van ma napirenden, amelynek súlya van, amely fontos az ország élete szempontjából is. Mivel, amit mondott, az gyakorlatilag egy világos állásfoglalás, és ha az elmúlt napokban tett nyilatkozataikat is nézzük, akkor engedje meg, hogy sokaknak az az érzése, hogy az LMP is csatlakozott egy milliárdos szövetségi köréhez, ezzel az állásfoglalással is. [[Dr. Szél Bernadett elhagyja az üléstermet.]] Néhány évvel ezelőtt az önök aktivistái még hozzáláncolták magukat a Közgép telephelyéhez, erre most már az LMP egyik elnöke azt mondja, hogy Simicska Lajost becsülni kell. Ön is ezt mondta. [[Dr. Hadházy Ákos képviselői helyéről felállva Dömötör Csaba elé lép. Dr. Hadházy Ákos: Nem mond igazat! Hülyeséget beszél!]] Ön is ezt mondta. [[Moraj, közbeszólások a kormánypártok padsoraiból. Szór­ványos taps a Jobbik mögött helyet fog­laló képviselők soraiból.]] Arra kérem, nézze vissza azt a tévéinterjút, amit ön adott, és ott világosan ezt mondta. Egy biztos, hogy Schiffer András távozása óta sok minden változott az LMP-ben [[Dr. Hadházy Ákos elhagyja az üléstermet.]] , már csak foltokban emlékeztetnek arra a pártra, amelyik egyszer azt ígérte, hogy lehet más a politika. Önök most kivonultak - több témát is lehetne említeni az LMP-vel kapcsolatban. És azért is sajnálom, hogy kivonultak, mert kiderült az elmúlt napokban egy súlyos ügy, mégpedig az, hogy az európai zöldek arra tettek javaslatot, hogy nagyobb csoportokban telepítsenek bevándorlókat Közép-Európába és Kelet-Európába, mert azok így jobban éreznék magukat csoportosan, mintha egyedül érkeznének. Ez a zöldvezető még azt is megfontolandó javaslatnak tekinti, hogy migránsfalvakat hozzanak létre Kelet-Európában. És hiába magyarázkodik utólag ez a zöldvezető, hogy ez csak egy lehetőség, egy lehetőség a sok közül, a lényegen nem változtat. Már csak azért sem, mert ez a Ska Keller nevű képviselő máshol nagyon is helyesli, hogy eljárás indul azon kelet-európai országok ellen, amelyek elutasítják a betelepítési programokat. Tisztelt Képviselő Asszony! Nem tudom, hogy követi-e, még a parlament ülését, de ha itt lenne, akkor szívesen elmondanám önnek, hogy az LMP-nek tisztáznia kell, azt gondolom, ezt a kérdést, mert ez a nyilatkozat, a zöldeknek ez a javaslata nem előzmények nélküli. Az LMP gyakran próbálja letagadni az Országgyűlésben ezt, de április 5-én, valamikor a déli órákban az európai parlamenti képviselőjük megszavazott egy állásfoglalást, amely alapján el kell törölni a jogi határzárat, fel kell gyorsítani a betelepítéseket, és ki kell terjeszteni a menekültek fogalmát a szélesebb körre. Ez az LMP hivatalos álláspontja tehát, amikor szavazni kell. Idehaza meg nincsen bátorságuk ezt elmondani az állampolgároknak. És ezek után még demokráciára hivatkoznak. És erre a felvetésre sem fognak válaszolni, hogyha minden igaz. Így hát, ha a parlamenti szezon végén nekem összegeznem kellene, hogy mit is akar valójában az LMP, kevés dolgot tudunk megnevezni, de az látszik, hogy körvonalazódik egy flört egy milliárdossal, aki egyébként más pártokkal is flörtöl itt az Országgyűlésben. [[Szabó Szabolcs közbeszól. Az elnök csenget.]] Ilyen szempontból is érdekes lesz a mai szavazás. És az is érdekes, hogy jellemező módon képviselő asszony most is kivonult. Mindesetre sokan csalódhatnak ma azok, akik azt gondolták, hogy lehet más a politika. Körvonalazódik aztán egy betelepítéspárti politika, amit a brüsszeli intézményekben képviselnek, de idehaza nem avatják be a nyilvánosságot és a saját szavazóikat sem. [[Szabó Szabolcs közbeszól. Az elnök csenget.]] Aztán látunk még egy dolgot, ezt is szeretném felvetni, mert ez is sokakat érint és a lényegi vitához tartozik, ez pedig az adóemelés szándéka. Múlt héten is volt egy vita itt az Országgyűlésben, és az ottani LMP-s bekiabálásokból is, illetve a programpontjaiból is világos, hogy az LMP újra vissza akarja emelni a személyi jövedelemadó kulcsát [[Dr. Gyüre Csaba: Ti pedig a Rákosi-rendszert!]] drasztikus adóemelésben gondolkoznak. Tehát azokhoz a baloldali pártokhoz csatlakoznának, amelyek újra megroppantanák a munkából élő középosztályt, és még az átlagnál kicsivel többet keresőkre is azt mondják, hogy gazdagok. Így hát, hogyha az LMP itt lenne, akkor sokan mondhatnák el nekik, hogy az a politika, amit folytatnak, egyáltalán nem más, mert ugyanaz, amit a baloldal jó pár évig bemutatott itt Magyarországon, és a választók erről világosan elmondták a véleményüket. Az LMP-n múlik, hogy most melyik utat választja. Köszönöm, hogy meghallgattak. [[Taps a kormánypártok soraiból.]]
Köszönöm szépen, államtitkár úr. Hadházy Ákos képviselő úr kivonult, így nem adta meg nekem a lehetőséget, hogy az ülést megzavaró tevékenysége miatt figyelmeztetésben részesítsem. Tisztelt Országgyűlés! „Először csak rongálta a Fidesz a Jobbik plakátjait, most be is tiltaná. Ennyire rettegnek a kormányváltástól?” címmel napirend előtti felszólalásra jelentkezett a Jobbik képviselőcsoportjából Volner János frakcióvezető úr. Frakcióvezető úr, parancsoljon, öné a szó.
Tisztelt Képviselőtársaim! Az előttünk levő plakáttörvény a napnál is világosabban bebizonyította azt, hogy a Fidesznek a saját hatalma megőrzése sokkal fontosabb, mint az ország érdeke. Az is bebizonyosodott, hogy Orbán Viktor egyetlen embertől fél igazán, ez pedig Vona Gábor és a Vona Gábor által elhozott kormányváltás. [[Derültség a kormánypárti padsorokban.]] A Jobbik jelenleg Magyarországon a Fidesz kihívó ereje, a 2018-as választásoknak nem lesz egyéb a tétje, mint hogy marad a Fidesz, vagy pedig sikerül leváltani, és jön egy jobb kormány, mint az eddigi. A Jobbik „Ti dolgoztok. Ők lopnak.” óriásplakátja azért lehetett ennyire sikeres, mert a fideszes politikusok lopása ma Magyarországon 10 millió ember mindennapi tapasztalata, mindenki látja, mindenki hallja, mindenki tapasztalja, mi folyik az országban. A Fideszt ez a plakátkampány annyira zavarta, hogy köztörvényes bűncselekményekre biztatta a saját tagságát, mint ahogy kiderült, személyesen Kósa Lajos, a Fidesz frakcióvezetőjének asszisztense szervezte a plakátrongálásokat és ilyen módon azt a sok millió forintos károkozással járó tevékenységet, amit a Fidesz és a Fidesz által irányított ügyészség, rendőrség egyaránt tétlenül nézett. Látható volt az is, hogy a Fidesz utána megpróbálta betiltani és megnehezíteni a plakátolást egy olyan törvényjavaslattal, amibe rövid úton Orbán Viktor belebukott, mivel nem volt meg a kétharmados parlamenti támogatása. Röviddel később a Fidesz hatalmának kiszolgálója, Áder János visszadobta a plakáttörvényt, hogy új lehetőséget adjon saját pártjának. Ezzel az új lehetőséggel próbál jelenleg élni a Fidesz. Pedig már így is jelentős a médiatúlsúly; a Fidesz kommunikációjának sarokpontjait és egyben erkölcsiségét olyan emberek neve fémjelzi, mint Habony Árpád, Rogán Antal és Andy Vajna. A Fidesz annyira fél a Jobbiktól, hogy most már azzal is szembesülnünk kellett, hogy már a saját Alaptörvényét is lábbal tiporja. [[Soltész Miklós: Siralmas!]] Idézem önöknek az Alaptörvény VIII. cikkét: „A pártok működésének és gazdálkodásának részletes szabályait sarkalatos törvény határozza meg.” Erről egyértelműen rendelkezik az Alaptörvény, a Fidesz mégis megpróbálja egy feles többséggel elfogadható törvénnyel kijátszani ezt a szabályozást, és ilyen módon nyilvánvaló jogtiprást követ el. Szintén fontos - az Alaptörvény ezt is rögzíti -, hogy kormányzati szervek nem ellenőrizhetik pártok gazdálkodását, ezt csak független intézmény teheti meg. Ebben az esetben is jogtiprás történt. Ezért most előre szólok önöknek, hogy ha ezt a törvényt ma az Országgyűlés elfogadja, a nyilvánvaló és súlyos jogsértés miatt a Jobbik Alkotmánybírósághoz fog fordulni, és jogi úton veszünk elégtételt természetesen ezért a túlterjeszkedésért. Meg kell állapítanunk tehát, hogy Orbán Viktor, az egykori lánglelkű demokrata fiatal mára egy kiégett kommunista tolvajjá vált [[Moraj a kormánypárti padsorokban.]] aki nemcsak ellopja az ország pénzét, de egyben rongálásra biztatja a saját párttagjait, bűncselekményekre sarkallja a Fidesz teljes párttagságát. [[Kész Zoltán: Ez van.]] Tudomásul kell venni a Fidesznek: a jövőt nem lehet megállítani. 2018-ban választások fognak következni, a választások tétje az lesz, hogy marad-e az Orbán-kormány, vagy sem. Meggyőződésem szerint az Orbán-kormányt a Jobbik le fogja váltani, és Magyarországon egy Jobbik-kormány fog alakulni. [[Dr. Rétvári Bence: Mi lesz, ha mégse? Lemondasz?]] A Jobbik kormányra kerülése esetén nemcsak leváltja, hanem el is számoltatja a Fideszt. Magyar szívvel, józan ésszel és önökkel ellentétben tiszta kézzel fogunk kormányozni. Véget fogunk vetni annak, amit most önök folytatnak, amiért szégyellhetik magukat. A plakáttörvény rendelkezéseivel kapcsolatban pedig minden ellenzéki képviselőnek természetesen számítunk a támogató szavazatára és aláírására akkor [[Dr. Rétvári Bence: Gyurcsánynak könyörögsz? Szép!]] amikor az Alkotmánybírósághoz fordulunk, ha ezt a gyalázatos törvényjavaslatot a kormány mégis keresztülveri. Köszönöm szépen, elnök úr. [[Taps a Jobbik soraiból.]] [[11.50]]
Köszönöm szépen, frakcióvezető úr. Frakcióvezető úr napirend előtti felszólalására Dömötör Csaba államtitkár úr válaszol a kormány nevében. Parancsoljon, államtitkár úr!
Köszönöm a szót, elnök úr. Az, hogy ki mitől retteg, jól érzékelteti, hogy amikor az ön pártelnökét a lejárató kampányról kérdezték egy sajtótájékoztatón, akkor megijedt, és átadta a szót az egyik jobbikos országgyűlési képviselőnek, más esetekben meg a pártigazgatóra mutogat, aki nem is országgyűlési képviselő, ezért nem is lehet neki feltenni itt a Házban kérdéseket. A Jobbik, nem ez az első eset, nagyon gyakran nyilvánul meg morális kérdésekben, de az a helyzet, hogy épp az ön pártja az, amely a korrupció legdurvább formájában érintett, mert nem nagyon tudunk annál durvább korrupciót elképzelni, mint [[Dr. Szél Bernadett: Mint a Fideszben! Közbeszólások a Jobbik soraiban: Mint amit ti csináltok! Letelepedési kötvény!]] amikor egy pártot szőröstül-bőröstül felvásárolnak. Hiába, nagyot fordult a világ 2014-hez képest, amikor az egykori nemzeti párt még arról beszélt, hogy szándékosan elkerülik a Simicska-birodalomhoz köthető plakátfelületeket, erre nem telik el sok idő, és azt látjuk, hogy a Jobbik leginkább Simicska Lajos plakátfelületein sütkérezik. Ezzel önmagában még nem lenne baj, ez önöknek szíve joga, ha nem állna fenn a burkolt pártfinanszírozás gyanúja. De bizony fennáll ez a gyanú. Azért áll fenn, mert a Jobbik saját bevallása szerint mindössze pár száz forintért jut egy plakáthoz [[Szávay István: Megint hazudsz! Ne hazudj!]] , egyetlen plakáthoz naponta, és több ezer plakátot tettek közé. Más pártok, tisztelt képviselő úr, más intézmények, piaci szereplők ennek csak a többszöröséért juthatnak hirdetési felületekhez. Gyakorlatilag majdnem hogy ingyen jutottak plakátokhoz. Ha ez így van, márpedig így van, akkor ez nem más, mint burkolt pártfinanszírozás, ami súlyosan torzítja a demokratikus versenyt. Az LMP is tisztában van ezzel, a Magyar Szocialista Párt is tisztában van ezzel, mert ők is elmondták, hogy ők csak ennek az összegnek a többszöröséért vásároltak plakáthelyeket. Így már elmondhatjuk, hogy összeáll a kép, így már nagyon jól értjük, hogy miért beszéltek az elmúlt hónapokban összevissza a lejárató kampányokkal kapcsolatban. Először nem akarták megmondani, hogy hány plakáttal vannak kint, aztán nem mondták meg, hogy miből fedezték. Ezután kitalálták, hogy az egész hitelből megy. A hitel kapcsán összevissza beszéltek. Egyszer azt mondták, hogy másra is költöttek belőle, majd utána azt mondták, hogy még ki is kellett pótolni a plakátkampányt a hitel mellett a saját forrásokból. Ahány nap, annyi jobbikos verzió.Volt olyan nap, amikor az új szóvivőjük azt bírta mondani: „A nagyesküt itt és most leteszem, hogy semmiféle kedvezményt nem kaptunk, piaci áron állapodtunk meg ezekkel a cégekkel.” Nem sokkal később, pár nappal később mégis elárulták, hogy pár száz forintot fizettek egy plakátért naponta, és erre mondták, hogy nem kaptak kedvezményt. Ez egy vicc! Teljesen madárnak nézik a választókat, az egész országot. Ilyen körülmények között aztán a vak is látja, hogy a Jobbik teret engedne a korrupciónak, és egyébként ha kormányra kerülne, akkor ugyanígy tenne. A mai szavazás így majd arra is választ ad, hogy hány párt lesz majd ebben partner. A kormánypártok a maguk részéről azért tettek javaslatot erre a törvényjavaslatra, a napirenden lévő törvénymódosításra, hogy meggátolják az ilyen jellegű korrupciót, a pártfinanszírozási korrupciót. Egyébként a plakátbotrányon túl más területeken is hasonló önfeladást látunk a Jobbik részéről, ezért álltak a Soros-egyetem mellé, és ezért nem támogatták az átláthatóságot növelő törvényjavaslatot, miközben 2014-ben még maguk is követelték ezt a választási programjukban. Tisztelt Ház! Azt gondolom, nem lehet olyan pártra bízni az ország dolgait, amely minden ajánlatot elfogad, minden piszkos alkuba belemegy, ha ettől egy kis hatalmat és egy kis pénzt remél. Nem lehet komoly ügyeket rábízni olyanokra, akik fő szponzoruk napi utasításai alapján szembemennek az ország alapvető érdekeivel, amint azt láthattuk a kvótanépszavazás során. Tisztelt jobbikos képviselők, azt gondolom, az önök pártelnöke nem tud annyi cicás képet közzétenni, amely feledtetni tudná, hogy eladta a pártjuk lelkét, és egy nemzeti pártból egy kilúgozott pártot csinál. Én a magam részéről bölcs és felelősségteljes döntést kívánok maguknak a mai szavazáshoz. Azt azért ne feledjék el, hogy a közéletben, a politikában a szabadságnál nincsen nagyobb érték. [[Derültség a Jobbik soraiból.]] Köszönöm, hogy meghallgattak. [[Taps a kormánypárti padsorokban.]]
Köszönöm szépen, államtitkár úr. Tisztelt Országgyűlés! Tisztelt Képviselőtársaim! Ezzel a napirend előtti felszólalások végére értünk. A mai napon napirend utáni felszólalásra jelentkezett a Jobbik képviselőcsoportjából Z. Kárpát Dániel, az LMP képviselőcsoportjából Ikotity István, a Fidesz képviselőcsoportjából Nyitrai Zsolt, a Jobbik képviselőcsoportjából Dúró Dóra, ugyancsak a Jobbik képviselőcsoportjából Rig Lajos, Kulcsár Gergely és Szávay István képviselő urak. Tisztelt Országgyűlés! Bejelentem, hogy Kósa Lajos frakcióvezető úr a szükséges számú képviselői támogató aláírás benyújtásával az Országgyűlésről szóló 2012. évi XXXVI. törvény 35. § (1) bekezdésében foglaltak alapján az Országgyűlés rendkívüli ülésszakának összehívását kezdeményezte a köztársasági elnök úr által megfontolásra visszaküldött, az egyes törvényeknek az átlátható kampánytevékenység érdekében szükséges módosításáról szóló előterjesztés megtárgyalása érdekében.Tisztelt Országgyűlés! Most soron következik mai ülésünk napirendjének megállapítása. A napirendre, az ülés időtartamára, a felszólalási időkeretekre az elnöki jogkörben előterjesztett javaslat alapján döntünk. Kérem, foglalják el helyüket és ellenőrizzék, hogy kártyájukat megfelelően elhelyezték-e a szavazógépben. Tisztelt Országgyűlés! Kérdezem a tisztelt Országgyűlést, hogy elfogadja-e a napirendi ajánlást. Kérem, kézfelemeléssel szavazzanak! [[Szavazás.]] Köszönöm szépen. Ez látható többség. Megállapítom, hogy az Országgyűlés látható többsége a napirendet elfogadta. Most soron következik a köztársasági elnök úr által megfontolásra visszaküldött, az Országgyűlés 2017. évi június 14-i ülésnapján elfogadott, az egyes törvényeknek az átlátható kampánytevékenység érdekében szükséges módosításáról szóló törvényhez benyújtott törvényalkotási bizottsági jelentés és módosító javaslat vitája. A köztársasági elnöknek aláírásra megküldött törvény szövege T/15329/18., a köztársasági elnök úr levele T/15329/19. számon a parlament informatikai hálózatán elérhető. A Törvényalkotási bizottság módosító javaslata a T/15329/21. számú, jelentése pedig a T/15329/22. számú javaslat, és ez a honlapon valamennyiük számára elérhető. A vitában elsőként a Törvényalkotási bizottság álláspontjának, valamint a megfogalmazott kisebbségi vélemény ismertetésére kerül sor, 15 perces időkeretben. A kisebbségi vélemény ismertetésére ebből 7 perc időkeretet kell biztosítani. Most megadom a szót Répássy Róbert képviselő úrnak, a bizottság előadójának, legfeljebb 8 perces időkeretben. Parancsoljon, képviselő úr, öné a szó. [[Az MSZP számos képviselője visszatér az ülésterembe.]] [[A jegyzői székben dr. Tiba Istvánt Móring József Attila váltja fel.]]
Köszönöm a szót, elnök úr. Tisztelt Ház! Mint ahogyan az ismert önök előtt, a köztársasági elnök visszaküldte a szóban forgó törvényjavaslatot, és ennek a köztársasági elnöki indítványnak, átiratnak az utolsó mondatát szeretném felolvasni, amelyből a mai napon a Törvényalkotási bizottság kiindult. Az utolsó mondata a köztársasági elnök levelének úgy szól: „Kérem ezért a tisztelt Országgyűlést, hogy a törvényt teljes egészében tárgyalja újra.” Ebből az következik, hogy a Törvényalkotási bizottság mai ülésén a korábban megtárgyalt törvény minden rendelkezése vagy minden releváns rendelkezése szóba került, és ennek megfelelően a Törvényalkotási bizottság által benyújtott módosító javaslatok is széles körben érintik azt a témát, amely az eredeti, a köztársasági elnök által visszaküldött törvény rendelkezései között szerepeltek. [[12.00]] A bizottsági ülésen vita alakult ki arról, hogy egyáltalán mik a tárgyalandó módosító javaslatok. A Törvényalkotási bizottság 1. hivatkozási szám alatt tárgyalta a Magyar Szocialista Párt bizottsági tagjainak módosító javaslatát, míg 2. hivatkozási szám alatt tárgyalta a bizottság kormánypárti tagjainak javaslatát. [[Heringes Anita: Nem volt módosító! Dr. Bárándy Gergely: Nem volt ilyen! Meghamisítottátok… Az elnök csenget.]] Elnök úr, magam sem értem, hogy eddig mivel nem ért egyet az MSZP. [[Heringes Anita: Azzal, hogy hazudtok!]] Tehát a bizottság ülésén, még egyszer megismétlem, két módosító javaslatot tárgyalt a bizottság: 1. szám alatt az MSZP bizottsági tagjainak javaslatát [[Heringes Anita: Nem igaz! Bangóné Borbély Ildikó: Ne hazudjál már!]] 2. szám alatt a kormánypárti képviselők javaslatát. [[Az elnök csenget.]] A vita közben vagy a vita kezdetén ügyrendi vita alakult ki arról, hogy érvényes-e az MSZP bizottsági tagjainak módosító javaslata [[Heringes Anita: Nincs olyan! Bangóné Borbély Ildikó: A Fidesz módosítója…]] megfelel-e a vonatkozó országgyűlési házszabálynak, illetve a bizottság ügyrendjének. A bizottság vita után ügyrendi szavazással lezárta a kérdést. [[Dr. Bárándy Gergely: A fideszes tagok!]] A bizottság tagjai érvényes indítványnak tekintették a Magyar Szocialista Párt tagjainak módosító javaslatait. [[Heringes Anita: Nem volt módosító!]] Innentől kezdve tehát nem az a kérdés, hogy ki nyújtotta be a módosító javaslatot, hanem [[Kunhalmi Ágnes: Elég nagy kérdés, hogy ki nyújtotta be!]] a bizottság nyújtotta be önök elé, a tisztelt Ház elé az 1. szám alatti módosító javaslatokat és a 2. szám alatti kormánypárti módosító javaslatokat. A vita érdeméről annyit szeretnék elmondani, hogy míg az 1. számú módosító indítványban a Magyar Szocialista Párt képviselői a párttörvény módosítására tesznek javaslatot, addig a 2. számú módosító javaslatban a településkép védelméről szóló 2016. évi LXXIV. törvény módosítása szerepel. Tehát két megközelítésről van szó, a Magyar Szocialista Párt a pártok működésére vonatkozó szabályokat módosítaná. Az előterjesztők támogatták egyébként az MSZP javaslatait. [[Dr. Bárándy Gergely: Értsed már meg, hogy nincsen ilyen! Heringes Anita: Meghamisítottátok!]] Tisztelt Ház! Tehát az MSZP által benyújtott módosító javaslatokat… [[Dr. Bárándy Gergely folyamatosan közbeszól.]] Ha akarják, ezentúl nem mondom ki az MSZP nevét, mert látom, hogy ez idegesíti önöket. Tehát az 1. számú módosító javaslatot [[Heringes Anita: Ami a Fidesz által van benyújtva…]] támogatta a bizottság. A 2. számú módosító javaslatban pedig még a bizottsági ülésen is némi szövegpontosításra került sor. A 2. számú benyújtott módosító javaslat lényege, hogy a közpénzekkel való felelős gazdálkodásra kötelezett szervezetekre vonatkozó különös szabályokat állapítana meg az Országgyűlés, mégpedig oly módon, hogy a központi költségvetésről szóló törvényben nevesített és támogatásban részesített költségvetési szerv és jogi személy, valamint az ilyen szervtől és jogi személytől támogatásban részesülő jogi személy reklámtevékenységére a benyújtott javaslat szerinti egységes szabályok vonatkoznának a jövőben. Tehát mindazok a szervezetek, amelyek vagy közvetlenül, vagy közvetve költségvetési támogatásból gazdálkodnak, és az éves bevételeik többségét képezik ezek a költségvetési támogatások, rájuk transzparens, mindenki által ellenőrizhető - olyannyira ellenőrizhető, hogy még a szerződéseket is közzé kellene tenni a jövőben - reklámszabályokat írna elő a törvény. Ezen kívül az is fontos előírás, hogy ez a reklámtevékenység listaáron történne, vagy pedig, ha közbeszerzésre kötelezett vagy a közbeszerzési törvény hatálya alá tartozik a reklámozó, akkor a közbeszerzés lefolytatása után megállapodott áron tud hirdetni mindenki. Ez tehát minden olyan szervezetre vonatkozna a jövőben, amelyek közvetve vagy közvetlenül költségvetési támogatásban részesülnek. Úgy gondolom, hogy ennél nagyobb átláthatóság a reklámpiacon a jövőben nem képzelhető el. Hangsúlyozom, hogy az állami pénzből vagy költségvetési pénzből gazdálkodó szervezetekről van szó. Nyilván a magánszemélyek, a magánszervezetek nem tartoznak ebbe a körbe. A vita során felmerült, hogy ez vajon érinti-e az Alaptörvénynek azt a rendelkezését, amely szerint a pártok gazdálkodására és működésére sarkalatos törvény vonatkozik. Álláspontunk szerint és a bizottság álláspontja szerint - most a bizottság többségi álláspontját ismertetem -, mivel a pártokra természetesen nemcsak kétharmados törvények vonatkoznak, hanem mind a pártok gazdálkodására, mind az egyéb működésükre számos törvény vonatkozik, hiszen minden törvénynek alávetettjei a pártok is, ezért fel sem merülhet az a kérdés, hogy létezhet-e olyan törvény, amely nem sarkalatos, mégis a pártokra is vonatkozik. Hogy csak néhány példát említsünk, ilyenek nyilván az adózási törvények, vagy ilyenek például a gazdálkodásra vonatkozó, a számvitelre vonatkozó törvények. Tehát téves az a megközelítés, hogy csak a párttörvényben lehet olyan előírásokat elhelyezni, amelyek pártok működésére vonatkoznak. Nyilván a bizottsági ülésen még számtalan példa merült fel arra, hogy mely szabályoknak kötelesek alávetni magukat a pártok. Tisztelt Ház! A bizottság többségi álláspontja szerint ezért a pártok reklámtevékenységére is - ugyanúgy, mint minden költségvetésből támogatott szervezet reklámtevékenységére is - aggálymentesen megállapíthatóak egységes, transzparens, a korrupció kockázatát csökkentő szabályok. Ezért kérem a bizottság nevében, hogy támogassák a módosító javaslatokat. Köszönöm szépen a szót. [[Taps a kormányzó pártok padsoraiban.]]
Köszönöm szépen, képviselő úr. Tisztelt Országgyűlés! Most a kisebbségi vélemény ismertetésére kerül sor, 7 perces időkeretben. Megadom a szót Staudt Gábor képviselő úrnak, a kisebbségi vélemény előadójának. Parancsoljon!
Köszönöm szépen, elnök úr. Tisztelt Ház! Valóban heves vita alakult ki a Törvényalkotási bizottság ülésén. Úgy is mondhatnám, az, hogy itt vagyunk, és egy rendkívüli ülés keretében kell ezt tárgyalnunk, bebizonyítja, hogy csak akkor van utóvizsga, pótvizsga, ha az a Fidesz érdeke. Ha nemzeti ügy, akár az Alaptörvény módosítása kerül előtérbe, akkor önök azt mondják, hogy igen, az nem jöhet újra az Országgyűlés elé; a gazdag migránsok jöhetnek, a szegények nem. Tehát ez egy olyan kérdés, amiben láthatjuk, hogy ha kell, akkor önök rendkívüli ülést is összehívnak, ha a saját érdekükről van szó. Mert akárhogy is cáfolják vagy próbálják tagadni, ez nem más, mint a Fidesz félelme attól, hogy el fogják veszíteni a választásokat, és bármit megtesznek, hogy a törvényeket átírják. Akár törvényellenesen, a törvényesség látszatát is elkerülve átírják ezeket a szabályokat, akár a közjogi érvénytelenség árán is, és akár kétharmados passzusoknak feles törvényekként való elfogadása árán is. Mert miért nem igaz az, amit Répássy Róbert elmondott? Én nagyon sajnálom, hogy önre bízták ezt a hálátlan szerepet, hogy egy duplán is alkotmányellenes javaslatot itt megpróbáljon megvédeni. Amit a bizottság elé önök behoztak… - most az egy másik dolog, hogy a szóbeli kiegészítéssel, amikor már a bizottság előtt volt a javaslat, gyakorlatilag még kiterjesztették, átírták ezt a javaslatot, hiszen először csak a plakátokra szerették volna ezt benyújtani, majd ott, a bizottsági ülésen szóban ez az egyéb reklámokra, sőt még a járműreklámokra is kiterjesztésre kerül az önök terve szerint. És hogy miért is alaptörvény-ellenes ez a javaslat és miért duplán alaptörvény-ellenes? Egyrészről a közjogi érvénytelenség teljes mértékben felmerül, hiszen ha elolvassák a házszabályt - ezt egyébként elmondtam a bizottsági ülésen is -, arról van szó, hogy csak olyan körben lehet módosító javaslatokat benyújtani a TAB által, akár a TAB többsége által is, amelyeket a köztársasági elnök vitatott, amely pontokban a köztársasági elnök visszaküldte a javaslatot. Nem nehéz belátni, hogy ha például a címét is átírják a javaslatnak, és érdemben teljesen más passzusokat vesznek bele, az bizony nem tartja magát ahhoz a követelményhez, hogy csak abban lehet módosítani, amit a köztársasági elnök már kifogásolt. Ha önök úgy gondolják, hogy egyéb törvény meghozására van szükség, akkor benyújtanak egy új javaslatot, az Országgyűlés előtt ezt végigviszik, rendes eljárásban vagy rendkívüli eljárásban, amit kezdeményeznek, de végigviszik, és szavaznak róla. De így, ahogy a köztársasági elnök visszaküldte ebben a formában, ezeket a módosításokat nem lehetne megtenni, még úgy sem, hogy önök nem kétharmados, hanem sima többséggel szeretnék ezt átvinni. Ezen egyébként semmi nem változtat, és ráadásul, ha ez az Alkotmánybíróság elé kerül, akkor úgy gondolom, ezt az Alkotmánybíróság is meg fogja állapítani. [[12.10]] Aztán való igaz, ha megnézik az Alaptörvény VIII. cikkét, az van benne, hogy a pártok gazdálkodását és működését kétharmados, vagyis sarkalatos törvények határozzák meg. Lehet, hogy nem minden technikai törvényre vagy technikai szabályozásra igaz ez. Nyilvánvalóan, hogy áfát hogy kell bevallani, vagy mondjuk, a könyvelőnek milyen körben kell kötelezettségeket teljesíteni, ez a pártokra is kiterjedhet, hiszen a pártok is civil szervezetek, az egyesületekhez hasonlóan működnek. De az, hogy önök - és itt a kettős beszéd, és Répássy Róbertnek és a Fidesz-frakciónak jelezném, hogy amikor egy alkotmánybírósági kontroll előtt van az ügy, akkor megnézik azt is, hogy a parlamenti vita és a társadalmi vita mi volt a kérdésben, valójában miről szólt a kérdés. Nos, Dömötör Csaba elmondta, hogy pártfinanszírozási kérdés, Gulyás Gergely előttem nyilatkozott a folyosón és elmondta, hogy itt egy pártfinanszírozási kérdésről van szó. Hoppá! Ha pártfinanszírozási kérdés, akkor az bizony a pártok gazdálkodását érinti. Ráadásul úgy is megfordíthatnám a dolgot, hogy önök két törvényt, az átlátható kampánytevékenység érdekében szükséges módosításról, illetve a választási eljárásról szóló törvényt szerették volna módosítani. Mit ad isten, ez is a pártok gazdálkodására vonatkozott, és ha behozzák ezt ilyen formában, az attól még a pártok gazdálkodását érinti, azon pártoknak, akik 1 százalék fölött, illetve 5 százalék fölött teljesítettek, tehát a költségvetési törvényben nevesítésre kerültek. Egyébként itt olyan büntetések is vannak, hogy plakáthelyenként 150 ezer forint. Érezzük ugye, hogy ez se érinti önök szerint a pártok gazdálkodását. Vagy úgy is fogalmazhatnék, hogy attól még, hogy önök így próbálják meghatározni, hogy mi számít pártfinanszírozásnak - egy kedvezményes plakátbérlés, mert mondjuk, az utolsó pillanatban valaki az üres plakáthelyekre be tud jelentkezni, vagy akár egy ingyenes plakáthelymegkapás, az pártfinanszírozás-e vagy nem, ezeket kellene meghatározni, de ezeket csak kétharmados törvényben lehetne megtenni, és egyébként, amit önök elmondtak, ez pont ezt támasztja alá, hiába próbálják most ezt tagadni. Aztán a CÖF-öt nem zárja ki ez a javaslat, mit ad isten. Mert az, hogy a CÖF, mondjuk, az MVM-en keresztül vagy más nagy állami cégeken keresztül támogatást kapjon, vagy ez egyébként igaz más szatellit álcivil szervezetekre is az önök holdudvarában, ezt nem fogja kizárni a javaslat, hiszen csak olyan szervezetekre terjed ki, amelyek a költségvetésben nevesítve vannak, és költségvetési támogatást kapnak. Sok olyan állami cég van, ami ilyen formában nem kap költségvetési támogatást, tehát önök továbbra is tudják ezt a piszkos játékot végezni. Arról nem is beszélve, hogy pont a Répássy Róbert által beterjesztett módosító javaslat alapján a pártokat viszont elzárják attól, hogy ők, mondjuk, egy egyesületet támogassanak, ezen egyesület is a jövőben csak piaci alapon fog tudni plakátot elhelyezni. Az az érvelés meg egészen abszurd, hogy a közpénzeket akkor használjuk fel jól, ha a közpénzzel gazdálkodó szervezetek minél drágábban listaáron hirdethessenek. Önöknél, tudjuk, hogy olyan nem történhet meg, hogy egy közbeszerzés listaáron történjen vagy az alatti végeredményt adjon, hanem mindig csak jóval fölötte. De ha valaki, a pártok vagy egyéb közpénzből gazdálkodó intézmények vagy szervezetek olcsóbban tudnak hirdetni, az nemhogy fájdalmas, hanem örömteli az adófizetők szempontjából. És erre mondják önök, hogy a korrupciót megpróbálják visszaszorítani, amikor az önök korrupt, közbeszerzéseket túlárazó rendszerét támogatják ezzel. Higgyék el, hogy ezt mindenki meg fogja érteni az országban, és meg fogják érezni azt a félelmet, ami önöket vezérli, és 2018-ban le fogják váltani önöket. Köszönöm szépen. [[Taps a Jobbik soraiban.]]
Köszönöm szépen, képviselő úr. Tisztelt Országgyűlés! Tisztelt Képviselőtársaim! Most megkérdem az előterjesztőket, hogy kíván-e közülük valaki felszólalni. [[Jelzésre:]] Igen. Megadom a szót Kósa Lajos frakcióvezető úrnak mint előterjesztőnek, de mielőtt megadnám, tájékoztatom, hogy most a vitában, illetve a zárszóban összesen 10 perc időkeret áll frakcióvezető úr, illetve a felszólalni szándékozó előterjesztő képviselő rendelkezésére. Ennek megfelelően adom meg a szót. Parancsoljon, frakcióvezető úr!
Köszönöm szépen. Tisztelt Elnök Úr! Tisztelt Ház! A Jobbik az elmúlt hónapokban soha nem látott pártfinanszírozási botrányba keveredett: egy milliárdos, Simicska Lajos törvénytelen eszközökkel, fillérekért engedett át plakátokat, és ezzel finanszírozta feketén, burkoltan a Jobbikot. [[Moraj a Jobbik soraiban.]] Miután az a meggyőződésünk, hogy a magyar parlamentnek és a Magyar Országgyűlésnek nem érdeke és Magyarországnak sem érdeke, hogy fekete pártfinanszírozás legyen, ezért arra gondoltunk, hogy ennek a korrupciós ügynek a tapasztalatait felhasználva bezárjuk azt a kiskaput, ahol Simicska Lajos kilóra felvásárolta a Jobbikot. Mondjuk, ha megszámoljuk, hogy mennyi volt a feketekedvezmény, akkor a Jobbik kilóra nem volt különösebben sok. Egy valaha még politikai karakterrel és politikai elgondolásokkal rendelkező pártért az a néhány milliárd forint, mondhatom, alkalmi vétel - de hát, kinek mennyi az ára a piacon. Azonban nem akarjuk, hogy a magyar parlamentarizmus arról szóljon, hogy jönnek a milliárdosok és feketén felvásárolják a pártokat, ezért terjesztettük ezt a törvényt a magyar parlament elé. Nagyon tanulságos volt, hogy a komplett ellenzék ezt leszavazta, mintegy megerősítve azt a benyomását az embernek, hogy az ellenzék választás előtti végkiárusításra készül, ki tudja, hogy a szocialisták milyen feketefinanszírozást szeretnének befogadni, a Jobbik, az ellenzék mindegyik pártja, olyannyira, hogy az LMP még a saját módosító indítványát is a végén leszavazta ebben a törvényben. [[Dr. Szél Bernadett: Hazudsz!]] Mindenesetre szeretném arra kérni a parlamentet, hogy ha még a józan ész egy picit megmaradt a vitában, akkor támogassák ezt az előterjesztést. Az előterjesztők nevében a TAB-módosítás mindkét elemét tudom támogatni. A lelkiismeretükre van bízva, hogy mit támogatnak. Aki ezt a törvényjavaslatot nem fogja támogatni, az egyértelműen a korrupcióra szavaz. Köszönöm szépen. [[Taps a kormánypártok soraiban.]]
Köszönöm szépen. Tájékoztatom frakcióvezető urat, illetve az előterjesztőket, hogy 2 perc 15 másodpercet használtak fel a 10 perces időkeretből. Tehát majd a zárszóra ennek a különbségét tudják felhasználni. Megkérdezem Völner Pál államtitkár urat, hogy a kormány nevében kíván-e most szólni. [[Jelzésre:]] Nem kíván. Köszönöm szépen. Tisztelt Országgyűlés! Most a képviselői felszólalások következnek a napirend szerinti időkeretekben. Az időkereteket ott láthatják valamennyien a hirdetőtáblán. Arról is tájékoztatom a tisztelt Házat, hogy kétperces felszólalásokra ebben a vitafajtában nincs lehetőség. Megkérdezem, hogy kíván-e valaki élni a felszólalás lehetőségével. [[Jelzésre:]] Igen. Megadom a szót az MSZP képviselőcsoportjából Tóth Bertalan frakcióvezető úrnak. Parancsoljon, frakcióvezető úr, öné a szó.
Köszönöm a szót, elnök úr. Tisztelt Képviselőtársaim! Úgy látszik, hogy ez a hamar jött hőséghullám megtette a hatását, hiszen a TAB többségi véleményének ismertetésekor, illetve, aki figyelemmel kísérte a TAB-ülést, az derült ki, hogy egy ötpárti egyeztetésre elküldött egyeztetési anyagot TAB módosító indítványként értelmezett a Törvényalkotási bizottság elnöke, valamint a Törvényalkotási bizottság. Ezt az egyeztető anyagot én küldtem, és szeretném itt, a plenáris ülésen megerősíteni, hogy sem én, sem a Magyar Szocialista Párt TAB-tagjai nem nyújtották be ezt TAB módosító indítványként, tehát teljesen érthetetlen számomra, hogy egyáltalán idekerül és ma szavazni fogunk róla. Szeretném azt mondani, hogy ez egy rendkívül aljas húzás, és ahogy mondtam, egyszerűen teljesen érthetetlen, csak a hőhullám miatt lehet ez. Kíváncsi lennék, ha az önök miniszterelnöke most itt lenne, aki legutóbb az alkotmányos hagyományokat kérte számon a képviselőkön, akkor most mit szólna egy ilyen teljesen értelmezhetetlen húzáshoz. Hiszen a Törvényalkotási bizottság ügyrendje egyértelműen fogalmaz: a titkárság útján benyújtott TAB módosító indítvány tekinthető kezdeményezésnek, miközben én ezt a Törvényalkotási bizottság elnökének mint ötpárti egyeztetési anyagot egyszerre a frakcióvezetőkkel és a független képviselőkkel küldtem el. Ráadásul azért látszik, hogy egy aljas húzásról van szó, hiszen két nappal ezelőtt még Kósa Lajos egy sajtótájékoztatón alkotmányellenesnek mondta a mi javaslatunk egyik részét, ami a kampánytámogatókra vonatkozott. Most már ez a Törvényalkotási bizottságon nem tűnt senkinek sem alkotmánysértőnek, úgyhogy teljesen elfogadhatatlan ez az eljárás. A szocialista frakció, ahogy korábban jeleztük, nemmel fog szavazni ezekre a javaslatokra. Köszönöm szépen.
Köszönöm szépen, frakcióvezető úr. Az LMP képviselőcsoportjából Hadházy Ákos képviselő úr következik. Parancsoljon, képviselő úr, öné a szó. [[12.20]]
Köszönöm szépen, elnök úr. Nagyon érdekes, hogy egy rendkívüli ülésen vagyunk; az ember úgy gondolná, hogy rendkívüli üléseket fontos és váratlan okkal szoktak összehívni. Én nagyon örültem volna, ha mondjuk, föl kellene menteni Farkas Flóriánt a mentelmi joga alól, nagyon szívesen bejönnénk, de lehetne rosszabb is ennél, lehetne valamilyen háborús esemény. Sajnos azt hiszem, hogy tényleg háború van. Szabadságharcot vív a kormánypárt, a saját szabadságukat védik, mert szabadságvesztéssel játszanak akkor, ha a következő választásokon veszítenek. Nyilvánvalóan ezért mindent meg kell tenni, és ennek a háborúnak van egy nagyon fontos területe, van egy nagyon fontos csatája. Az pedig az, hogy meg kell vívni a maguk csatáját a nyilvánosságért. Igazán ezt a csatát természetesen az ellenzéknek kell megvívni, hiszen a kormány folyamatosan próbálja elvenni a lehetőségeket az ellenzéktől, folyamatosan próbálja korlátozni az ellenzék lehetőségeit. Ha kell, ha úgy látja, hogy már túl sokat beszélnek, túl sokat tudnak az emberek az egészen nyílt és leplezetlen csalássorozatról, akkor mondjuk, vásároltassunk meg a lopott pénzből újságokat; tudjuk nagyon jól, hogy van, aki csak a megyei újságokat veszi meg, akkor szóljunk a Lőrincnek, és akkor nem lesznek megyei újságok. De bizony vannak még plakátok, és a hírek szerint a miniszterelnök dührohamokat kap, amikor olyan plakátokat lát, ami nem tetszik neki. Én azt hiszem, hogy dührohamokra emelni kellene a dózist, emelni kell a gyógyszerdózisokat, de nem ezt választják, valószínűleg azért, mert a gyógyszereknek nyilván mellékhatása is lehet, hanem ehelyett inkább szól a miniszterelnök Lajosnak: Lajos, intézd már el ezt valami törvénnyel, nem akarok ilyen plakátokat látni. Az is lehet, hogy közben azért megnézték, és azt mérték, hogy túl sok plakátjuk van, és nemcsak a dührohamok a baj, hanem esetleg az is, hogy a közvélemény-kutatások azt mutatják, hogy nem állnak mégsem olyan jól, mint gondolnák. De ez nem változtat azon a dolgon, hogy amit csinálnak, az egészen elképesztő, egészen mélypontja a magyar parlamentarizmusnak. Láttunk már ilyen mélypontokat, félek, hogy még lesznek ilyen mélypontok. Nagyon fontos azt tudni, és Kósa frakcióvezető úrnak még egyszer elmondom, nagyon sokszor elmondtam, hogy természetesen az önök által behozott módosítóhoz semmi köze nem volt az LMP módosító indítványának. Ha ön nem tud róla, akkor én elmondom, hogy Rogán miniszter úr küldött nekünk egy levelet, amelyikben azt küldte, hogy szeretné, hogy mi adjunk be egy módosító indítványt. Ez nagyon hasonlított az MSZP módosító indítványához. Én nevettem egyet ezen, és természetesen beadtam valami egészen mást, ami arról szólt, hogy a teljes kormánypropagandát tiltsuk meg. Nagyon fontos valóban az, hogy legyen egyenlőség az ellenzék és a kormánypártok véleménye között, ezért kellene a kormánypropagandát megszüntetni, hiszen önök sok tucat milliárd forintért nyomják tulajdonképpen saját propagandájukat kormánypénzből. Én egy ilyen javaslatot tettem be, önök ezt azonnal annak rendje-módja szerint elutasították. Tettem egy olyan javaslatot is, hogy jó, legyen egyenlőség, de akkor ne csak a plakátoknál, hanem legyen minden hirdetési lehetőség esetén. Ezt is elutasították. Emiatt természetesen teljesen komolytalan az, hogy önök bármilyen esélyegyenlőséget és bármilyen átláthatóságot szeretnének. Ez a törvény egyetlenegy dologról szól: a miniszterelnök dührohamokat kap akkor, amikor olyan plakátot lát, amelyikben nem azt mondják, hogy milyen szép és milyen jó minden Magyarországon, hanem azt mondják, hogy esetleg ők lopnak, tényleg lopnak. A trafikügyhöz, a trafiktörvényhez hasonlít nagyon ez a törvény, csak azt Lázár úr adta be, ezt ön adta be. Itt is nagyon szép mondatokat mondanak, hogy miről szól, de mindenki számára teljesen egyértelmű, hogy miről szól ez a dolog. Nem szabad elfelejtkezni a mai nap történéseiről. Nem teljesen látjuk, hogy mi történik ma itt, a parlamentben. Önök ezek szerint, úgy tűnik, hogy amikor az ellenzéki pártok nem hajlandóak beadni azokat a módosító javaslatokat, amelyeket önök szeretnének, amit Rogán Antal szeretne, önök beadják maguk, és az MSZP nevében egy elküldött levelet úgy veszik, mintha módosító javaslat lenne. Egy picit sajnálom, hogy az MSZP nem tette meg azt, annyit kellett volna mondania, hogy visszavonja ezt a javaslatot, és akkor itt nem lennének izgalmak. Izgalmak vannak, nyilvánvalóan, ha most lesz olyan ellenzéki képviselő, aki mégsem jön el, és arra hivatkozik, hogy ő azt hitte, hogy feles törvényről van szó, akkor egy nagyon sötét játékról kell hogy beszéljünk. Nagyon remélem, hogy nem így lesz. Egészen gyalázatos, egészen elképesztő, ami itt megy. Szabadságharc megy, és ebben a szabadságharcban [[Az elnök a csengő megkocogtatásával jelzi az idő leteltét.]] lehet, hogy csatát nyerhetnek, nagyon remélem, hogy nem lesz így, de a harcot nem fogják megnyerni, el fogják veszíteni nagyon sokan önök közül a szabadságukat. Köszönöm szépen.
Köszönöm szépen, képviselő úr. Az MSZP képviselőcsoportjából Bárándy Gábor képviselő úr következik. Parancsoljon, képviselő úr! Öné a szó.
Köszönöm a szót, elnök úr. Tisztelt Képviselőtársaim! Tisztelt Országgyűlés! Az ember érdeklődőként 27 éve követi nyomon a parlament működését, egész közelről most már én itt képviselőként a tizenkettedik éve, de olyat én még, őszintén szólva, nem éltem meg, pedig sok mindent megéltünk már itt a falak között, és olyan helyzettel nem szembesültem, hogy egy kormánypárti bizottsági elnök olyan javaslatot nyújt be egy ellenzéki párt nevében, amelyet az az ellenzéki párt nem akart benyújtani és nem terjesztett elő. Olyan ez, tisztelt képviselőtársaim, olyan, mint ha meghamisították volna az aláírásunkat a módosító javaslaton. [[Közbeszólások az MSZP soraiból: Így van!]] Ugyanis ennek a módosító javaslatnak a benyújtásához nem kell ugyan aláírás, de nagyon egyértelmű követelményrendszere és szabályrendszere van annak, hogy hogyan kell ezt megtenni. Szeretnék idézni önöknek az egyébként közösen elfogadott ügyrendünkből, a Törvényalkotási bizottság ügyrendjéből, amit egyébként a fideszes képviselők is megszavaztak, szeretném mondani, és eddig ehhez tartottuk magunkat. Szóval az idézet, ez a 18. pontban van, ha valaki szeretné visszakeresni: „a határozati házszabály 46. § (3) bekezdése szerinti, a bizottságnak elfogadásra javasolt módosító javaslatot tárgyalja, amelynek szövegszerű javaslatát a kezdeményező a bizottsági ülést megelőző munkanapon a közszolgálati tisztviselőkről szóló törvényen alapuló általános munkarend szerinti munkaidő végéig - és most jön egy fontos dolog - a bizottság titkársága részére eljuttatta.” Nem tudom, mi nem világos Répássy képviselő úrnak, mi nem volt ebben világos Gulyás elnök úrnak. [[Dr. Répássy Róbert: A bizottság dönt. Közbeszólások az MSZP soraiból, köztük dr. Szakács László: Szégyelld magad!]] bekezdése szerinti, a bizottságnak elfogadásra javasolt módosító javaslatot tárgyalja, amelynek szövegszerű javaslatát a kezdeményező a bizottsági ülést megelőző munkanapon a közszolgálati tisztviselőkről szóló törvényen alapuló általános munkarend szerinti munkaidő végéig - és most jön egy fontos dolog - a bizottság titkársága részére eljuttatta.” Nem tudom, mi nem világos Répássy képviselő úrnak, mi nem volt ebben világos Gulyás elnök úrnak. (Dr. Répássy Róbert: A bizottság dönt. - Közbeszólások az MSZP soraiból, köztük dr. Szakács László: Szégyelld magad!) Ugyanis az ügyrend egyértelmű - a javaslat nem a bizottság titkárságára érkezett, képviselőtársaim! [[Móring József Attilát a jegyzői székben dr. Tiba István váltja fel.]] Minden egyes alkalommal, és ha már szokásjogot nézünk [[Bangóné Borbély Ildikó: Nem kell vigyorogni, államtitkár úr!]] , a Magyar Szocialista Párt úgy nyújtja be három éve a Törvényalkotási bizottsághoz címzett módosító javaslatait, hogy azt én alelnökként jegyzem, és a bizottság titkárságához nyújtjuk be. Ez volt három évig a töretlen gyakorlatunk. De ha még ezt a gyakorlatot nem is veszik figyelembe, legalább a saját ügyrendjüket, na, azt vennék figyelembe! Ahol egyértelműen a bizottság titkárságához kell benyújtani! Tóth Bertalan frakcióvezető úr nem oda nyújtotta be. Kérdeztem a bizottság elnökét, hogy legalább annyit mutasson meg a kísérőlevélben, amiben az szerepel, hogy a frakcióvezető úr kéri Gulyás Gergelyt, mert ugyan nem mint bizottsági elnökhöz nyújtotta be, de mindegy, kéri Gulyás Gergelyt arra, hogy ezt a javaslatot módosító javaslatként tárgyalja meg a Törvényalkotási bizottság, a bizottsági elnök úr nem tudott ilyet mutatni. Egyszerűen azért, mert nincsen. Tudják, tisztelt képviselőtársaim, hogy egyszerű hasonlattal éljek, olyan ez, mint ha a kocsmában rendelne valaki egy sört, és azt más számlájához íratná. Ott ennek gyors következménye van. [[Zaj, közbeszólások az MSZP soraiból.]] Valószínűleg itt, a parlamentben ennél kevesebb következménye lesz. Nos, tisztelt képviselőtársaim, az, hogy önök 24-en kormánypárti képviselők megszavazták, az még nem azt jelenti, hogy igazuk van. Az egyet jelent, hogy önöknek most még többségük van. [[Közbeszólások az MSZP soraiból.]] [[Közbeszólások az MSZP soraiból.]] [[Közbeszólások az MSZP soraiból.]] De azt, hogy a házszabálysértés és az ügyrendsértés nem történt meg, azt biztosan nem jelenti. És megjegyzem azt is, tisztelt képviselőtársaim, ahogy ott is mondtam, hogy rendkívül közel áll ez az eset ahhoz, hogy nyugodtan lehet bűncselekménynek nevezni. (Közbeszólások az MSZP soraiból.) Ha ezen aláírás szerepelt volna, és ezt úgy csinálják meg, akkor ez okirat-hamisítás, és nem más. (Közbeszólások az MSZP soraiból.) Akkor ez okirat-hamisítás lett volna. De az, hogy önök ezt megtették, 27 éve egész egyszerűen példátlan. Szeretnék még egy dolgot kiemelni, ami, ha már feltételezhetünk olyat, hogy lehetett volna valami jó szándék a bizottság elnökében - hát, nem volt. És tudják, hogy honnan lehet ezt egyértelműen tudni? Onnan, hogy önök a Fidesz részéről is és a KDNP részéről is korábban már minősítették a Magyar Szocialista Pártnak azt a mozgását, hadd fogalmazzak így, amely szerint az ötpárti egyeztetéseken szereplő javaslatunkat nem kívántuk benyújtani a parlamenthez, és nem kívántuk módosító javaslatként előterjeszteni. [[12.30]] A Fidesz ezt lereagálta. A KDNP lereagálta. Ezek szerint önök pontosan tudták, hogy nekünk nem áll szándékunkban ilyen javaslatot benyújtani. Ehhez képest a bizottság elnöke ezt megtette. A jóhiszeműséghez…, bocsánat, rosszul mondom: a rosszhiszeműségéhez a legcsekélyebb kétség sem férhet, ez semmi más, mint egy aljas politikai manipuláció, aminek nyilvánvalóan akár több célja is lehetett az önök részéről. Hogy miért nem vontuk vissza? - Hadházy képviselő úr ezt felvetette. Nagyon egyszerű a válaszom, képviselő úr: olyan javaslatot, ami nincs, nem tudok visszavonni. [[Bangóné Borbély Ildikó: Így van!]] Ezért nem vontuk vissza a Törvényalkotási bizottság ülésén, mert ez a javaslat nincs, nem létezik, tőlünk nem származik, és mivel az van odaírva, hogy az MSZP javaslata, ezért nyilván a Fidesztől sem származik. Erről a javaslatról az Országgyűlés ma nem szavazhatna. És egy utolsó kérdés: ilyenkor hol marad a parlament tekintélye? [[Bangóné Borbély Ildikó: Így van! Dr. Szakács László: Most jöjjön be a házmester!]] Ha valami sérti, akkor az az, hogy visszaélve a többségükkel, visszaélve az önök által elfogadott ügyrendi szabályokkal, azokat figyelmen kívül hagyva, a legfontosabb parlamenti bizottság elnöke beterjeszti ezt a javaslatot. Hát, ha valami, na, ez súlyosan sérti a parlament tekintélyét! Őszintén remélem, hogy Kövér Lászlónak lesz ehhez szava, és nemcsak azt bírságolja meg, aki felmutat egy felkiáltójelet vagy egy „vétó” táblát, hanem azt is, aki nem tartja be a parlamenti házszabályt és ügyrendet, és azokat a kormánypárti képviselőket is, akik visszaélve többségükkel ilyen javaslatot támogatnak. [[Dr. Szakács László: Hamisítanak! Kunhalmi Ágnes: Csaló gazemberek!]] Szégyelljék magukat! [[Dr. Legény Zsolt: Pofátlanság!]] Köszönöm.
Köszönöm szépen, képviselő úr. A következő felszólaló a Jobbik képviselőcsoportjából Volner János frakcióvezető úr. Parancsoljon, frakcióvezető úr, öné a szó.
Köszönöm, elnök úr. Tisztelt Képviselőtársaim! Egy rendkívül érdekes közjátéknak lehettünk az előbb tanúi. Arról folyt a vita, hogy ez vajon alaptörvény-ellenes-e vagy sem, ugyanis az Alaptörvényünk kimondja, hogy a pártok működésének és gazdálkodásának részletes szabályait sarkalatos törvény határozza meg. Répássy Róbert, a Fidesz képviselője egyértelműen elmondta, hogy ez nem pártfinanszírozási kérdés az álláspontja szerint, majd pedig - és ez volt az érdekessége az előbbi közjátéknak - a saját frakcióvezetője, Kósa Lajos cáfolta meg a fideszes képviselő szavait, aki maga is elmondta, hogy ez bizony kőkemény pártfinanszírozási kérdés, és ezzel leleplezte a Fideszt. Leleplezte önöket, hölgyeim és uraim, a saját frakcióvezetőjük. Ugyanis ha ez a kérdés pártfinanszírozási kérdés, akkor alaptörvény-ellenes módon önök egy úgynevezett feles törvénnyel próbálják szabályozni ezt, ahelyett, hogy kétharmados törvényben rendeznék. Kósa Lajos lebuktatta önöket, és Kósa Lajos számára, mint ahogy az egész Fidesz-frakció számára, a napnál is világosabb, hogy önök, a saját maguk által az Országgyűlésen keresztülerőltetett, kizárólag fideszes képviselők által megszavazott Alaptörvényt is lábbal tiporják annak érdekében, hogy megpróbálják a Jobbik plakátkampányát minden eszközzel elhallgattatni. Loptak eddig, rongálással folytatták, a frakcióvezető úr asszisztense szervezte személyesen a fideszes rongálókommandókat, akik sok millió forintos kárt okoztak ezekben a plakátokban, majd pedig a saját Alaptörvényüket tiporják lábbal annak érdekében, hogy elérjék a céljukat. Mi ez, ha nem gátlástalanság, mi ez, ha nem bolseviktempó? Fel szeretném hívni mindenki figyelmét arra, hogy ennek az egész dolognak a tétje nem a Jobbik és a Fidesz közti huzavona, ez a magyar demokrácia és egy normális ország sorsa. Ez a tét, hölgyeim és uraim! Az, hogy egy kormány keresztülerőlteti-e, akár törvénysértés árán is azokat a hatalmának a bebetonozására szolgáló intézkedéseket, amelyektől azt reméli, hogy a legnagyobb ellenzéki párt és egyben a kihívó erő óriásplakátjait elhallgattatja. Ez a tétje ennek a mostani vitának. Nagyon fontos azt is látni, hogy egyetlen médiapiaci szegmenst próbál a kormány szabályozni ezzel a javaslattal, pont azt az egy médiapiaci szegmenst, ahol többé-kevésbé még egyensúly volt az ellenzék és a kormánypártok között. Ez az egy médiapiaci szegmens van, ahol megfigyelhető valamilyen erőegyensúly. Most megpróbálják felszámolni ezt az egy területet is. Az összes többi médiapiaci szegmensben jelentős kormánypárti dominancia van, pofátlan visszaélés a közpénzekkel. Elég, ha csak arra gondolunk, hogy az ország sugar daddyje, Andy Vajna közpénzekből vásárolja meg Magyarország második legnagyobb kereskedelmi tévétársaságát, utána a saját kormányfője, Orbán Viktor közpénzekkel tömi ki saját kormánybiztosának tévétársaságát annak érdekében, hogy Andy Vajnának tulajdonképpen egy fillérjébe se kerüljön a TV2 megvásárlása, mert a kormányzati hirdetésekből finanszírozni tudja az egész tranzakciót. Mi ez, ha nem pofátlanság, mi ez, ha nem óriási probléma a pártfinanszírozásban? [[Sneider Tamás: Balkán!]] Ehhez a kérdéshez bezzeg nem szeretnének hozzányúlni! [[Sneider Tamás: Ukrajna!]] A másik szégyenfoltja és egyben erkölcsi sarokköve a kormány politikájának maga Habony Árpád, az a fickó, aki rendszeresen magas sarkú cipőkben, női táskákkal flangál a parlament körül. Ez az ember egyszer még kölcsönkér saját bevallása szerint 20 millió forintot, annak érdekében, hogy az antilopbőr nadrágját, meg a márkás táskáit, meg hasonlókat finanszírozzon, a másik pillanatban ez az adósságoktól szenvedő ember már országos napilapokat indít, azért, mert már az első pillanattól fogva teletömi a kormány az adófizetők pénzéből származó milliárdokkal a Habony, Andy Vajna nevével fémjelzett sajtóbirodalmat, annak érdekében, hogy a Fidesz tovább uralkodhasson az ország fölött, és annak érdekében, hogy a kifosztás gépezete tovább tudjon működni. Mi ez, ha nem szégyenletes, hölgyeim és uraim? Érdemes megnézni, hogy mi az, amihez önök nem szeretnének még hozzányúlni a pártfinanszírozás kérdésében. Elég, ha az ember csak felmegy a Ripost weboldalára, azt láthatjuk, hogy Orbán Viktor keresztény-nemzetinek hazudott kormánya pornográf tartalmak megjelenését finanszírozza. Önök a legundorítóbb mocsokkal öntik nyakon naponta ezt a szerencsétlen, jobb sorsra érdemes országot, csak azért, hogy az önök bulvármédiáját olvassák, és csak azért, hogy Orbán Viktor ilyen áron, Mészáros Lőrinc pénzén miniszterelnök maradhasson. Szégyelljék magukat! Ennek semmi köze ahhoz, amit önök keresztény erkölcsiségnek hívnak, semmi köze a nemzeti érdekekhez, önöknek a korrupciós mechanizmusok sokkal fontosabbak voltak mindig, mint az ország érdeke. Köszönöm szépen a figyelmet. [[Taps a Jobbik padsoraiból.]]
Köszönöm szépen, frakcióvezető úr. A Fidesz képviselőcsoportjából Répássy Róbert képviselő úr kért szót. Parancsoljon, képviselő úr! Öné a szó.
Köszönöm a szót, elnök úr. Tisztelt Ház! A Magyar Szocialista Párt módosító javaslatának benyújtásáról és annak körülményeiről Gulyás elnök úr rövidesen nyilatkozni fog. Azt azonban hozzáteszem, hogy itt két tényt nem cáfolt senki. Az egyik tény, hogy ezek a javaslatok a Szocialista Párt javaslatai voltak. Arról a javaslatról, amelyről ma az Országgyűlés dönt, senki nem mondta, hogy idegen személytől vagy idegen párttól származna. Tehát úgy látszik, akkor a legnagyobb hiba, amit elkövethettünk, hogy komolyan vettük a Magyar Szocialista Párt javaslatait. Hiszen, még egyszer mondom, azt senki nem állította a felszólalók közül sem, hogy nem az MSZP álláspontját tükrözik ezek a javaslatok; először is. Másodszor: az egy nem lényegtelen körülmény, hogy az Országgyűlés működési rendje szerint bármelyik képviselő egyébként fenntarthatja más képviselő módosító javaslatait. Tehát teljesen lényegtelen, hogy kitől származnak az eredeti javaslatok, ha azt az Országgyűlés Törvényalkotási bizottsága többségi szavazással elfogadta és a Ház elé terjesztette. Nem a képviselők nyújtják be a házszabály szerint a módosító javaslatokat, hanem a bizottságok terjesztik ide a Ház elé. Tehát nyugodtan tekintsék úgy ezeket a javaslatokat, hogy ezek a Törvényalkotási bizottságnak a javaslatai. Merthogy azok is, tehát a Törvényalkotási bizottság terjesztette be a Ház elé. Két sorszámon terjesztett be módosító javaslatokat; már elmondtam, hogy az egyik a párttörvényre vonatkozó módosítás és az ahhoz kapcsolódó rendelkezések, a másik pedig a gazdasági reklámtevékenységre vonatkozó módosítások. Tehát, tisztelt Ház, annyira álságos ez a vita, látszik, hogy ürügy csak azért, hogy az MSZP a saját javaslatairól, a saját elképzeléseiről ne foglaljon állást a mai napon. Ez csak egy álságos, felesleges vita, hiszen, mint mondtam, bármelyikünk beterjeszthetné ide az MSZP javaslatát, és legfeljebb a történeti hűség kedvéért kell megjegyezni, hogy az eredetileg az MSZP javaslata volt. [[12.40]] Tisztelt Ház! Ami a dolog érdemi részét illeti: nem sok értelme van annak, hogy ebben a sárdobálásban, amit Volner frakcióvezető úr kezdett, nem is tudom, folytatott, ebben részt vegyünk, mert szerintem a frakcióvezető úr pontosan tudja, hogy a legtisztább helyzetet az teremtené, ha mind a kormány, mind a kormánypártok, mind az ellenzéki pártok ugyanolyan elvek és szabályok szerint reklámozhatnának a reklámpiacon. Ön, önök nemegyszer követeltek azonos elbánást és azonos elbírálást a kormánypártok tekintetében. Ez a javaslat, ami most a Ház előtt szerepel, megteremti azt a feltételrendszert, amiben azonos elbírálás alá esik majd a jövőben minden, költségvetésből támogatott szervezet. És ez teljesen transzparens módon történik, tehát a nyilvánosság leellenőrizheti azt, hogy ki hogyan hirdet, milyen pénzből hirdet, és milyen áron hirdet. Ez teljes egészében nyilvános lesz a jövőben, függetlenül attól, hogy akár maga a kormány, akár az egyes állami szervek [[Sneider Tamás: Vagy akár a CÖF]] , vagy ahogyan mondtam, költségvetési támogatásban részesülő más szervek hirdetnek. Tehát egyetlenegy mondatot sem hallottam arról, hogy mi a bajuk azzal, ha mindenki azonos feltételekkel hirdethet a hirdetési piacon. Mi a bajuk azzal, ha ez teljesen transzparens lesz, és a jövőben látható lesz mindenkinek a hirdetési szerződése? A javaslat szerint ezeket a hirdetési szerződéseket nyilvánosságra kell hozni egy hónapon belül. Ezzel mi a bajuk? Félnek a nyilvánosságtól? Nem csodálkozom egyébként. Érdekes mondatokat mondott Szilágyi képviselő úr, azt mondta, hogy a jövőben majd a gazdasági reklámtevékenységgel foglalkozó cégek, tehát a reklámcégek nem adhatnak flottakedvezményt. [[Szilágyi György: Ezt te mondtad. Nem figyeltél!]] Tisztelt Képviselőtársaim! Ugye, nem gondolják, hogy önök egy olyan nagy flotta lennének, akiknek flottakedvezményt ad, mondjuk, Simicska Lajos vagy bárki, és hogy ezt a flottakedvezményt mint politikai párt, simán lenyelhetik. Emlékeznek azokra a vitákra, amikor különböző VIP-kedvezményeket kaptak azok a személyek, akiket valamiért befolyásosnak tekintettek. De ezek a viták tíz évvel ezelőtt lezajlottak, és akkor tíz évvel ezelőtt abban maradtunk, hogy az ilyen VIP-kedvezmények nem megengedhetők a politika világában. Ugyanez igaz a pártokra is és bárkire, aki a pártok érdekében megszólal, aki a pártok érdekében reklámtevékenységet folytat. Tisztelt Ház! Tehát nyugodt szívvel megszavazhatják ezeket a javaslatokat, mert tisztítani fogja a közéletet, és egyenlő feltételeket teremt a választásokon, és egyébként egyenlő feltételeket teremt a reklámpiacon is, ahol a jövőben nyilvánosságra kell hozni minden ilyen adatot, és majd a nyilvánosság eldönti, hogy ebben a vitában kinek volt igaza. A Jobbiknak, aki takargatja a reklámszerződéseit vagy pedig azoknak volt igaza, akik ezeknek a reklámszerződéseknek a nyilvánosságra hozatalát javasolták. Köszönöm szépen, hogy meghallgattak. [[Taps a kormánypártok soraiból.]]
Köszönöm szépen, képviselő úr. A Jobbik képviselőcsoportjából Szávay István képviselő úr, az Országgyűlés jegyzője következik. Parancsoljon!
Köszönöm szépen, elnök úr. A nyilvánosságtól nem mi félünk, Répássy képviselő úr, önök félnek a nyilvánosságtól. Kubatov Gábor volt az, aki nem volt hajlandó az önök ezzel kapcsolatos költéséről, illetve korábbi plakátkampányairól beszámolni, mikor az Alfahír ezzel kapcsolatban megkérdezte. Illetve önök az is vagy az önök holdudvara - jellemzően itt a CÖF-ről beszélek -, amely nem hajlandó elszámolni azzal, hogy mire kért és mire kapott 508 millió forintot a Magyar Villamos Művektől. Ezzel kapcsolatban én tettem egy feljelentést hűtlen kezelés miatt, tegnap kaptam meg ennek az elutasítását, hogy nem minősül hűtlen kezelésnek az, hogy önök állami cégektől százmilliókat lapátolnak ki annak érdekében, hogy az ellenzéket lejárassák különböző plakátokkal és kampányokkal. És várom egyébként a közérdekűadat-igénylésre is a választ, mert önök ezzel kapcsolatban is titkolóznak. Kértem az összes dokumentumot a Villamos Művektől és a CÖF-től, hogy mire kérték, mire, miért, hogyan ment ez az 508 millió forint. Önök titkolóznak ezzel kapcsolatban, és ha ez a törvény elfogadásra kerül, akkor ugyanez a gyakorlat fog tovább menni, újabb és újabb százmilliók fognak menni kormánypárti civil kamuszervezeteknek annak érdekében, hogy az ellenzéket le tudják járatni. Köszönöm. [[Taps a Jobbik soraiból.]]
Köszönöm szépen, képviselő úr. A Fidesz képviselőcsoportjából Gulyás Gergely képviselő úr, az Országgyűlés alelnöke következik. Parancsoljon, alelnök úr! Öné a szó.
Köszönöm szépen. Tisztelt Elnök Úr! Igen tisztelt Országgyűlés! A vita legelején nem voltam itt személyesen, és hallom, a Magyar Szocialista Párt akkor még jelen lévő frakciójának tagjai a Törvényalkotási bizottság eljárásrendjét vagy mai eljárását vették céltáblának maguk elé, és ezt támadták. Szeretném jelezni mindenkinek, hogy a Törvényalkotási bizottság a saját ügyrendjét, illetve a házszabályt maximális mértékben betartva járt el. Mi sajnáljuk azt, ha a Magyar Szocialista Párt a saját hétfői javaslatával pénteken már nem ért egyet, erre házszabályi megoldást nem tudunk javasolni. De a jövőben is azt tudom mondani, hogy ha bármelyik frakcióvezető a Törvényalkotási bizottság elnökének módosító javaslatot küld, amelyben fel van tüntetve az, hogy ez a bizottság szocialista tagjainak módosítási szándéka a Törvényalkotási bizottság ülésén, akkor kizárólag akkor jártam volna el kritizálható módon, ha ebben az esetben ez nem lett volna a bizottság ülésén napirenden, ha erről a javaslatról a bizottság nem vitatkozhatott volna. A bizottság az ügyrendszerűséggel kapcsolatosan 24:2 arányban állást foglalt. Egyértelmű véleménye volt tehát a bizottság túlnyomó többségének, messze a kormánypártokon túlmutató többségének, hogy ez az előterjesztés, ez a módosító javaslat ügyrendszerű. Külön is megkérdeztem, bár ezt nem kellett volna megtennem, a Magyar Szocialista Párt jelen lévő tagját, hogy nem kívánja-e visszavonni az indítványt, hiszen erre is lett volna lehetőség. Az indítványt nem kívánták visszavonni. Innentől kezdve a Törvényalkotási bizottság ezt saját módosítási szándékként fenntartotta, tehát egy valóban az MSZP által benyújtott és a Törvényalkotási bizottság által támogatott módosító javaslatról beszélünk. Miután a házszabály a tekintetben is egyértelmű, hogy a köztársasági elnök által visszaküldött törvény esetén módosító javaslatot a Törvényalkotási bizottság nyújthat be, így ez jogi értelemben most a Törvényalkotási bizottság módosító javaslata. Végül, ha már lehetőséget kaptam arra, hogy a vitában megszólaljak, szeretném jelezni, hogy a baloldal belső válsága, civódásai és az MSZP-n belüli intellektuális, morális és politikai válság nem tartozik a Törvényalkotási bizottságra semmilyen formában. Úgy gondolom, hogy azt az MSZP-nek kell megmagyaráznia, hogy a saját hétfői javaslatukat kedden, szerdán vagy pénteken miért nem támogatják, és azt remélem, hogy a jövőben is, hogyha ilyen jellegű módosító javaslatokat nyújtanak be a bizottsághoz vagy a bizottság elnökéhez, akkor azt lesz lehetőség megtárgyalni. Itt látjuk azt, hogy az önmagát hétfőn vagy kedden még önállónak gondoló szocialista frakció egy nap alatt, 24 óra leforgása alatt gyámság alá került, ebben az esetben a polgári jog szabályozza már a gyámság kategóriáját. Hogyha megjelölik azt, hogy az egyébként országgyűlési képviselői megbízatással nem rendelkező Botka László az MSZP-s képviselők gyámja, és nélküle érvényes jognyilatkozatot nem tehetnek, akkor én természetesen nyitott vagyok ennek a megoldásnak a megfontolására, újszerű lesz a magyar politika történetében, de az, hogy akár a Törvényalkotási bizottság eljárását, akár személyesen engem rágalmazzanak azért, mert ma már nem értenek egyet a saját frakcióvezetőjük által korábbi hivatalos levelezésünkben is használt e-mail-címben is átküldött módosító javaslattal, ezt - mondom - hadd tekintsük a Magyar Szocialista Párt belső válságjelenségének, esetleg a baloldalról nézve aggasztó tüneteként, de semmiféleképpen nem gondolhatjuk azt, hogy ez az eljárás ne lenne rendben lévő. Hozzátéve egyébként még egyszer, hogy a Törvényalkotási bizottság nyújthat csak be módosító javaslatot, tehát a Magyar Szocialista Párt által javaslatként benyújtott indítvány ma a Törvényalkotási bizottság módosító javaslataként van a Ház előtt. Szerintem részleteiben ugyan erősen vitatható, de összességében egy, a közélet tisztaságához nagymértékben hozzájáruló javaslat lenne. És itt szeretném felhívni valamennyi ellenzéki frakció figyelmét arra, hogy amikor majd nemmel szavaznak, vagy nem támogatják ezt az indítványt, akkor másodszor teszik azt lehetetlenné, hogy az úgynevezett kamupártoknál a pártfinanszírozás jogellenes felhasználását megtiltsuk. A helyzet ugyanis az, hogy önök voltak azok, akik a legtöbbször elmondták azt kritikaként, hogy az a párt, amely a választásokon indul, és országos listát állít, nem köteles a pártfinanszírozásként kapott támogatást visszafizetni. Mi elfogadtuk ezt a kritikát, összehívtunk egyszer egy ötpárti egyeztetést, hogy valamelyik frakció támogatja-e ezt a módosítást. Egyetlenegy frakció sem támogatta ezt a módosítást, ezért nem nyújtottuk be. Most a Magyar Szocialista Párt módosító javaslatának ez részét képezi, ráadásul abban a formában, hogy ha valamelyik párt nem éri el az 1 százalékos eredményt az országgyűlési választásokon, akkor ebben az esetben nem csupán köteles visszafizetni a teljes támogatást, hanem hogyha ez nem történik meg, akkor a párt vezető testületének tagjai teljes, egyetemleges, személyes vagyoni felelősséggel rendelkeznek. Ezt fogják leszavazni abban az esetben, ha a Magyar Szocialista Párt által benyújtott, a Törvényalkotási bizottság által támogatott módosító javaslatot nem támogatják, ezt fogják leszavazni azután, hogy önmagában, amikor csak ezt és a Ve. néhány technikai szabályának módosítását terjesztettük volna elő, azt sem támogatták. Tehát innentől kezdve az akkor a javaslatot nem támogató és most pedig nemmel szavazó képviselőket terheli a kizárólagos felelősség azért, ha valaki ezzel vissza tud élni. [[12.50]] Teszem hozzá, úgy, hogy közben valamennyi parlamenti párt élvezi az új kampányfinanszírozási törvény által biztosított esélyegyenlőséget. Úgyhogy ilyen szempontból is szeretném tovább reklámozni a Szocialista Párt által benyújtott és a Törvényalkotási bizottság által elfogadott módosító javaslatot. És azt kérem önöktől, hogy ne eljárási kérdéseken vitatkozzunk, ezeket a parlament illetékes bizottsága már külön is eldöntötte, hanem a javaslat tartalmáról, amely reményt ad arra, hogy a tisztább közélet Magyarországon mind a kampányfinanszírozás terén, mind a plakátok kihelyezése terén megvalósulhasson. Köszönöm a figyelmet. [[Taps a kormánypártok soraiban.]]
Köszönöm szépen, alelnök úr. Tisztelt Országgyűlés! A Jobbik képviselőcsoportjából Szilágyi György képviselő úr jelentkezett felszólalásra. Parancsoljon, képviselő úr!
Köszönöm szépen a szót, elnök úr. Annyit, Répássy képviselő úr, hogy ön egyszerűen nem mond igazat. Majd meg kell nézni a TAB jegyzőkönyvét, és akkor kiderül, hogy ön nem mond igazat. Ennek a törvénynek egyetlenegy oka van, amiért önök benyújtották: a Fidesz fél a Jobbiktól [[Közbeszólások a kormánypárti sorokból: Jaj!]] , Orbán Viktor pedig fél a Jobbik miniszterelnök-jelöltjétől, Vona Gábortól. Önök félnek tőlünk, és a törvényesen kint lévő plakátjainkat is folyamatosan Kósa Lajos és körének vezetésével rongálják, és vandál pusztítást végeznek rajta folyamatosan. A történelmi tényeket is lehet nézni, és történelmi párhuzamot is lehet vonni ezzel a törvénnyel kapcsolatban a régi időkkel, ugyanis annak idején, a Rákosi-rendszerben csak olyan tartalmak jelenhettek meg a médiában, a médiafelületeken, amit az akkori párt és Rákosi Mátyás engedélyezett. Aztán a Kádár-rendszerben csak olyan médiatartalmak jelenhettek meg, amit az akkori párt és Kádár János engedélyezett. És eljutottunk most, 27 évvel az úgynevezett rendszerváltás után oda, hogy önök azt akarják, hogy csak olyan tartalmak jelenhessenek meg a médiában, amit a párt, vagyis önök és Orbán Viktor engedélyez. Ez felháborító, és szégyellhetik magukat! [[Taps a Jobbik soraiban.]]
Köszönöm szépen, képviselő úr. A KDNP képviselőcsoportjából Vejkey Imre képviselő úr következik. Parancsoljon, képviselő úr, öné a szó.
Tisztelt elnök úr, köszönöm a szót. Tisztelt Ház! Tisztelt Képviselőtársaim! Sok mindent hallottunk ebben a vitában, de vissza kéne térni ahhoz, amiről tulajdonképpen maga a vita szól. Maga a vita a köztársasági elnök úr által megfontolásra visszaküldött, az Országgyűlés 2017. június 14-i ülésén elfogadott, egyes törvényeknek az átlátható kampánytevékenység érdekében szükséges módosításáról szóló törvényjavaslatról van szó. Valóban, 2017. június 14-én a tisztelt Ház szavazott ebben a kérdésben, nagyon sajátos volt a szavazás. Nagyon sajátos volt a szavazás, mert a kormányzó pártok éppen arról tettek ezen szavazás során tanúbizonyságot, hogy mennyire kompromisszumkészek, hiszen az LMP által... [[Derültség a Jobbik soraiban.]] hiába nevetnek, hölgyeim és uraim! -, az LMP által elfogadott javaslatot a Fidesz-KDNP teljes egészében megszavazta. [[Dr. Szél Bernadett: Dehogyis!]] És ki nem szavazta meg? Az LMP nem szavazta meg azt a javaslatot, amit ő előterjesztett. [[Dr. Szél Bernadett: Dehogyis! Ne hazudj! Zaj az ellenzéki padsorokban. Az elnök csenget.]] Köszönöm megtisztelő figyelmüket, de folytatnám. Ezt követően eljutottunk a keddi napig, amikor is az történt, hogy házbizottsági ülés volt kitűzve fél 2-re, 13 óra 30 percre, és előtte pár perccel, teljesen váratlanul kaptam egy sms-értesítőt, hogy az MSZP egy ötpárti egyeztetésre hív 2 órára. Elég gyorsan befejeződött a házbizottsági ülés, és 2 órára átértem a Fehér házba erre az ötpárti egyeztetésre, ahol az MSZP benyújtott, elénk tárt egy módosító javaslatot, amit ő a TAB elé kívánt terjeszteni. Erről zárt körben vitatkoztunk, utána sajtótájékoztató is volt, majd ezt az MSZP módosította, és ezt küldte meg Gulyás Gergely TAB-elnök úr részére. Itt eljárásjogi viták voltak arról, hogy Gulyás Gergely törvényesen vagy törvénytelenül járt-e el. Én mindenképpen azt mondom, hogy törvényesen járt el. Törvényesen járt el, mert őhozzá küldte az MSZP frakcióvezetője kifejezetten TAB-módosítóként ezt az anyagot. Akkor járt volna el Gulyás Gergely elnök úr törvénysértően, ha ezt nem terjeszti a bizottság elé. Én úgy gondolom, hogy itt egy csiki-csuki csapdahelyzetet készítettek Gulyás Gergely elnök úr részére, mert ha előterjeszti, akkor az a probléma, ha nem terjeszti elő, akkor az a probléma. Én úgy gondolom, hogy Gulyás Gergely elnök úr a legtörvényesebben járt el, amikor azt előterjesztette. [[Zaj a Jobbik soraiban. Gyöngyösi Márton: Sőt, ő egy igazi demokrata!]] Nyilvánvaló, hogy egy demokrata, így van, köszönjük a megnyilvánulásokat. Gyöngyösi Márton: Egy igazi demokrata! Észak-Koreában bármi lehetne! - Derültség a Jobbik soraiban.) Tehát abban az esetben, ha az MSZP ezt kifogásolta, nyilvánvaló, hogy lehetősége lett volna visszavonni azt, amit előterjesztett a frakcióvezetője által, de nem vonta vissza. Gulyás Gergely úr a TAB-ülésen fel is hívta az MSZP-t arra, hogy ha ezt nem akarják, akkor vonják vissza, de az volt a válasz, hogy nem vonják vissza. Tisztelt Hölgyeim és Uraim! Ezután nem volt más lehetőség, mint hogy ügyrendi kérdésben szavazni kellett, és a TAB-on az a döntés született elsöprő többséggel, hogy igen, ez törvényszerű volt, és igen, ezt tárgyalni kell, és a TAB meg is tárgyalta az MSZP-nek ezt az 1. számú módosító javaslatát, és elsöprő többséggel szintén el is fogadta. Ezt követte a 2. módosító, amit szintén elfogadott, és tulajdonképpen a törvényjavaslat ennek alapján van most a tisztelt Ház előtt. Úgy gondolom, nagy fontosságú, ez a törvényjavaslat ugyanis azt teszi tisztába, hogy ki mennyiért, milyen összegen tud reklámozni, outdoor-reklámokat eszközölni. Eddig ez a része, ez a területe nem volt leszabályozva a reklámtevékenységnek, most viszont akként lenne leszabályozva, hogy listaáron lehetne, illetve, ha olyan jogi személyről van szó, akkor európai közbeszerzést kell lefolytatni, és nyilvánvaló, egy európai közbeszerzés által olcsóbb áron lehet hozzájutni magához az outdoor felülethez, minthogyha sima listaáron szeretnének hozzájutni. Tehát én úgy gondolom, hogy tisztába teszi azokat a viszonyokat, amik eddig éveken, évtizeden keresztül a szürketerülethez tartoztak. Kérem, támogassák a törvényjavaslatot. Köszönöm megtisztelő figyelmüket. [[Taps a kormánypártok soraiban.]]
Köszönöm szépen, képviselő úr. A következő felszólaló a Jobbik képviselőcsoportjából Staudt Gábor képviselő úr. Parancsoljon, képviselő úr! 1 perc 11 másodperc.
Köszönöm szépen, elnök úr. Sok mindenről szó volt, de önök hogy neveznék azt, amikor egy többségi döntéssel ki szeretnék zárni, hogy olyan szervezetek, amelyek közpénzből gazdálkodnak, olcsóbban vehessenek igénybe bizonyos szolgáltatásokat, tehát a közpénzt takarékosan költsék el? Ez gyakorlatilag egy törvényesített hűtlen kezelés, amit önök el szeretnének követni, és ráadásul úgy, hogy csak bizonyos körben terjesztik ezt ki. Tehát a CÖF-re ez ugyanúgy nem lesz igaz, és várjuk azt is Kubatov Gábortól, hogy arra a kérdésre, hogy 2002-2016 között pontosan mennyit, hogyan, milyen forrásból költött a Fidesz, erre válaszoljon. Mert tudják, hogy Kubatov Gábor mit válaszolt? Ha esetleg nem tudják: azt, hogy ez nem közérdekű adat. Tehát egyik esetben nem közérdekű adat, hogy 2002-2016-ban mit és hogyan költöttek el, más esetben meg szigorítani akarnak. Tudják, ez olyan, ez úgy egyenlő pályák és egyenlő esélyek - Répássy Róbertre reagálva -, minthogyha egy Vlagyimir Klicsko-Répássy Róbert bokszmeccset összehoznánk, és azt mondanánk, hogy mindenkinek van két kesztyűje, egyenlő a pálya, győzzön a jobbik. Köszönöm szépen. [[Taps a Jobbik soraiban.]]
Köszönöm szépen, képviselő úr. [[Számos képviselő érkezik az ülésterembe. Zaj.]] Kérem képviselőtársaimat, foglalják el helyüket. A Fidesz képviselőcsoportjából Tuzson Bence képviselő úr jelentkezett felszólalásra. Parancsoljon, képviselő úr!
Köszönöm szépen a szót, elnök úr. Ebben a mai vitában kevés szó esik arról, hogy ez a törvény a valóságban miről szól, hogy ez a törvény a valóságban a feketefinanszírozásról szól, hogy olyan módon finanszíroznak politikai pártokat, amelyek átláthatatlan módok. Ezt szeretnénk ezzel a jogszabállyal, ezzel a törvénnyel megakadályozni. Itt nem arról van szó, hogy valaki plakáton elmondhatja-e a véleményét vagy nem mondhatja el a véleményét, hanem alapvetően arról van szó, hogy politikai pártokat hogyan finanszírozunk. Hiszen abban az esetben, ha a Simicska-féle cég ugyanazokat a plakáthelyeket, 150 darabot 12 millió forintért ad, addig a Jobbik részére 3600 plakátot 24 millió forintért ad, az LMP részére pedig 150 plakátot ad 12 millió forintért, látszik a különbség, és látszik az, hogy egy politikai pártot Simicska Lajos kilóra megvett. [[13.00]] Ez az a finanszírozási mód, amit nem lehet a későbbiekben megengedni. [[Közbeszólások a Jobbik soraiból.]] Megengedhetetlen az, hogy politikai pártokat ilyen formában, nem átlátható módon, nem nyilvános módon, nem látható módon, hogy hogyan kerülnek oda azok a pénzek, úgy finanszírozzanak. Ezt szeretnénk megakadályozni ezzel a törvénnyel. Tisztelt képviselőtársaim, mint mindenkinek [[Közbeszólások és derültség a Jobbik soraiban.]] önöknek is, kedves jobbikos képviselők, és az MSZP-s képviselőknek is, érdekük az, hogy a politikai pártok finanszírozhatósága és finanszírozása átlátható legyen, és ne lehessen politikai pártokat kilóra megvenni, mert sajnos a Jobbikkal Magyarországon ez történt. Köszönöm szépen a figyelmet. [[Taps a kormánypártok soraiban.]]
Köszönöm szépen, képviselő úr. A KDNP képviselőcsoportjából Hollik István képviselő úr következik felszólalásra. [[Dr. Szakács László: Adtatok be valamit a nevünkben?!]] Parancsoljon, képviselő úr! [[Dr. Szakács László: Adtatok be még valamit a nevünkben?! Vagy már nem?!]] Arra kérem képviselőtársaimat, tegyék lehetővé, hogy a felszólalás elhangozzék. Parancsoljon!
Köszönöm szépen a szót, tisztelt elnök úr. Ha jól látom, az ellenzéki képviselők [[Közbeszólások az ellenzéki padsorokból.]] mindenfajta [[Zaj. Az elnök csenget.]] ügyrendi kérdések mögé bújnak, de a dolog lényege, a vita lényege mégiscsak az, hogy az elmúlt egy évben egy egyértelmű feketefinanszírozást láthattunk [[Dr. Szakács László: Hollik, adtál be ma még valamit a nevünkben?! Adtatok be még valamit a nevünkben?!]] azt láthattuk, hogy Simicska Lajos feketén [[Közbeszólás az MSZP soraiból.]] finanszírozza a Jobbikot, ez egyértelmű. Ez a vita, amelyet most lefolytatunk, emiatt alakult ki, és ezt a vitát ezért kell lefolytatnunk, és azt láttuk, hogy vannak józan, kompromisszumkész ellenzéki javaslatok, ilyen volt az LMP-nek a javaslata, és ilyen volt a szocialistáknak a javaslata. Ezért tartjuk felháborítónak egyébként azt [[Kunhalmi Ágnes közbeszól.]] [[Kunhalmi Ágnes közbeszól.]] , hogy az LMP a saját javaslatát nem szavazza meg, az MSZP (Kunhalmi Ágnes közbeszól.), amikor egyébként korrupcióról van szó, akkor ismét csak a saját javaslata ellen fog szavazni. Én ezért szeretném tisztelt szocialista képviselőtársaimat megkérni, hogy bár lehet, hogy Botka László másra utasította önöket, de legyenek szívesek belátni [[Kunhalmi Ágnes közbeszól.]] hogy ez a törvényjavaslat a feketefinanszírozásról szól, illetve az átlátható kampányfinanszírozásról és pártfinanszírozásról szól. Ezért bármit is mondott az önök miniszterelnök-jelöltje, legyenek szívesek, szavazzák meg ezt a javaslatot. [[Bangóné Borbély Ildikó: Üljél le!]] Önök is tudják, hogy ezzel végre tiszta vizet öntünk a pohárba [[Dr. Szakács László: Mit adtál be a nevünkben, Hollik, mit mondasz?]] mert itt nem szól másról ez a kérdés, mint a feketefinanszírozásról, arról, hogy a Jobbik hogyan kaphatott 25 millió forintért közel 3 ezer darab plakáthelyet Simicska Lajostól. Mindenki tudja, hogy ez mélyen a piaci ár alatt van, mindenki tudja, hogy ezzel finanszírozta, ezzel vette meg kilóra Simicska Lajos a Jobbikot. [[Közbeszólások az MSZP soraiból.]] Ezzel, ezzel a törvényjavaslattal véget tudnánk vetni ennek az áldatlan helyzetnek. Én kérem ellenzéki képviselőtársaimat, az LMP-seket, az MSZP-seket, hogy legyenek szívesek támogatni ezt a javaslatot. Aki ezt a javaslatot nem támogatja, az a feketefinanszírozás és a korrupció pártján áll. Köszönöm szépen. [[Közbeszólások az ellenzéki padsorokból. Taps a kormánypártok soraiban.]]
Köszönöm szépen, képviselő úr. A Fidesz képviselőcsoportjából Halász János képviselő úr következik. [[Moraj az ellenzéki pártok soraiban.]] Parancsoljon, képviselő úr, öné a szó.
Köszönöm szépen a szót. [[Közbeszólások az ellenzéki képviselők soraiból.]] Tisztelt… [[Zaj. Az elnök csenget.]] Köszönöm szépen. Tisztelt Elnök Úr! Tisztelt Ház! Amikor ezt a törvényjavaslatot benyújtottuk, világossá tettük, hogy a pártok átlátható finanszírozását szeretnénk megteremteni. [[Közbeszólások és derültség az MSZP soraiban.]] Eltelt a benyújtás óta most már közel két hónap, ez alatt a két hónap alatt nagyon sok mindent hallottunk a törvényről és arról az eseményről, ami egyébként a törvény benyújtását kiváltotta. Világos volt, Magyarországon mindenki láthatta, hiszen - ahogy bevallották - több mint 2 ezer helyen kampányoltak, plakátoltak a jobbikosok [[Mirkóczki Ádám: Milyen szörnyű, hogy egy párt kampányol! Szörnyű, nem?!]] Simicska plakáthelyein. Világos volt az, hogy egy ilyen… [[Közbeszólások a Jobbik soraiból.]] - egy ilyen lépés nem történhet egyik napról a másikra csak úgy. Amikor kérdeztük, hogy hogy, mint történt, mit mondtak? Felvettek 150 millió forintos hitelt. Mikor… [[Közbeszólások, zaj.]] Mikor beszéltünk arról, hogy kitől, hogy, kiderült, hogy hiteltelenek, még hitelt sem kapnak. Teltek a hetek, nem tudtuk, és nem tudták önök, kedves jobbikosok, megmagyarázni, hogy mi ez az egész [[Közbeszólások a Jobbik soraiból.]] mostanra pedig kialakult ez a helyzet [[Sneider Tamás közbeszól.]] [[Közbeszólások a Jobbik soraiból.]] mostanra pedig kialakult ez a helyzet (Sneider Tamás közbeszól.), mikor már nem tehették meg, nem tehették meg, merthogy bűnügybe keveredtek, és a pártjukat is bűnügybe keverték, el kellett mondaniuk a valós árakat, és ez egy égbekiáltó, égbekiáltó dolog: hazudtak előtte, hazudtak, aprópénzért kapták meg ezeket a plakáthelyeket (Közbeszólások a Jobbik soraiból.), Simicska Lajos plakáthelyeit ezerszámra, ezerszámra. Korrumpálták az egész pártjukat [[Közbeszólás a kormánypártok soraiból: Úgy van! Mirkóczki Ádám: Nyugi! Nyugi!]] [[Közbeszólások a Jobbik soraiból.]] mostanra pedig kialakult ez a helyzet (Sneider Tamás közbeszól.), mikor már nem tehették meg, nem tehették meg, merthogy bűnügybe keveredtek, és a pártjukat is bűnügybe keverték, el kellett mondaniuk a valós árakat, és ez egy égbekiáltó, égbekiáltó dolog: hazudtak előtte, hazudtak, aprópénzért kapták meg ezeket a plakáthelyeket (Közbeszólások a Jobbik soraiból.), Simicska Lajos plakáthelyeit ezerszámra, ezerszámra. Korrumpálták az egész pártjukat (Közbeszólás a kormánypártok soraiból: Úgy van! - Mirkóczki Ádám: Nyugi! Nyugi!), kiderült, kiderült az, hogy a Jobbik eladta a lelkét, eladta egy milliárdosnak. A Jobbik megvehető párttá vált, és ezt most már önök nem is titkolják, elmondták, hogy milyen olcsón adták magukat. (Közbeszólások a Jobbik soraiból.) Ezt nem szabad hagyni, nem szabad hagyni, mert ha a magyar demokráciában ez a lehetőség fennmarad [[Közbeszólások az MSZP soraiból. Zaj. Az elnök csenget.]] [[Közbeszólások a Jobbik soraiból.]] , mostanra pedig kialakult ez a helyzet (Sneider Tamás közbeszól.), mikor már nem tehették meg, nem tehették meg, merthogy bűnügybe keveredtek, és a pártjukat is bűnügybe keverték, el kellett mondaniuk a valós árakat, és ez egy égbekiáltó, égbekiáltó dolog: hazudtak előtte, hazudtak, aprópénzért kapták meg ezeket a plakáthelyeket (Közbeszólások a Jobbik soraiból.), Simicska Lajos plakáthelyeit ezerszámra, ezerszámra. Korrumpálták az egész pártjukat (Közbeszólás a kormánypártok soraiból: Úgy van! - Mirkóczki Ádám: Nyugi! Nyugi!), kiderült, kiderült az, hogy a Jobbik eladta a lelkét, eladta egy milliárdosnak. A Jobbik megvehető párttá vált, és ezt most már önök nem is titkolják, elmondták, hogy milyen olcsón adták magukat. (Közbeszólások a Jobbik soraiból.) Ezt nem szabad hagyni, nem szabad hagyni, mert ha a magyar demokráciában ez a lehetőség fennmarad (Közbeszólások az MSZP soraiból. - Zaj. - Az elnök csenget.), akkor sorra kerülhet minden párt, aki ilyen, mint önök. (Közbeszólások a Jobbik soraiból.) Éppen ezért ez a törvény az a törvény, amely megmutatja majd a szavazáskor azt, hogy ki az és melyik párt az, amely a korrupció ellen van. Aki ezt a törvényt megszavazza, a korrupció ellen van, aki ezt a törvényt nem szavazza meg, kiállítja magáról azt a bizonyítványt, hogy a saját pártját is szívesen eladná milliárdosoknak. Erről szól ez a javaslat. Most fogunk szavazni… [[Közbeszólások a Jobbik soraiból.]] [[Közbeszólások a Jobbik soraiból.]] Most fogunk szavazni. (Közbeszólások a Jobbik soraiból.) Kérem, hogy gondolják ezt meg, minden pártot arra kérünk [[Közbeszólások a Jobbik soraiból.]] [[Közbeszólások a Jobbik soraiból.]] , az LMP-t is, amely a múltkor adott be javaslatokat, és mégsem szavazta meg, mert lehet, hogy Simicska keze már odáig is elért. Lehet, hogy a Jobbikot kérni sem kell, mert emlékszünk, a múltkor is, amikor nem ment át a törvény, mennyire megkönnyebbültek, most is azért óbégatnak, hogy nehogy ebből véletlenül törvény legyen. (Közbeszólások a Jobbik soraiból.) Márpedig az lesz belőle, és meg fogjuk teremteni Magyarországon azt a helyzetet, hogy a pártokat ne lehessen megvenni kilóra, mint ahogy Simicska megvette önöket, jobbikosokat. [[Közbeszólás a kormánypártok soraiból: Úgy van! Közbeszólás az MSZP soraiból.]] Kérem, hogy támogassák a javaslatunkat. Köszönöm a figyelmüket. [[Taps a kormánypártok soraiban.]]
Köszönöm szépen, képviselő úr. Kérdezem képviselőtársaimat, hogy az időkeretek terhére kíván-e még valaki felszólalni. [[Senki nem jelentkezik.]] Jelentkezőt nem látok. A vitát lezárom. Megkérdezem, hogy az előterjesztők képviseletében kíván-e valaki válaszolni a vitában elhangzottakra. [[Kósa Lajos jelzésére:]] Úgy látom, hogy Kósa Lajos frakcióvezető úr kíván, igen. [[Gőgös Zoltán: Nem kellene, Lajos! Kunhalmi Ágnes közbeszól.]] Megadom a szót, parancsoljon, frakcióvezető úr!
Elnök Úr! Tisztelt Ház! [[Folyamatos zaj.]] A magyar demokráciában [[Közbeszólások az MSZP soraiból.]] az a tradíció, hogy a demokráciában részt vevő szervezeteket pártoknak hívják. [[Kunhalmi Ágnes közbeszól. Dr. Szakács László: Mit adtatok be a nevünkben, Lajos?! Kunhalmi Ágnes: Mit adtatok be a nevünkben?!]] Miután mindenkinek elemi érdeke, hogy a demokrácia és a demokratikus verseny tiszta feltételekkel folyjon [[Közbeszólások a Jobbik soraiból.]] napnál világosabb, hogy az átláthatóságot [[Közbeszólások az ellenzéki padsorokból Derültség a Jobbik soraiban. Zaj. Az elnök csenget.]] az egyik legfontosabb törvény, a pártok finanszírozását szabályozó rendszer biztosítja. [[Bangóné Borbély Ildikó közbeszól.]] Ha ezen kiskapu van [[Dúró Dóra: Az kétharmados! Közbeszólások a Jobbik soraiból: Az kétharmados!]] [[Bangóné Borbély Ildikó közbeszól.]] Ha ezen kiskapu van (Dúró Dóra: Az kétharmados! - Közbeszólások a Jobbik soraiból: Az kétharmados!), ha itt hézag van, akkor az történik, ami Magyarországon még nem fordult elő (Bangóné Borbély Ildikó közbeszól.), most először, hogy egy parlamenti pártot egy milliárdos felvásárol magának kilóra. [[Közbeszólások az ellenzéki padsorokból. Dr. Szakács László: Adtál be valamit a nevünkben?!]] A Jobbikkal ez történt. [[Közbeszólás az ellenzéki padsorokból.]] Talán helyesebb is, hogyha egyszerűen csak Simicska-pártnak hívjuk a Jobbikot, mert amióta ez bekövetkezett [[Folyamatos közbeszólások az ellenzéki padsorokból.]] minden rezdülésükkel, minden hozzászólásokkal Simicska Lajos szándékait és politikáját valósítják meg. [[Dr. Harangozó Tamás: Nem szégyelled magad?!]] [[Közbeszólás az ellenzéki padsorokból.]] Talán helyesebb is, hogyha egyszerűen csak Simicska-pártnak hívjuk a Jobbikot, mert amióta ez bekövetkezett (Folyamatos közbeszólások az ellenzéki padsorokból.), minden rezdülésükkel, minden hozzászólásokkal Simicska Lajos szándékait és politikáját valósítják meg. (Dr. Harangozó Tamás: Nem szégyelled magad?!) Teljesen mindegy egyébként, hogy (Közbeszólás az ellenzéki padsorokból.) hogyan próbálják ezt leplezni, régi bölcsesség: aki fizet, az petyegtet. [[Dr. Harangozó Tamás: Ti már csak tudjátok!]] Önöket már régóta Simicska Lajos fizeti, párttámogatással, feketén, miközben egyébként áfacsalást is elkövetnek [[Dr. Szakács László: Most először egyébként! Derültség az MSZP soraiban.]] [[Közbeszólás az ellenzéki padsorokból.]] Talán helyesebb is, hogyha egyszerűen csak Simicska-pártnak hívjuk a Jobbikot, mert amióta ez bekövetkezett (Folyamatos közbeszólások az ellenzéki padsorokból.), minden rezdülésükkel, minden hozzászólásokkal Simicska Lajos szándékait és politikáját valósítják meg. (Dr. Harangozó Tamás: Nem szégyelled magad?!) Teljesen mindegy egyébként, hogy (Közbeszólás az ellenzéki padsorokból.) hogyan próbálják ezt leplezni, régi bölcsesség: aki fizet, az petyegtet. (Dr. Harangozó Tamás: Ti már csak tudjátok!) Önöket már régóta Simicska Lajos fizeti, párttámogatással, feketén, miközben egyébként áfacsalást is elkövetnek (Dr. Szakács László: Most először egyébként! - Derültség az MSZP soraiban.) napnál világosabban, ami fölöttébb aggasztó akkor, amikor önök esküt tettek arra, hogy a törvényeket betartják és betartatják. (Közbeszólás az ellenzéki padsorokból.) Éppen ezért súlyos tévedés [[Dr. Szakács László: Adtatok-e be még javaslatot a nevünkben, erről beszélj! Zaj. Az elnök csenget.]] hogyha nem a lényegről beszélünk, arról, hogy teszünk-e valamit annak érdekében, hogy megakadályozzuk, hogy más pártokat is felvásároljanak milliárdosok [[Dr. Szakács László: Ezért javaslatokat adtok be a nevünkben! Közbeszólások az MSZP soraiból.]] hiszen látjuk, az előző szavazás… [[Közbeszólás az ellenzéki padsorokból.]] [[Közbeszólás az ellenzéki padsorokból.]] - az előző szavazás bizonyította, hogy bizony a teljes ellenzék feltette magára az árcédulát, mert nem volt hajlandó megszavazni azt a törvényt, ami ezt a kiskaput bezárja, és azt tette fel magára, hogy: gyertek, milliárdosok, olcsók vagyunk, most kérjük a feketepénzeket. (Közbeszólás az ellenzéki padsorokból.) LMP-stül, MSZP-stül, ugye a Jobbik már régóta bebizonyította ezt. [[Közbeszólások a Jobbik soraiból.]] Innentől kezdve nem lehet más felelősségünk, mint az, hogy megpróbáljuk megőrizni a demokráciának azt a legfontosabb vonását, hogy a választók akarata számít, nem a milliárdosoké [[Bangóné Borbély Ildikó: Mészáros Lőrincről beszélsz?!]] [[Közbeszólások a Jobbik soraiból.]] Innentől kezdve nem lehet más felelősségünk, mint az, hogy megpróbáljuk megőrizni a demokráciának azt a legfontosabb vonását, hogy a választók akarata számít, nem a milliárdosoké (Bangóné Borbély Ildikó: Mészáros Lőrincről beszélsz?!), bár legyenek azok világhírű tőzsdespekulánsok, mint Soros György (Közbeszólások a Jobbik soraiból.) vagy csak ilyen fékezett habzásúak, mint Simicska Lajos! Éppen ezért, tisztelt parlament, továbbra sem tettünk le arról, hogy valamilyen módon megakadályozzuk azt, hogy a magyar demokrácia az ellenzék akaratának és néhány milliárdos akaratának megfelelően valamifajta latin-amerikai rendszerré alakuljon át. [[13.10]] Természetesen tudomásul vesszük, hogy az ellenzék ezt nem szeretné, csak teljesen világossá kell tenni, hogy ez a szavazás elválasztja azt, hogy ki van a korrupció pártján és ki nincs a korrupció pártján. [[Felzúdulás az ellenzéki padsorokban. Bangóné Borbély Ildikó: Lajos, nem áll ez jól neked!]] Ha az ellenzék továbbra is a korrupció pártján akar maradni, annak pedig minden következményét kell viselniük, mert azt tudniuk kell [[Közbeszólások az ellenzéki padsorokból.]] hogy lehet, hogy a milliárdosok százmilliói édesek az elején, de nagyon keserű ám a történet vége! Köszönöm szépen a figyelmet. [[Nagy zaj, közbeszólások. Taps a kormánypárti padsorokban.]]
Köszönöm szépen, frakcióvezető úr. [[Az MSZP-frakció néhány tagja kórusban, tapsolva: Szép volt, Lajos! Szép volt, Lajos! Szép volt, Lajos! Az elnök csenget. Zaj.]] Tisztelt MSZP-frakció! Úgy gondolom, hogy a véleménynyilvánításnak nem ez a módja. Úgyhogy kérem egy kicsit magukba szállni! Most a napirend szerinti határozathozatalokkal folytatjuk munkánkat, és arra kérek mindenkit, hogy foglalja el a helyét, ellenőrizze, hogy kártyáját megfelelően elhelyezte-e, és próbálja a hangerejét arra a szintre levinni, hogy érthető legyen mindaz, amit a levezető elnök a szavazás során majd el fog mondani. Tisztelt Országgyűlés! Soron következik a köztársasági elnök úr által megfontolásra visszaküldött, az Országgyűlés 2017. évi június 14-i ülésnapján elfogadott, egyes törvényeknek az átlátható kampánytevékenység érdekében szükséges módosításáról szóló törvényhez benyújtott törvényalkotási bizottsági módosító javaslatról történő döntés és a zárószavazás. A köztársasági elnöknek aláírásra megküldött törvény szövege T/15329/18., a köztársasági elnök úr levele T/15329/19. számon az Országgyűlés informatikai hálózatán elérhető. A Törvényalkotási bizottság módosító javaslatát T/15329/21., jelentését pedig T/15329/22. számon terjesztette elő. Tájékoztatom önöket, hogy a házszabály rendelkezései szerint a határozathozatal során módosító javaslat fenntartására és külön szavazás kérésére nincs lehetőség. Először a Törvényalkotási bizottság módosító javaslatáról határozunk. Arra figyelemmel, hogy ennek 3., 4. és 7. pontjai elfogadásához minősített többség szükséges, a határozathozatalra két részletben kerül sor. [[Dr. Szakács László: Melyikről? Amelyiket a Fidesz nyújtott be helyettünk?]] Felhívom szíves figyelmüket, hogy a módosító javaslat 8. pontja összefügg a minősített többséget igénylő pontokkal, ezért ezekről egyszerre döntünk. Kérdezem tehát a tisztelt Országgyűlést, elfogadja-e a Törvényalkotási bizottság T/15329/21. számú módosító javaslatának minősített többséget igénylő pontjait, valamint az ezekkel összefüggő 8. pontot. Kérem, szavazzanak! [[Szavazás.]] Kimondom a határozatot: az Országgyűlés a módosító javaslat minősített többséget igénylő pontjait, valamint az ezekkel összefüggő 8. pontot 122 igen szavazattal, 68 nem ellenében, tartózkodás nélkül nem fogadta el. [[Dr. Hargitai János jelentkezik.]] Hargitai János jelezte, hogy egyet hozzá kell tenni az igen szavazatokhoz [[Dr. Szakács László: Miért pont az igenhez?]] , tehát 123, de azzal sincs meg a jelenlévők kétharmada. Kérdezem a tisztelt Országgyűlést, elfogadja-e a Törvényalkotási bizottság T/15329/21. számú módosító javaslatának egyszerű többséget igénylő további pontjait. Kérem, szavazzanak! [[Szavazás.]] Kimondom a határozatot: az Országgyűlés a módosító javaslat egyszerű többséget igénylő további pontjait 123 igen szavazattal, 68 nem ellenében, tartózkodás nélkül elfogadta.Arra figyelemmel, hogy az imént az Országgyűlés nem fogadta el a Törvényalkotási bizottság módosító javaslatának minden pontját, a zárószavazás során a ki nem hirdetett törvénynek a módosító javaslat elfogadott pontjaival módosult szövegéről döntünk. Kérdezem a tisztelt Országgyűlést, elfogadja-e a köztársasági elnöknek T/15329/18. számon aláírásra megküldött, de ki nem hirdetett törvényt az imént elfogadott módosításokkal. Kérem, szavazzanak! [[Szavazás.]] Kimondom a határozatot: az Országgyűlés a törvényt 123 igen szavazattal, 68 nem szavazattal, tartózkodás nélkül elfogadta. Tisztelt Országgyűlés! Most 13 óra 15 perc van, áttérünk az interpellációk tárgyalására. [[Zaj. Számos képviselő távozik az ülésteremből.]] Tisztelt Országgyűlés! Megkérem képviselőtársaimat, hogy akiknek most halaszthatatlan ügyben távozniuk kell az ülésteremből, azt úgy tegyék, hogy az interpelláció zavartalanul folyjék. Elnézést kérek Varga László képviselő úrtól. Úgy gondolom, méltatlan lenne addig megadnom a szót, ameddig azok a képviselőtársaim, akik elmennek, az üléstermet elhagyják, azt nem teszik meg. Köszönöm szépen. Tisztelt Országgyűlés! Varga László képviselő úr, az MSZP képviselője, interpellációt nyújtott be a nemzetgazdasági miniszterhez: „A miskolci kohászat jövőjéről” címmel. Varga László képviselő úré a szó, parancsoljon!
Köszönöm a szót, elnök úr. Tisztelt Miniszter Úr! A 2017. április 6-ai kormányinfóból, Lázár János szavaiból értesültem arról, hogy egyfajta iparfejlesztési program keretében újraindul a hazai buszgyártás és hadiipar. Nyilván ez a döntés egyben a hazai acélipar újraindítását is jelenthetné, amely egy olyan húzóágazat lehetne, amely beszállítója lehetne a hazai járműiparnak, az alapanyagigényt biztosítva. [[Az elnöki széket Jakab István, az Országgyűlés alelnöke foglalja el.]] Én többször interpelláltam, többször kérdeztem itt az Országgyűlésben a magyar acélipar jövőjét tekintve, hiszen ez egy nagyon fontos kérdés választókerületem, Miskolc és Diósgyőr szempontjából. El kell mondjam, hogy a 2010-es választási kampányban már, tehát mintegy hét éve a miskolci Fidesz sokat kampányolt azzal, hogy újraindítja a diósgyőri kohászatot, a DAM-ot. Elhangzottak olyanok, hogy ezáltal mintegy 1000 főnek lehet munkahelye. Az első négy évben nem történt ebben a történetben semmi, majd a 2014-es választások előtt jelentették be gyakorlatilag másfél héttel közvetlenül a választás előtt, hogy mintegy 50 millió euró befektetéssel a tervek szerint, ha nem is a DAM területén, de a DIGÉP területén egy mini acélmű jön létre, amely több száz embernek adhat munkát állításuk szerint. Sajnos ez a munka nem volt sikeres. 2015-ben ugyan a projekt elindult, de különböző okokból megbukott, tehát kimondható, hogy az elmúlt hét évben a diósgyőri kohászat ügyében nem történt sajnos semmi, az önök ígéretei ellenére. Szívesen tettem volna föl a kérdésemet Varga Mihály miniszter úrnak, de úgy látom, ő a szavazás után gyorsan elment, úgyhogy államtitkár úrnak teszem fel kérdéseimet. Számolnak-e a diósgyőri kohászattal, ha az acélgyártást magasabb fokozatra szeretnék kapcsolni Magyarországon? Számolnak-e tehát a diósgyőri kohászat újraindításával? Azt szeretném kérdezni, kikkel vették föl a szakmai kapcsolatot ennek érdekében. Kikkel beszéltek azért, hogy az acélgyártás Miskolcon újra húzóágazat legyen, és sokaknak adhasson munkát? Néhány adat arról a projektről, ami a 2014-es tervek szerint valósult volna meg. Mintegy 350 ezer tonna minőségi acélt gyártottak volna a tervek szerint 100-120 milliárdos árbevétel mellett, 500 fő részére akár közvetlenül munkahelyet biztosítva, és akár 1500 főnek mindösszesen a közvetett beszállítóknál létrejövő munkahelyteremtést is beleszámítva. [[13.20]] Határozottan kérdezném tehát, hogy az acélgyártás újraindítása egy újabb kampányblöff hét év után, vagy valójában szeretnének segíteni a diósgyőri kohászat újraindításában. Ha valójában ez a céljuk, akkor nyilván ebben partner vagyok én magam is [[Az elnök csengetéssel jelzi az időkeret leteltét.]] és azt a kapcsolatrendszert, amit eddig ebben a kérdésben megszereztem, szívesen bocsátom rendelkezésre, de most várom az államtitkár úr válaszát. Köszönöm.
Köszönöm, képviselő úr. Köszöntöm képviselőtársaimat. Tisztelt Országgyűlés! Az interpellációra Lepsényi István államtitkár úr válaszol. Öné a szó, államtitkár úr.
Tisztelt Elnök Úr! Köszönöm a szót. Tisztelt Országgyűlés! Tisztelt Képviselő Úr! A kormány idén tavasszal döntött a nemzeti acélgyártási cselekvési program megvalósításáról, amely az ágazat versenyképességének javítását irányozza elő. Kiemelten foglalkozik a magasabb hozzáadott értékű acélgyártás megteremtésének lehetőségeivel, ezen belül a minőségi acélötvözetek gyártásának újraindításával. A cselekvési program legfontosabb intézkedései között szerepel a dömping-, illetve szubvencióellenes piacvédelmi álláspont támogatása európai szinten. Közismert, hogy igen jelentős kínai dömpingáru van Európában, az acélipari cégek támogatása a kutatás-fejlesztési pályázaton, a korszerű acélipar kimondottan kutatás-fejlesztés-igényes, az anyagi és személyi feltételek megteremtése az iparághoz kapcsolódó szakképzés és felsőfokú képzés területén, valamint emellett hadd említsem meg az acélipari betétanyagként használható acélhulladék kiáramlásának korlátozását és az acélipar beszállítói kapacitásának fejlesztését. A diósgyőri acélművek 2004-ben, a Medgyessy-kormány idején került a Dunaferr és közvetve az akkori ukrán tulajdonos birtokába, amely vállalta a termelés fenntartását, ezzel szemben a gyár 2009-ben felfüggesztette a termelést. A 2008-as válságot követő visszaesésben az acéliparban nem volt lehetőség arra, hogy a két hazai acélgyártó, az Ózdi Acélművek és a Dunaferr nagyobb léptékű fejlesztésekben gondolkodjon. A Diósgyőr központi helyén található DAM újraindításának lehetőségét jelentős mértékben befolyásolja, hogy a gyárterületet körülveszi egy lakóterület. Az acélgyártás még a legkorszerűbb eljárások mentén is bizonyos mértékű környezeti terheléssel jár, ez komoly akadálya lehet az egykori nemesacélgyártásra berendezkedett DAM újraindításának. A hazai acélipar jelenleg zömében alacsony feldolgozottságú lemeztermékeket, illetve betonipari betonacélokat állít elő, ugyanakkor a feldolgozóipari ágazatok egyre nagyobb nemzetgazdasági súlya miatt a következő időszakban a kereslet növekedése a magasabb nyereségtartalmú, mindenféleképpen magasabb minőségű acéltermékek piacán várható. Ennek megfelelően mindkét hazai acélgyártó hosszú távú fejlesztési tervekkel rendelkezik, illetve azok kidolgozásán dolgozik, és a jelenlegi termékválasztás bővítésére elsősorban a járműipari beszállításokhoz szükséges minőségi acélötvözetek gyártását lehetővé tevő beruházásokon gondolkozik. A gyorsan növekedő járműipar igényei mellett az építőipar, a gépgyártás, az energetikai gépek, a zöldipar és a védelmi ipar szintén felvevője lesz a minőségű hazai acélterméknek. A kormány határozott szándéka, hogy a tervezett beruházások eredményeképpen a lehető legszélesebb körű beszállítói alapanyag-ellátás legyen biztosítva a feldolgozóipar számára. Ennek megfelelően mind a Dunaferr, mind az Ózdi Acélművek esetében tárgyalásokat folytatunk a termelés korszerűsítéséhez, új minőségi acéltermékek gyártásához szükséges beruházások megvalósítását biztosító feltételek tisztázására. Figyelembe kell vennünk azonban, hogy a vonatkozó uniós irányelvek korlátozott lehetőséget biztosítanak erre. Tekintettel arra, hogy az acélipar ki van zárva az uniós támogatási lehetőségekből, a hazai támogatási rendszernek illeszkednie kell ezen peremfeltételekhez. Az említett két közeg mellett harmadik közegként a korábban nem sikeres magánkezdeményezés bázisán magyar befektetők egy olyan összehangolt régiós acélgyártás-fejlesztési koncepción dolgoznak [[Az elnök csengetéssel jelzi az időkeret leteltét.]] amelyben az acél alapanyag gyártása és a megmunkálás, feldolgozás fejlesztése egyaránt szerepel, és ezt tudjuk támogatni. [[Az elnök ismét csenget.]] A célkitűzésünk az, hogy versenysemlegesen járuljunk hozzá a magyar ipar fejlődéséhez. [[Taps a kormánypártok soraiban.]]
Köszönöm szépen az államtitkár úr válaszát. Tisztelt Országgyűlés! Kérdezem a képviselő urat, elfogadja-e az államtitkári választ.
Köszönöm a szót, elnök úr. Nem fogom elfogadni a választ. Többször kérdeztem már Varga Mihályt erről az ügyről, a legközelebb most jártam hozzá, hogy válaszoljon egyébként, de a szavazás után nagyon gyorsan elment. Semmi valódi választ nem adtak újra a kérdésemre, megjegyzem tavaly júniusban is kérdeztem, nagyjából hasonlókat mondtak. Az ilyen „kiemelten foglalkozik az üggyel a kormány” meg „határozott szándéka”, azt gondolom, hét év után nagyon kevés a diósgyőrieknek, miskolciaknak. Először is mondta a területtel kapcsolatos problémákat. Nem véletlenül javasoltam azt, hogy barnamezős beruházás keretében, a „Modern városok” program keretében ne csak zöldmezős iparipark-fejlesztés legyen, hanem a DAM területének rehabilitációját végezzék el. Nem fogadták meg a tanácsomat, csak azért sem fogadták meg, pedig ennek valójában lett volna értelme, és ez segítette volna az acélgyártás újraindítását. Azt gondolom, akkor támogatható bármifajta válasz az önök részéről, ha valójában történik valami. Ez ebben a formában elfogadhatatlan. [[Az elnök csengetéssel jelzi az időkeret leteltét.]] Azt kérem önöktől, hogy vagy valójában segítsenek a diósgyőri acélgyártás újraindításában, de ne hülyítsék tovább a miskolciakat. Köszönöm.
Köszönöm. Tisztelt Országgyűlés! A képviselő úr nem fogadta el az államtitkári választ. Kérdezem önöket, elfogadják-e azt. Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 107 igen szavazattal, 31 nem ellenében, tartózkodás nélkül elfogadta. Tisztelt Országgyűlés! Szilágyi György, a Jobbik képviselője, interpellációt nyújtott be a miniszterelnökhöz: „Helikopter, luxusrepülő, luxusélet kölcsönökből?” címmel. Az interpelláció megválaszolásával a miniszterelnök úr a téma szerint feladat- és hatáskörrel rendelkező Pintér Sándor belügyminiszter urat bízta meg. Az interpellációra a miniszter úr felkérésére Kontrát Károly államtitkár úr válaszol. Képviselő úr, öné a szó.
Köszönöm szépen a szót. Kedves Képviselőtársaim! 2017. június 9-én egy 16,5 milliárd forintos luxus-magánrepülőgép landolt a ferihegyi repülőtéren. Ez még nem lenne annyira érdekes, hiszen sok olyan dúsgazdag ember van a világon, aki a legális jövedelméből megengedhet magának egy ilyen luxusmagángéppel való utazást. Az ügyet az teszi érdekessé, hogy ezzel a luxusgéppel nem valamelyik szaúdi olajsejk, hanem Habony Árpád érkezett meg Ferihegyre, többek között nemzetközi adótanácsadók és ügyvédek társaságában. Igen, az a Habony Árpád, akit egyesek szerint üzleti szálak fűznek Magyarország miniszterelnökéhez, Orbán Viktorhoz, és a kormány egyik miniszteréhez, Rogán Antalhoz is, és akiről a legutolsó információk alapján azt lehet tudni, hogy Andy Vajnától és másoktól kapott kölcsönökből tengeti az életét. Bár meg kell jegyezni, hogy jó sok kölcsönt kaphatott, ha ilyen gépekkel tud repkedni, de a Tállai András vezette független NAV-ot ez nem érdekli, nem érzik szükségét, hogy megvizsgálják, vajon Habony Árpádnak miből is telik ilyen luxusra. Habony Árpád a fent említett napon vélhetően Hongkongból jött haza luxusgéppel. Milyen érdekes, hogy pont ott található az az offshore cég is, amelyik a fideszes maffia letelepedésikötvény-bizniszének a legnagyobb nyertese! A letelepedésikötvény-biznisz hasznának közel 85 százaléka landolhatott ennél a cégnél, azaz nagyjából 100-130 milliárd forint. Lehet, hogy pont ennek a 100-130 milliárd forintnak a sorsáról tárgyalt Hongkongban Habony Árpád? - még egyszer mondom, akiről azt tudhatjuk a médiából ismert információk szerint, hogy kölcsönökből él. Ezt a felettébb furcsa szituációt még tetézi, hogy a luxusgép landolása után megjelent a rendőrség is, hogy a helyszínen lévő újságírókat távol tartsa, és azok a felesleges kérdéseikkel ne zavarják az illusztris utasokat. De a „meggy a Habony” mégis az volt, amikor Habony Árpád a rendőri biztosítás ellenére a helyszínre rendelt helikopterrel távozott, ami állítólag kísértetiesen hasonlított arra, amivel Rogán Antal is Kis Grófo-koncertre ment. Úgy tűnik, a fideszes luxusélet alapeleme lett felülről szemlélni a tájat és a dolgozó alattvalókat, az orbáni demokráciában ez már csak így szokás. Tisztelt Államtitkár Úr! Nagyon sok kérdés adódik ebből az ügyből kifolyólag. Egyrészt nem érzik-e szükségét annak, hogy megvizsgálják, vajon egy kölcsönökből élő ember minden adózási kötelezettségének eleget tesz-e, ha ilyen luxusban tud élni? A másik kérdés az, hogy a rendőrség vajon jogszerűen járt-e el akkor, amikor egy luxusmagángép utasait védte a rájuk várakozó újságírók kérdései elől. Habony Árpádnak volt-e vagy van-e diplomata-útlevele, amelyet az Orbán-kormánytól kapott? És végül: Habony Árpád mi alapján kap ilyen kiváltságos eljárást egy szigorúan biztosított objektumban, a repülőtéren, hogy ő egyszerűen helikopterrel is távozhat onnan? Várom válaszát. [[Taps a Jobbik soraiban.]] [[13.30]]
Köszönöm, képviselő úr. Tisztelt Országgyűlés! Az interpellációra Kontrát Károly államtitkár úr válaszol. Öné a szó, államtitkár úr.
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Úr! Mindenekelőtt szeretném leszögezni, hogy Habony Árpád nem áll és nem állt jogviszonyban soha egyetlen kormányzati szervvel vagy személlyel sem, közfunkciót nem tölt be, nem politikus, és semmilyen közéleti tevékenységet nem végez, diplomata-útlevéllel nem rendelkezik. [[Dr. Staudt Gábor: Ez már gyanús!]] Megdöbbentő követelés azonban az önök részéről, hogy elvárják a kormánytól, hogy kövesse, a magyar állampolgárok mikor, kivel és hova utaznak. [[Bangóné Borbély Ildikó: Nem. Csak Habony Árpádot!]] Elképzelhető, hogy egy olyan agresszív pártnak, mint az önök pártja, ez helyénvaló, azonban szeretném jelezni, hogy már nem a kommunizmusban élünk hál’ istennek, Magyarország egy szabad ország, ahol a magyar állampolgárok szabadon utazhatnak a világ bármely pontjára. Tisztelt Képviselő Úr! A rendőrség közreműködését illető kérdésre válaszolva azt tudom elmondani önnek, hogy az ön által említett helyszínen és időpontban a Repülőtéri Rendőri Igazgatóság rendőrei nem láttak el biztosítási feladatot, és rendőri intézkedést sem foganatosítottak. A rendőrség a rá vonatkozó szabályok betartásával járt el, a helyszínen tartózkodó újságírókkal szemben semmilyen rendőri intézkedés foganatosítására nem került sor. Ha ön annyira érzékeny a morális kérdések iránt, és nem csak a pénz körül forog az agya, akkor javaslom önnek, hogy egyeztessen európai parlamenti képviselőtársával, Kovács Bélával. [[Közbeszólás a Jobbik soraiból: Miért, ő is ott volt?]] Bár az önök pártelnöke korábban azt ígérte, hogy kivizsgálja a kémkedés gyanújába keveredett képviselője ügyét, ezt a mai napig nem tette meg. Gyöngyösi Márton képviselő úr, a Jobbik képviselője úgy fogalmazott 2016. január 19-én az ATV-ben, idézem: „Nem tudom, hogy Kovács Bélának miből volt pénze, vagy miből tudott néhány millió forintot a Jobbiknak adni.” Vona Gábor pedig a Magyar Nemzetnek azt mondta az üggyel kapcsolatban [[Dr. Gyüre Csaba: Ez volt a kérdés? Bangóné Borbély Ildikó: De most Habony Árpádról kérdeztek!]] idézem: „Sok mindent hallottam, közte elbizonytalanító dolgokat is, amikre választ várok.” Tisztelt Képviselő Úr! Önök továbbra is rejtegetik Kovács Bélát, miközben számos kérdés nyitott az ügyben, amire a magyar állampolgárok jogosan várják a választ - válaszoljanak, képviselő úr! Köszönöm szépen. [[Dr. Gyüre Csaba: Ez volt a kérdés? Taps a kormánypártok soraiból.]]
Megköszönöm államtitkár úr válaszát. Kérdezem képviselő urat, elfogadja-e az államtitkári választ. Öné a szó.
Elnök úr, hát hogy lehetne elfogadni, amikor államtitkár úr még azokat a tényeket is letagadja, amikről képek és videofelvételek vannak, hogy igenis a rendőrség ott volt, és megakadályozta az újságírókat, hogy feltegyék a kérdéseiket. Ön szerint nem volt ott a rendőrség, és akkor punktum, ezt el kell fogadni. Ma egész nap arról beszéltünk, önök hangoztatták nagy szólamokkal, hogy átláthatóság, feketepénzek, korrupció, és amikor fölmerül a kérdés ilyen súlyos százmilliárdos ügyekben, amikor Habony Árpád és Rogán Antal neve is belekeveredhet ebbe, akkor érdekes módon önök nem tartják fontosnak, hogy ezeket a dolgokat kivizsgálják. És még szóba került a média is, tudja, az a média, amit önök közpénzből építettek fel Habony Árpáddal, egy fideszes média. Tolják oda a súlyos százmilliókat Habony Árpád alá, akinek egyébként ön szerint semmi köze nincs önökhöz és a Fideszhez. Dehogy nincs! Építi a kis birodalmát, intézi a piszkos pénzügyeiket és minden egyebet. És nem adott egyetlenegy dologra se választ: van-e ennek az embernek, aki ön szerint nincs is, van-e diplomata-útlevele, adtak-e önök, a kormány diplomata-útlevelet Habony Árpádnak? [[Közbeszólások a kormánypárti padsorokból.]] Erre kellett volna válaszolni, erre se volt hajlandó! [[Taps a Jobbik soraiból.]]
Tisztelt Országgyűlés! Képviselő úr nem fogadta el az államtitkári választ. Kérdezem önöket, elfogadják-e azt. Kérem, szavazzanak! [[Dr. Gyüre Csaba: Aki a korrupció mellett van, igennel szavaz! Szavazás.]] Kimondom a határozatot: az Országgyűlés az államtitkári választ 101 igen szavazattal, 22 nem ellenében, tartózkodás nélkül elfogadta. Tisztelt Országgyűlés! Schmuck Erzsébet, az LMP képviselője, interpellációt nyújtott be a Miniszterelnökséget vezető miniszterhez: „Ki fizeti a rezsinövelés árát?” címmel. Az interpelláció megválaszolásával miniszterelnök úr a téma szerint feladat- és hatáskörrel rendelkező Süli János miniszter urat, a Paksi Atomerőmű két blokkja tervezéséért, megépítéséért és üzembe helyezéséért felelős tárca nélküli minisztert bízta meg. Az interpellációra miniszter úr felkérésére Aszódi Attila államtitkár úr válaszol. Képviselő asszony, öné a szó.
Köszönöm a szót, elnök úr. Tisztelt Államtitkár Úr! A Bloomberg New Energy Finance friss előrejelzése szerint a következő két évtizedben 60 százalékkal csökken az áram ára a megújulók miatt. Egyre több nap- és szélenergia-kapacitás létesül, a beruházási költségek pedig várhatóan zuhanásnak indulnak. Ezt nem mi állítjuk, hanem az egyik legrangosabb nemzetközi prognóziskészítő, amelynek az előrejelzését az egész iparág készpénznek veszi. Nekünk viszont lesz egy atomerőművünk, ami a jelenlegi piaci áramár többszöröséért fog termelni. Az európai piaci átlagár az elmúlt héten 12 forint volt kilowattóránként, ami nagyjából megegyezik a Paks I. jelenlegi termelői árával. Ha ebből leveszünk 60 százalékot, nagyjából 5 forintos kilowattóránkénti árat kapunk. Paks II. viszont a hitel-visszafizetés időszakában, vagyis 2026-tól 21 éven keresztül, vagyis abban a periódusban, amire az említett előrejelzés vonatkozik, a kormány saját számításai szerint 27-31 forintos kilowattóránkénti áron fog termelni. Kinek fogjuk eladni a 27 forintos áramunkat, amikor a piacon 5 forintért lehet majd áramot venni? Önök is pontosan tudják, hogy ez nem csupán elméleti lehetőség. Önök sopánkodnak azon, hogy már az áramfelhasználás egyharmadát importáljuk, csak azt nem teszik hozzá, hogy ez a magas importrészarány azért van, mert az európai piacról olcsóbban lehet az áramot beszerezni, mivel itthon a betiltott szélerőművekben és a Paksi Atomerőművön kívül mindenki drágábban termeli az áramot. Milyen sors vár a legalább 4000 milliárd forintnyi közpénzből felépíteni tervezett Paks II.-re? Vagy üresen fog állni, vagy a működésének minden percében veszteséget termel majd saját magának és a magyar államnak meg a magyar fogyasztóknak, akik 5 forintos nagykereskedelmi árú áramot is használhatnának, de Orbán Viktor elhibázott atomszerződése miatt kénytelenek lesznek 27 forintosat vásárolni. Ez az előrejelzés nemcsak azt mutatja meg, hogy milyen nemzetellenes vétek volt megrendelni Putyin orosz atomerőművét, hanem azt is, hogy ugyanekkora vétket követ el a kormány az ország ellen, amikor adminisztratív korlátozásokkal kiszorítja a valóban olcsó áramot kínáló nap- és szélenergiát. Már látszik, hogy a Putyinnal kötött titkos egyezségnek nemcsak a politikai, hanem a tényleges ára is nagyon magas lesz. Ezért, kérem, szíveskedjék válaszolni rá, hogy kivel tervezik megfizettetni a magyar-orosz atomszerződésbe foglalt rezsinövelés árát, és van-e forgatókönyve az Orbán-kormánynak arra az esetre is, ha nem az önök által remélt piaci árrobbanás, hanem a nemzetközi prognózisokban szereplő radikális árcsökkenés fog bekövetkezni. Mit csinálnak majd az 5 forintos áram korszakában a 27 forintos áron veszteséget termelő paksi blokkokkal? Köszönöm.
Köszönöm, képviselő asszony. Tisztelt Országgyűlés! Az interpellációra Aszódi Attila államtitkár úr válaszol. Öné a szó, államtitkár úr.
Köszönöm szépen, elnök úr. Tisztelt Parlament! Tisztelt Képviselő Asszony! Önök nagyon sokszor nyilatkoznak energetikai kérdésekben; feltételezem, hogy precízen olvassák az ezzel kapcsolatos híreket. Kezemben van az az elemzés, amire ön hivatkozott; arról kell hogy önöknek beszámoljak, hogy ezt ezúttal nem olvasták precízen. Ez az elemzés szerintem más kijelentéseket tartalmaz, mint amire ön a kérdését alapozta. A helyzet az, hogy a villamos energia fogyasztói ára nemcsak a termelői ártól függ, hanem a hálózatot működtetni kell, a hálózatfenntartásnak is van költsége, az erőművek szabályozásának, a rendszer szabályozásának is van költsége, és a villamos energiának végül el kell jutni a fogyasztókhoz. Ezek mind-mind külön költségelemek. Ön ebből a villamosenergia-termelésnek a költségelemét ragadta ki, és ebből próbált következtetni a végfelhasználói árakra, ami ebben a formában nem megfelelő modellezés. Azt is elfelejtette megemlíteni ebből a tanulmányból, hogy ez a tanulmány bizony azzal számol, hogy 2040-ig évente 2 százalékkal fog nőni a villamosenergia-igény; önök rendszeresen arról beszélnek, hogy önök szerint a villamosenergia-igény csökkenni fog. Az ön által hivatkozott tanulmány a villamosenergia-igény növekedéséről beszél. És azt is elmulasztotta megemlíteni, hogy a tanulmány nem foglalkozik a klímavédelmi célok teljesítésével, miközben a megújuló energiahordozókra és az atomenergiára pontosan azért is szükség van, hogy a klímavédelmi célkitűzéseket mind Magyarországon, mind Európában, mind pedig világszerte teljesíteni tudjuk. Tudnia kell, hiszen erről sokszor volt már szó ebben a Házban, hogy az Európai Bizottság másfél éven keresztül vizsgálta a Paks II.-projekt gazdaságosságát. A másfél éves vizsgálat eredménye az lett, megállapította, hogy a projekt profitábilis lesz, figyelembe véve az előállítási költségeket, és figyelembe véve azt, hogy a villamos energia ára a piacon várhatóan hogyan fog alakulni. Tehát nemcsak mi, hanem az Európai Bizottság is azt mondja, hogy a Paks II. projektet érdemes megvalósítani, hiszen olcsón fog adni villamos energiát, hozzájárul a hazai ellátásbiztonsági célkitűzések teljesítéséhez, és segít bennünket a klímavédelem elérésében. Ön hivatkozott a jelenlegi piaci árakra, azt kell hogy mondjam, nem precízen, ebben az esetben sem. Ha megnézi a HUPX weboldalát, akkor láthatja, hogy Magyarországon az elmúlt hetekben az alaperőművi áram, a zsinóráram nagyjából 50 euró/megawattóra környékén került értékesítésre, míg a csúcsidőszaki villamos energia 60 euró/megawattóra környékén került a piacra. Ebben az 50-60 euró/megawattóra körüli tartományban lesz a Paks II. előállítási költsége, tehát már ma is a piaci nagykereskedelmi árak abban a tartományban mozognak, ahol a Paks II. önköltsége lesz. Ön hivatkozott gázerőművekre. Azt kell hogy mondjam önnek, hogy ha mondjuk, megnézik a magyarországi és az európai szinten is az egyik legmodernebb erőművet, a gönyűi gázerőművet, akkor 2016-ban ez az erőmű az év 8760 órájából 6 ezer órán keresztül működött, tehát igenis szükség volt erre a hazai forrásra is az atomenergia mellett. Hangsúlyozom, hogy az atomerőmű mind ma, mind pedig a jövőben az olcsó villamosenergia-ellátás záloga, amely segíteni fog bennünket, még egyszer hangsúlyozom, az ellátásbiztonsági célkitűzések és a klímavédelmi célkitűzések teljesítésében. Nagyon remélem, hogy a jövőben támogatni fogják ezt a projektet, ami szükséges ahhoz is, hogy ön is éjjel-nappal, télen-nyáron folyamatosan hozzáférjen a villamos energiához, ami ma egy elengedhetetlen közszolgáltatás. Köszönöm szépen a figyelmüket. [[Taps a kormánypárti padsorokban.]]
Köszönöm államtitkár úr válaszát. Kérdezem képviselő asszonyt, hogy elfogadja-e az államtitkári választ. Öné a szó. [[13.40]]
Nem, nem fogadom el az államtitkár úr válaszát. Államtitkár úr, ha minden úgy lenne, ahogy ön ezt felvázolta, akkor azt gondolom, nagyon nyugodtan megengednék, hogy a magyar emberek szavazzanak arról, hogy akarnak-e paksi bővítést vagy nem akarnak. Önnek nagyon jól kell tudnia, hogy a paksi bővítés több sebből vérzik. Az egyik: igen, nagyon komolyan vérzik pénzügyi szempontból. Persze, lehet azt mondani, hogy olcsó a paksi atomenergia, hogy ha nem fogják beszámolni a költségekbe a létesítés költségeit, ha nem teszik hozzá az árhoz azt, hogy mibe kerül majd a nagy aktivitású hulladékot elhelyezni, hány sok száz milliárd forintba, és amiről nem lehet tudni, több ezer év kell ahhoz, hogy lebomoljon. Tehát nemcsak pénzügyi, hanem erkölcsi kérdés, és emellett nagyon fontos az a vetülete is, hogy az Oroszországtól való függőséget emeli. Mindezek egyszerűen elfogadhatatlanok. Ne féljenek, igen, vigyük az emberek elé, és legyen belőle népszavazás, majd az emberek el fogják dönteni [[Az elnök a csengő megkocogtatásával jelzi az idő leteltét.]] hogy akarnak-e ezzel együtt élni! [[Moraj a Fidesz soraiból.]] Ez így van!
Tisztelt Országgyűlés! Képviselő asszony nem fogadta el az államtitkári választ. Kérdezem önöket, elfogadják-e azt. Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 104 igen szavazattal, 6 nem szavazat ellenében, 9 tartózkodás mellett elfogadta. Tisztelt Országgyűlés! Bencsik János, a Fidesz képviselője, interpellációt nyújtott be a nemzetgazdasági miniszterhez: „Javult-e hazánk versenyképessége?” címmel. Bencsik János képviselő urat illeti a szó.
Tisztelt Államtitkár Úr! Az elmúlt hét esztendő gazdaságpolitikai intézkedései kétségkívül éreztetik már a kedvező hatásukat, 2013-ban hazánk kikerült az akkor már egy évtizede zajló túlzottdeficit-eljárás alól, és ennek köszönhetően az államháztartási hiány rendre a GDP 3 százaléka alatt teljesül, a GDP-arányos államadósság pedig folyamatosan csökken.2016-ban már mindhárom nagy nemzetközi hitelminősítő ismét befektetésre ajánlotta, befektetési kategóriába emelte a szuverén magyar államadósságot, így Magyarország visszanyerte önrendelkezését a nemzetközi pénzügyi környezetben. Mindez lehetővé tette azokat a gazdaságpolitikai intézkedéseket, amely a magyar emberek, a családok boldogulását, a vállalkozások erősödését és a hazai gazdaság növekedését szolgálják. A magyar gazdaság mára egy kiegyensúlyozott és a korábbinál gyorsabb növekedési pályára állt, a gazdaságpolitika előtt álló kihívások központi eleme pedig átkerült a munkaerőkérdésre.A további erősödéshez szükség van a termelékenység és a versenyképesség együttes fokozására, amivel együtt kell járjon a bérek fokozatos emelkedése is. A kormány ennek érdekében is tett már figyelemre méltó lépéseket. A vállalkozások terheinek a 6 éves béremelési és járulékcsökkentési megállapodásban vállalt jelentős csökkentése jótékony hatást gyakorolhat a versenyképességre, ösztönzi a vállalati beruházásokat, illetve lehetővé teszi a magasabb termelékenységű munkaerő bérének növelését úgy, hogy a vállalati jövedelmezőség ne romoljon eközben. A gazdaság további erősödése a vállalkozások innovációs képességének fejlesztésétől függ. A vállalati innovációt segítheti a nemzetközi kutatás-fejlesztési együttműködések ösztönzése, de az adópolitika területén is vannak még kihasználatlan lehetőségek. A hazai innováció erősödését segíthetik a digitális fejlesztések, a megfelelő képzési rendszer, a mobil munkaerő, illetve az ország arra irányuló képessége, hogy nagy brandeket vonzzon hazánkba, sőt akár új hazai brandek létrejöttét segítse elő. Tisztelt Államtitkár Úr! Kérdezem, hogy ön szerint milyen mértékben javult hazánk versenyképessége; a termelékenység és az innováció területén mennyiben sikerült érdemi előrelépéseket elérni; továbbá milyen lépések megtételét tartja szükségesnek az ország versenyképességének további javulása érdekében? Várom megtisztelő válaszát. [[Taps a kormánypárti padsorokban.]]
Köszönöm szépen, képviselő úr. Tisztelt Országgyűlés! Az interpellációra Rákossy Balázs államtitkár úr válaszol. Öné a szó, államtitkár úr.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! A 2010 óta eltelt időszak gazdaságpolitikai erőfeszítései nyomán a gazdaság mára új, a korábbinál kiegyensúlyozottabb és dinamikusabb növekedési pályára állt, Magyarország versenyképessége, a magyar gazdaság erősödik. Emlékeztetnék arra, hogy a 2010-ben megalakult polgári kormány súlyos terhet örökölt szociálliberális elődjétől, 3 százalékot messze meghaladó költségvetési hiányt, egekbe szökő államadósságot, devizában végletekig eladósodott családokat, példátlanul magas munkanélküliséget, valamint növekedési és versenyképességi lendületét teljesen elvesztő gazdaságot. Gyors és határozott intézkedésekkel sikerült helyreállítanunk a korábbi évek gazdaságpolitikai hibái következtében megrendült pénzügyi egyensúlyt, és ezzel megteremteni a fenntartható gazdasági növekedés feltételeit. Ezzel párhuzamosan számos hosszabb távú, az adórendszer, a szakképzés, az államigazgatás szerkezeti átalakítására irányuló lépésre került sor, melynek célja a magyar gazdaság növekedésének dinamizálása, a gazdaság versenyképességének és hatékonyságának növelése. Az eddig megtett intézkedések hatása immár nemcsak a pénzügyi egyensúlyi mutatók kedvező alakulásában mutatkozik meg, hanem abban is, hogy a magyar gazdaság az idei első negyedévben 4 százalékot meghaladó növekedést ért el, így a magyar nemzetgazdaság kétszer gyorsabban bővül az uniós átlagnál. Emellett csökkent az államháztartás hiánya, jelentősen csökkent az államadósság, hét év alatt több mint hétezer új munkahelyet hoztunk létre, rekord alacsony szintre csökkentettük a munkanélküliséget, és jelentős többletet mutat a folyó fizetési mérleg. Az eddigi makrogazdasági eredményekre építve immár elsősorban a versenyképesség erősítésével, a gazdasági növekedés minőségi feltételeinek javításával lehet és kell tovább gyorsítani a legfejlettebb országokhoz való felzárkózásunkat. A sikeres gazdasági felzárkózás együtt kell hogy járjon a jövedelmek és az életkörülmények emelkedésével is, és ez csak a termelékenység folyamatos növelésével, a magyar vállalkozások és munkaerő versenyképességének és hatékonyságának javításával érhető el.Egyetértek abban a képviselő úrral, hogy a magyar gazdaság versenyképességének egyik legfontosabb feltétele a versenyképes, megfelelő képzettségű munkaerő rendelkezésre állása. Ezt szolgálja a tavaly év végén született hatéves bérmegállapodás, amely úgy teszi lehetővé a bérek dinamikusabb emelését, hogy az adó- és járulékterhek párhuzamos csökkentése mellett nem rontja a vállalati szektor költség-versenyképességét. Ennek is köszönhetően 52 hónapja nőnek a reálkeresetek, a bruttó átlagkereset áprilisban pedig elérte a havi 300 ezer forintot, ami közel 15 százalékos növekedést jelent egy év alatt, és lehetővé teszi a vállalkozások számára a képzettebb, versenyképesebb munkaerő alkalmazását. A versenyképesség javítását szolgálja az államigazgatás átalakítása, a bürokrácia csökkentése, a hatósági eljárások egyszerűsítése és olcsóbbá tétele is. [[13.50]] Végül, de nem utolsósorban hangsúlyozni kell, hogy a versenyképes gazdaság alapja a termelékenység, a tudás és az innováció. Ezt felismerve döntött úgy a kormány, hogy a kutatás-fejlesztésre és innovációra fordítható fejlesztési támogatások nagyságát az eddigieknek több mint kétszeresére növeli. Az így rendelkezésre álló 1200 milliárd forint lehetővé teszi, hogy a kutatás-fejlesztés és innováció területén is jelentős előrelépést érjünk el. Iparpolitikánk középpontjában is az innováció, a digitális gyártási technológiák és logisztikai megoldások elősegítése és támogatása áll. Mindezen intézkedéseknek köszönhetően Magyarország versenyképessége javul, a magyar gazdaság erősödik, ezzel is hozzájárulva a magyar emberek életkörülményeinek jelentős javulásához és vállalkozásaink erősödéséhez. Köszönöm megtisztelő figyelmüket. Kérem válaszom elfogadását. [[Taps a kormánypártok soraiban.]]
Megköszönöm államtitkár úr válaszát. Kérdezem a képviselő urat, elfogadja-e az államtitkári választ.
Tisztelt Országgyűlés! Tisztelt Államtitkár Úr! Az elmúlt egy esztendőben, beleértve az idei esztendőt és ezeket a hónapokat is, az látható, hogy az ipari szektorban egy 30-40 százalék közötti béremelésre került sor. Ennyi volt az az extra haszon, profit tulajdonképpen, amelyet a befektetők az elmúlt években elkönyveltek a munkavállalók rovására. Belátták azt, hogy a munkaerő biztosítása érdekében erről az extra nyereségről le kell mondani, ez szolgálja a megmaradásukat és a jövőbeni versenyképességüket, hiszen a legjobb munkavállalókat kell itt tartani. De a továbbiakban csak akkor lehet nagyobb bérkibocsátás az ipari szektoron belül is, ha az innováció következtében a termelékenység javul, ezért nagyon fontos az a kormányzati álláspont, hogy kétszeresére emeli az innovációs pályázatok keretösszegét annak érdekében, hogy dinamizálni lehessen a hazai gazdaságot. Köszönöm szépen, a válaszát elfogadom. [[Taps a kormánypártok soraiban.]]
Köszönöm szépen. Tisztelt Országgyűlés! Képviselő úr az államtitkári választ elfogadta. Tisztelt Országgyűlés! Bangóné Borbély Ildikó, az MSZP képviselője, interpellációt nyújtott be az emberi erőforrások miniszteréhez: „Miért zárnak be meddőségi központokat, amikor csökken a népesség? Milyen családbarát kormány az, amelyik nem engedi, hogy megszülessenek a vágyott gyermekek?!” címmel. Öné a szó, képviselő asszony.
Elnök Úr! Államtitkár Úr! Végre feltehetem interpellációban is kérdésemet. [[Közbeszólás a kormánypártok soraiból: Miért, ki akadályozott meg?]] Magyarország népessége továbbra is évente 30-40 ezer fővel csökken. Így például 2016-ban 93 ezer élve születésre közel 127 ezer halálozás jutott. A kiemelkedően magas halálozási mutató mögött ott húzódnak az egészségügyi rendszer problémái, a szakemberhiány, a kórházi fertőzések. A legfrissebb adatok szerint öt év alatt 134 ezerrel csökkent Magyarország népessége, ez körülbelül egy magyar nagyváros lakosságának felel meg. A kormány elvileg a népesedés érdekében, valójában szavazatszerzésből fűt-fát ígér a családoknak, de nem gondol azokra, akik biztosan szeretnének gyermeket, de sajnos egészségügyi okokból nincs nekik. Ma Magyarországon már minden negyedik párt közvetlenül érint a meddőség problémája. Mindez tovább rontja Magyarország egyébként is kedvezőtlen népesedési mutatóit. A kormány évek óta panaszkodik az alacsony születésszám miatt, a lombikkezelések finanszírozását mégsem emelte meg. Néhány évvel ezelőtt ugyan Zombor Gábor, egykori egészségügyi államtitkár megígérte, hogy megduplázzák a meddőségi kezelések támogatását, de ebből végül semmi nem lett. A nemrégiben bejelentett családtámogatási javaslatok között nem is szerepelt a meddőséggel kapcsolatos semmilyen javaslat. Most pedig ott tartunk, hogy be akarnak zárni egy meddőségi központot. Fontos tudni, hogy a társadalombiztosító által fizetett lombikbébi-kezelések 70 százalékát ma a magántulajdonú Kaáli Intézet fővárosi és vidéki rendelőiben végzik. Ma Magyarországon több tízezer gyermek megszületését köszönhetjük ennek az intézetnek. Az a helyzet, hogy nagy valószínűséggel a kormányt a Kaáli Intézet egészen komolyan zavarja. Az elmúlt hetekben Kaáli professzor komolyabb megállapításokat tett sajtón keresztül, és komoly kritikával illette a kormányt. A Kaáli Intézet kiszorítása feltehetően része annak a kormányban megszellőztetett kormányzati törekvésnek, amely szerint az EMMI a jövőben megemelné ugyan az egészségbiztosítási kassza terhére évente elvégezhető lombikkezelések számát, illetve azok támogatását, de ezeket egy budapesti centrumban, a Semmelweis-egyetemi női klinikán és a pécsi klinikán végeznék el. Államtitkár Úr! A vágyott gyermekek megszületésének tényleg az a módja, hogy elkezdik csökkenteni a meddőségi centrumok számát? Komolyan ezt kell csinálni? Nagyon jól tudja, államtitkár úr, hogy a gyermek megszületéséhez általában kilenc hónap kell, de ha meddőségről beszélünk, akár több évről és akár évtizedről is beszélhetünk. Tényleg az a megoldás, hogy szűkítsük a hozzáférését a meddő pároknak? Azt gondolom, nem. Államtitkár úr, mit terveznek? Beszéljen már őszintén erről! Várom válaszát.
Köszönöm szépen, képviselő asszony. Tisztelt Országgyűlés! Az interpellációra Rétvári Bence államtitkár úr válaszol. Öné a szó, államtitkár úr.
Köszönöm szépen a szót, elnök úr. Tisztelt Képviselő Asszony! Tisztelt Ház! Ha ön ezzel a témával nem tudott itt az interpellációk között sorra kerülni, akkor a frakcióvezetőjénél tegyen panaszt, ne a parlament nyilvánossága előtt mondja el az ezzel kapcsolatos megjegyzését, azt hiszem, ez belső pártügy. Az viszont fontos, hogy tisztán lássuk az ön felszólalásának a célját. Ez nem arról szólt, amit a címében megjelölt, hanem arról szólt, hogy egy részben külföldi tulajdonban álló cég lobbistájaként igyekezett ön fenntartani ennek a részben külföldi cégnek a nagyfokú részvételét ebben, és a profitját garantálni. [[Bangóné Borbély Ildikó: Úristen!]] Különben nem mondana valótlanságokat. [[Bangóné Borbély Ildikó: Ez már nagyon az alja, államtitkár úr!]] Különben a nyilvánvaló tényeket nem hallgatná el. Különben nem adna álhíreknek itt a parlamentben is még szélesebb publicitást. [[Bangóné Borbély Ildikó: Nagyon az alja, államtitkár úr!]] Hiszen ön is tudja, tisztelt képviselő asszony, bárki, aki beüti a keresőbe az interneten, három kattintásra megtalálja a Debreceni Egyetemnek azt a nyilatkozatát, hogy volt egy határozott időre szóló szerződése a Kaáli Intézettel, ami az év végén lejár, és az a terve [[Bangóné Borbély Ildikó: Nagyon az alja, államtitkár úr!]] , hogy a jövő év kezdetétől, ahogy eddig is a saját infrastruktúrájában működtette, továbbra is így fogja működtetni ezeket a kezeléseket, sőt arra törekszik, hogy a páciensek és az orvosok között kialakult bizalmi viszony miatt azokat az orvosokat, azokat a munkatársakat át is veszi, és az egyetem alkalmazottjaként ott fogja alkalmazni, hogy továbbra is tudjanak segíteni a meddő pároknak. Azt is kifejti a Debreceni Egyetem közleménye, hogy korábban is a Kaáli Intézet is azokat a betegutakat, azokat a kisegítő szolgáltatásokat használta, amelyeket eddig is nyújtott a Debreceni Egyetem és ezután is nyújt a Debreceni Egyetem. Tehát, tisztelt képviselő asszony, a betegek szempontjából vagy a meddőségi kezelésre szorulók szempontjából semmi nem változik, hiszen ugyanazon a helyen fogják a kezeléseket megkapni, nagy valószínűséggel jórészt ugyanazoktól az orvosoktól fogják megkapni, valószínűleg ugyanolyan vagy még nagyobb eredményességgel fognak dolgozni, hiszen jobban össze tudnak dolgozni az egyetem és az ottani orvoslás más részlegeivel, egyetlenegy dolog fog változni, hogy nem fog a bevételi része külföldre vándorolni. És ön felszólal a parlamentben [[Bangóné Borbély Ildikó: Szégyelld el magad, államtitkár úr! Az elnök csenget.]] ,és mindenféle valótlanságokat állít annak érdekében, hogy ezt az állapotot fenntartsa, tisztelt képviselő asszony. És ön vágyott gyermekekről beszél itt a parlamentben. Melyik volt az a kormányzat, amely történelmi mélypontra vitte le Magyarországon a termékenységi és gyermekszületési számokat? Melyik volt az a kormány, aminél a mélypontot értük el? Az önök kormánya, tisztelt képviselő asszony. [[Bangóné Borbély Ildikó: Nyolc év után ez elég siralmas, államtitkár úr!]] Melyik kormány volt az, aki elvett egyhavi gyest minden magyar családtól, mert csökkentette az időtartamát három évről két évre? Az önök pártja. [[Heringes Anita: Szégyelld magad! Bangóné Borbély Ildikó: Ez nagyon siralmas!]] Melyik volt az a kormány, amelyik a rendszeres gyermekvédelmi kedvezményt megvonta a magyar családoktól? Pontosan az önök kormánya. Melyik kormány volt az, amelyik csökkentette a családi típusú adókedvezményeket 2002 után? Pontosan az önök kormánya. Melyik volt az a kormány, amelyik elvette a kamattámogatást a családok forinthiteleitől, hogy őket devizahitelezésre ösztönözze, és láttuk, hogy mi lett belőle? [[Gőgös Zoltán: És melyik adóztatta meg a minimálbért?]] Pontosan az önök kormánya. Akkor miért nem szólt, tisztelt képviselő asszony, hogy lennének Magyarországon olyan gyermekek, akiket vállalnának a családok? Csak éppen önök olyan környezetet teremtettek mindehhez, hogy sokan lebeszélték magukat a gyermekvállalásról. Látszódik, hogy amikor jön egy olyan kormány 2010 után, mint a mi kormányunk, amelyik a családtámogatásokat nagymértékben növeli, az önök utolsó évében ez 1000 milliárd forint alatt volt, most már közel 2000 milliárd forint a 2018-as költségvetésben, hozzáteszem, ez utóbbit önök nem támogatták, amikor jön egy ilyen kormány, akkor viszont elkezd emelkedni a gyermekvállalási kedv, több ezer gyermekkel születik most több, mint amennyi született 2010-ben. Ha megnézi, hogyha az a tendencia folytatódott volna, mint az önök idejében, a csökkenő gyerekszámmal [[Bangóné Borbély Ildikó: Nettó hazugság!]] , és most, amikor végre elkezdett valamelyest emelkedni a gyermekszám és csökkent a népesség fogyása, ha megnézi a kettő közötti különbséget, több ezer gyermek van most, aki megszületett, azzal szemben, aki a szocialista kormány idején valószínűleg nem születhetett volna meg. Pénzbeni ellátások és más területen ez a kormány olyat alkotott, ami a termékenységi rátát 20 százalékkal tudta növelni. Köszönöm szépen. [[Taps a kormánypártok soraiban.]]
Megköszönöm államtitkár úr válaszát. Megkérdezem képviselő asszonyt, elfogadja-e az államtitkári választ. Most van lehetősége képviselő asszonynak a véleménynyilvánításra. Öné a szó. [[14.00]]
Tudja, államtitkár úr, nem lobbista vagyok, hanem egy érintett. És tudja, csak kívánni tudom magának, hogy soha ne menjen azon keresztül, amin egy meddő pár keresztülmegy évek hosszú sora óta [[Dr. Rétvári Bence: Segítünk neki.]] , és arra vágyik, hogy a gyermeke megszülethessen, államtitkár úr. És tudja, kikérem magamnak és azoknak a meddő pároknak a nevében, hogy így beszéljen erről az intézményről! Tudja, maguknak mi a dolga?! Hogy kitakarodjanak a magyar családoknak a hálószobájából [[Felzúdulás, zaj, közbekiáltások a kor­mány­pártok soraiból, köztük: Orvost neki! Nyu­galom! Nem kell kiabálni.]] és azt a pénzt a magyar családokra és a vágyott gyermekek megszületésére költsék, amit elloptak az elmúlt nyolc évben. [[Dr. Hoppál Péter: A stílus maga az ember.]] És államtitkár úr, szégyellje magát, ahogy ebben a parlamentben erről a témáról beszél! Mindenki nagyon jól tudja, hogy mit tett le az asztalra Kaáli professzor, és hány gyermek köszönheti ennek az intézménynek a megszületését. [[Zaj, közbekiáltások a kormánypártok soraiból, köztük dr. Rétvári Bence: Ti mit tettetek? Az elnök csenget.]] Undorító, ahogy viselkednek ebben a témában. Nem tudom elfogadni, államtitkár úr. [[Zaj. Az elnök csenget. Taps az MSZP soraiban.]]
Tisztelt Országgyűlés! Képviselő asszony nem fogadta el az államtitkári választ. Kérdezem a tisztelt Országgyűlést, elfogadja-e azt. Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 102 igen, 19 nem szavazattal, tartózkodás nélkül elfogadta. Tisztelt Országgyűlés! Farkas Gergely, a Jobbik képviselője, interpellációt nyújtott be az emberi erőforrások miniszteréhez: „Meddig tagadják még a kivándorlás valódi okát és súlyát?” címmel. Az interpelláció megválaszolásával miniszterelnök úr a téma szerint feladat- és hatáskörrel rendelkező Varga Mihály nemzetgazdasági miniszter urat bízta meg. Az interpellációra miniszter úr felkérésére Cseresnyés Péter államtitkár úr válaszol. Öné a szó, képviselő úr.
Köszönöm a szót. Tisztelt Ház! Tisztelt Államtitkár Úr! Tisztelt Képviselőtársaim! Hétről hétre riasztó adatok jelennek meg arról, hogy milyen sokan hagynák el az országot. Legutóbb a Publicus reprezentatív felmérése adta közre, hogy nagyságrendileg 1,2 millió fő tervezi, hogy a jövőben külföldön vállal munkát. A fiatalok körében különösen magas, közel 40 százalékos ez az arány, amely egyenesen katasztrófához vezethet, ha nem lépünk fel sürgősen és hatékonyan, hiszen ne felejtsük el, hogy már több mint félmillió honfitársunk van külföldön most is. A Jobbik már évek óta felhívja az önök figyelmét, hogy a kivándorlás Magyarország egyik legsúlyosabb problémája, amely hangsúlyozottan a fiatalokat érinti. Itt nem lehet struccpolitikát folytatni, nem lehet bagatellizálni, mert Magyarország jövőjéről van szó.Mi volt az önök válasza erre eddig? A miniszterelnök úr arról beszélt, hogy teljesen rendjén van a fiatalok tömeges külföldre költözése; kalandvágyról beszélt, tagadva a kivándorlás valódi okát és súlyát. Kósa Lajos elmondása szerint pedig képtelenség, idézem: „a rettenetes munkahelyi és bérviszonyok, valamint azok kilátástalansága miatt menekülnek el annyian az országból” - mondta ezt az önök frakcióvezetője.Tisztelt Államtitkár Úr! Hát, akkor mégis miért mennek el a fiatalok? - tehetném fel a kérdést. A fiatalok lábbal szavaznak: a legnagyobb részük nem kalandvágyból megy külföldre, hanem kényszerből, mert az oktatás, az egészségügy romokban hever, mindent átsző a féktelen korrupció, az önök teremtette urambátyám világ, megalázóan alacsonyak a bérek, lakhatási és megélhetési reménytelenség uralkodik. A helyzet az, hogy Önök vagy szemrebbenés nélkül hazudnak, vagy teljes homályban élnek, és nincsenek tisztában a dolgokkal. Egyik sem elfogadható opció. Világosan kiderül az említett felmérésből: a megnövekedett kivándorlásért a legtöbbek szerint az alacsony fizetések, a Fidesz-kormány, valamint a rossz gazdasági helyzet a felelősek. Így már érthető, hogy miért tagadják a kivándorlás súlyát, és miért beszélnek még mindig kalandvágyról. Pedig az is kiderül: meglehetősen kevesek számára elsődleges ok a szakmai kihívás, a tapasztalatszerzés, a világlátás vagy akár a nyelvtanulás.Tisztelt Államtitkár Úr! Ezek tények. A tények pedig makacs dolgok. Önök lemondtak a kivándoroltakról, a fiatalokról, konkrétan az út szélén hagyták őket. A „Gyere haza, fiatal!” programot is beszüntették, mert kudarcot vallott. Nem az a legfőbb baj, hogy nem volt sikeres, hanem hogy annyiban hagyták, és nem indítottak semmi mást helyette, és azóta sem mutattak fel semmit a kivándorlási tendencia megállítása és megfordítása érdekében vagy éppen azért, hogy hazahozzuk a kint lévő embereket. Sőt, a Jobbik erre irányuló költségvetési módosító javaslatát is leszavazták. Tehát nemcsak önök nem tesznek semmit, hanem azt sem hagyják, hogy mások tegyenek önök helyett valamit. Kérdezem tehát: még mindig kalandvágynak gondolják a fiatalok tömeges kivándorlását? Hogyan lehetséges az, hogy nem foglalkoznak érdemben a legsúlyosabb nemzeti kihívásunkkal? Miért tagadják még mindig a kivándorlás valódi okát és súlyát? Várom érdemi válaszát. [[Taps a Jobbik soraiban.]]
Köszönöm, képviselő úr. Tisztelt Országgyűlés! Az interpellációra Cseresnyés Péter államtitkár úr válaszol. Öné a szó.
Köszönöm szépen, elnök úr. Tisztelt Képviselőtársaim! Tisztelt Képviselő Úr! Sajnálom, hogy azokat a válaszokat, amelyeket ebben a kérdésben kapott ön vagy kaptak önök, nem értették pontosan meg, mert ahogyan idézte ezeket a gondolatokat, azt lehet látni, hogy nem értették meg, nem értette meg, hogy a válaszok mit tartalmaztak. Az emberek, illetve a munkaerő országhatárokon átnyúló mozgásáról már számos alkalommal kifejtettük a kormány álláspontját. A képviselő úr által elmondottak kapcsán is megerősítem, hogy az Európai Unióhoz való tartozás egyik vívmánya, hogy mint más országok állampolgárai, úgy a magyarok is jelentős számban bekapcsolódhatnak a személyek és a munkaerő szabad áramlásába. Látni kell azonban, hogy ez nem egyirányú folyamat, hisz miközben honfitársaink tanulási, jövedelemszerzési és más motivációktól vezérelve hosszabb-rövidebb időre külföldön tartózkodnak, eközben mások hazánkat választják lakhelyül, továbbá a korábban távozottak körében is, tehát a magyar emberek körében is tapasztalható egy visszatérési folyamat. Számtalan tény van erre. Arról sem szabad megfeledkezni, hogy az ellenzék folyamatos riogatása ellenére minden komoly nemzetközi statisztikai adat azt mutatja, hogy a magyarországi a térségben a legkisebb mértékű. A külföldön élő magyarok arányát ugyanis két-háromszorosan meghaladja a környékünkben fellelhető országok polgárainak a távozása. Szó sincs tehát egymillió elvándorolt magyarról, illetve további milliós elvándorlási szándékról. Aki ezt mondja, az nem ismeri a magyar viszonyokat és nem ismeri a magyar embereket. Továbbá a nemzetközi vándorlás jelenleg 2015-ig rendelkezésre álló adatai azt jelzik, hogy a hazánkba történő be- és visszaáramlás dinamikája nagyobb, mint a Magyarországról történő elvándorlás. Egyébként az ön által idézett Pulai András által készített felmérés - aki a Gyurcsány-kormánytól milliós megbízásokat kapott - nagy valószínűséggel politikai célokat szolgálhat, és ez a hitelesség kérdését is megkérdőjelezi e tanulmány tekintetében. A két évvel ezelőttiekhez képest jelentősen mérséklődött a megkérdezettek környezetében a kivándoroltak, illetve a külföldön munkát vállalók száma. Ezt a tendenciát a legfrissebb statisztikák megerősítik. A KSH munkaerő-felmérése szerint például idén már csökkent azoknak a magyaroknak a száma, akik itthoni lakhelyüket, életfeltételeiket megtartva külföldön végeznek, jellemzően ingázással járó munkát. A kormánynak a foglalkoztatás növelésére és a bérek emelésére irányuló intézkedései tehát már nemcsak az elvándorlás ellen hatnak, hanem várhatóan elősegítik a külföldön munkát végzők hazatérését is, amire már vannak tapasztalatok. És hogy ez így van, tehát a kormányzati intézkedések segítik a vélemények megváltozását, az esetleges olyan vélemények megváltozását, amelyek egy külföldön való próbát céloztak meg vagy éppen külföldi munkavállalást akartak megcélozni, szeretném elmondani, hogy az elmúlt időszakban a kormányzati intézkedésnek és a gazdaság erősödésének a hatására oly mértékben nőtt a foglalkoztatás, amelyik pont annak az iránynak az ellenében hat, amit ön próbált bemutatni az interpellációjában. 700 ezerrel többen dolgoznak a 2017. év elején, mint 2010-ben, és ebből közel 500 ezerrel többen dolgoznak a versenyszférában. 2010 óta 24 százalékkal nőtt a reálbér Magyarországon, és ehhez kell hozzátenni azt, hogy az első négy hónapos adatok alapján 2017-ben több mint 9 százalékkal nőtt a reálbér, tehát ha a kettőt összeadjuk, akkor 30 százalék fölött van a reálbér-növekedés az elmúlt időszakban Magyarországon. Tehát a bérfelzárkózás jelentős mértékben javult. [[Az elnök a csengő megkocogtatásával jelzi az idő leteltét.]] Azt javaslom önöknek, ellenzéki képviselőknek, hogy tartózkodjanak a vállalkozó kedvű, a külföldön munkát vállaló fiatalok ócsárolásától [[Az elnök a csengő megkocogtatásával jelzi az idő leteltét.]] tiszteljük meg őket azzal, hogy őket időlegesen magukat külföldön kipróbáló embereknek tekintik [[Az elnök jelzi az idő leteltét.]] akik egyébként a pénzek hazautalásával a magyar gazdaságot is segítik. [[Taps a kormánypártok soraiban.]] [[14.10]]
Köszönöm az államtitkár úr válaszát. Tisztelt Országgyűlés! Kérdezem a képviselő urat, elfogadja-e az államtitkári választ. Öné a szó.
Köszönöm a szót. Tisztelt Államtitkár Úr! Ha valaki ócsárolja a külföldön élőket, az az önök frakcióvezetője, aki azt mondta, hogy az egész problémakör egyrészt hülyeség, másrészt a nagyságrend is hülyeség. Úgy gondolom, ez az, ami önöket jellemzi, hogy így állnak ehhez a problémához, és sértik meg mindazokat, akik külföldön vannak, a családtagjaikat, akik itthon vannak [[Zaj a kormánypártok padsoraiból. Köz­be­szó­lások: Rólatok beszélt!]] , és szenvednek attól, hogy a szeretteik tőlük távol vannak. Úgyhogy úgy gondolom, hogy ha valakinek, akkor önöknek kellene elnézést kérniük azért, hogy így beszélnek a külföldön lévő magyarokról. Ön kétségbe vonta a hitelességét ennek a felmérésnek, mondván, hogy biztosan manipulatív adatokról van szó. [[Németh Szilárd István: Pontosan!]] Kérdezem én, hogy akkor a „Magyar ifjúság 2016” felmérést, amely ugyanazt mutatta, hogy a fiatalok körülbelül 35 százaléka gondolkodik külföldi munkavállalásban és külföldi életben, akkor ezt is kétségbe vonja-e. Ugyanis az önök által is finanszírozott Új Nemzedék Központ pénzelte ezt a kutatást, és ugyanezt az eredményt hozta ki. Sajnálatos, hogy önök még mindig a tényét vitatják ennek az egész jelenségnek, ahelyett, hogy érdemben tudnánk arról beszélni, hogy hogyan hozzuk haza és tartsuk itthon ezeket a fiatalokat. Úgy gondolom, maguknak kellene elgondolkodni azon, hogy miként állnak ehhez a problémához, mert - bízom benne - ez elindítaná önöket abba az irányba, hogy valamit tegyünk közösen ezekért az emberekért. Köszönöm szépen. [[Taps a Jobbik padsoraiból.]]
Köszönöm, képviselő úr. Tisztelt Országgyűlés! A képviselő úr nem fogadta el az államtitkári választ. Kérdezem önöket, elfogadják-e azt. Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 105 igen szavazattal, 18 nem ellenében, tartózkodás nélkül elfogadta. Tisztelt Országgyűlés! Harrach Péter és Földi László, a KDNP képviselői, interpellációt nyújtottak be a földművelésügyi miniszterhez: „Hogyan alakult az élelmiszeripari kivitelünk az elmúlt években?” címmel. Földi László képviselő urat illeti a szó.
Köszönöm a szót, elnök úr. Tisztelt Elnök Úr! Tisztelt Miniszter Úr! Az agrárgazdaság, ahogy az elmúlt évszázadokban, úgy jelenleg és a jövőben is meghatározó gazdasági és társadalmi súllyal bír Magyarországon. A mérsékelt klímának, a kiváló minőségű termőföldnek, a magyar gazdák tudásának, szorgalmának köszönhetően hazánk hagyományosan jelentős mennyiségű mezőgazdasági terméket, élelmiszert exportál más országok fogyasztói számára is. Ezért az agrárgazdaság hazai és nemzetközi piaci jelenléte stratégiai fontosságú. Szakértők szerint a magyar mezőgazdaságban a mostaninál is nagyobb termelési potenciál rejlik, ami komoly fejlődési lehetőséget teremthet, ezen keresztül erősítheti a magyar gazdaságot, többletbevételt hozhat, új munkahelyeket teremthet. A mezőgazdasági termékek kivitele az elmúlt években a változó nemzetközi mezőgazdasági viszonyok között is növekedett. A mezőgazdaságról elmondható, hogy 2010 után kedvező folyamatok indultak el hazánkban az ágazatban, a mezőgazdaság kibocsátása folyóáron több mint 50 százalékkal nőtt az elmúlt hat évben. Ennek a pozitív folyamatnak az eredménye például, hogy a tavalyi gazdasági növekedésben ismét kiemelkedő szerep jutott az agráriumnak. Ez reményeink szerint ebben az évben is így lesz. Ehhez segítséget nyújthat például az is, hogy jövőre a tervek szerint több mint 800 milliárd forint agrár- és vidékfejlesztési támogatás érkezik hazai és európai forrásból az agrárgazdaságba.Tisztelt Miniszter Úr! Tavaly a mezőgazdasági szektorban a magyar agrárexport több mint 8 milliárd eurós értékű volt. Az erősödő élelmiszer-gazdaság egyre több embernek nyújt megélhetést, ez 2010 óta 55 százalékkal bővülő kibocsátásnak köszönhetően több mint 50 ezer új munkahely létrejöttét jelenti az agráriumban. A magyar agrárkivitel kiegyenlítetten több országba irányul, természetesen legfontosabb partnereink az uniós tagországok. Az agrárgazdaság alapvető céljai világosak: a biztonságos élelmiszer-ellátás, a GMO-mentesség fenntartása, természeti értékeink megóvása, a biológiai sokféleség megőrzése és a körültekintő gazdálkodás. A magyar élelmiszeripari kivitel a mezőgazdaságunk és az országunk gazdasága számára kiemelt jelentőséggel bír. Éppen ezért állíthatjuk, hogy az élelmiszerexport további lehetőségeket kínál számunkra, amit a nemzetközi piacokon is el kell érnünk. Éppen ezért kérdezem miniszter urat, milyen mértékben nőtt az agrárgazdasági kivitel az elmúlt évek fejlesztésének köszönhetően, hogyan változott a magasan feldolgozott agrártermékek kivitele 2010 óta. Várom miniszter úr megtisztelő válaszát. [[Taps a kormánypártok padsoraiból.]]
Köszönöm szépen, képviselő úr. Tisztelt Országgyűlés! Az interpellációra Fazekas Sándor miniszter úr válaszol. Miniszter úr, öné a szó.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Köszönöm a képviselő úrnak, hogy felhívta a figyelmet arra, hogy a magyar mezőgazdaságban a termelők, az élelmiszeripari feldolgozók milyen jelentős teljesítményeket értek el az elmúlt években, minden piaci nehézség dacára. Tisztelt Országgyűlés! A Darányi Ignác-terv alapján dolgozunk, a mezőgazdaságban, az élelmiszer-gazdaságban ez az a program, amelyet végrehajtunk, és annak célkitűzéseit váltjuk valóra. Ennek is köszönhető az, hogy jó néhány kedvező folyamat indult el az elmúlt években, és elmondhatjuk, hogy 2016-ban, de jó néhány korábbi esztendőben is a gazdasági növekedésben ismét meghatározó volt a mezőgazdaság szerepe. A mezőgazdaság kibocsátása folyóáron hatodik éve emelkedik, és évről évre rekordértékeket ér el, 2016-ban meghaladta a 2600 milliárd forintot. Továbbá 2016-ban volt egymás után a negyedik kedvező eredményeket hozó nyári betakarítás, 2014 után 2016-ban is kiemelkedő volt az őszi betakarítás, sikerült stabilizálni az állattenyésztést, jelentősen nőtt a foglalkoztatás és az export, valamint javult a mezőgazdasági termelés hatékonysága és jövedelmezősége is.Szintén kedvező változások figyelhetőek meg az élelmiszeripar területén, az ágazat összes értékesítése 2016-ban meghaladta a 2800 milliárd forintot, amely változatlan áron 16 százalékkal több, mint 2010-ben. Emellett dinamikusan emelkedtek az élelmiszeripari beruházások is. Elmondhatjuk tehát, hogy az élelmiszeripar túl van a válsághelyzeten. Az agrártermékek exportja 2010 és ’16 között nagymértékben növekedett. Mindez jó lehetőség a magyar termelők számára is, és elmondhatjuk, hogy az agrárexport 2016-ban 38 százalékkal több, mint 2010-ben. Ennek köszönhető az agrárgazdaság meghatározó szerepe a nemzetgazdasági külkereskedelemben, ahol az agrártermékek részesedése a teljes termékkivitelből 9 százalék, az egyenlegből viszont mintegy 30 százalék volt 2016-ban. Kedvezően javult az agrárexport szerkezete. A magasan feldolgozott termékek kivitelének értéke 2010 és 2016 között minden évben bővült, ennek köszönhetően jelentősen növekedett a teljes agrárkivitelen belüli aránya. A magasan feldolgozott termékek kivitele 2016-ban 3,1 milliárd euró volt, kétharmadával haladta meg a hat évvel korábbi értéket, részesedése az agrárexportból pedig 39 százalék volt. Mindez pozitív a hazai hozzáadott érték és a foglalkoztatás szempontjából egyaránt, valamint a feldolgozóipar növekedése kiszámítható piacot jelent a mezőgazdasági termelőknek is. Továbbra is azon dolgozunk, hogy minél több feldolgozott készterméket exportáljunk és minél kevesebb alapanyagot. Erre tekintettel is a kormány jelentősen megemelte az agrártámogatásokat, és kiemelt figyelmet fordítunk a magasabb hozzáadott értéket termelő ágazatokra, beruházási támogatásokkal ösztönözzük a mezőgazdaság és az élelmiszeripar fejlesztéseit.Tisztelt Országgyűlés! Azzal is tisztában vagyunk, hogy a magyar termelési potenciál még messze nincs kihasználva. A kormány által nemrégen elfogadott, 2050-ig szóló élelmiszer-gazdasági koncepció részletes programot, megbízható jövőképet vázol fel annak érdekében, hogy hosszú távon is folytatódjon a magyar élelmiszer-gazdaság fejlődése. Meggyőződésünk, hogy kiszámítható, biztos háttér kell a földműveseknek, az élelmiszeripari feldolgozóknak egyaránt, és ehhez minőségi magyartermék-előállításra, a termékeket biztosító jogvédelemre, a hungarikumok, prémiumtermékek fejlesztésére van szükség. Köszönöm megtisztelő figyelmüket, és kérem válaszom elfogadását. [[Taps a kormánypártok padsoraiból.]]
Megköszönöm miniszter úr válaszát. Kérdezem a képviselő urat, elfogadja-e a miniszteri választ. Öné a szó.
Köszönöm a miniszter úr válaszát. Ezt az interpellációt azért is nyújtottam be, mert az a vidék, ahonnan én jövök, elsősorban agrár-, mezőgazdasági vidék. Szántóföldi növénytermesztés, de ezen kívül szőlő- és gyümölcstermesztés is nagy jelentőséggel bír. Ezért különösképpen fontosnak tartom azt, hogy a mi térségünkben is egyre több olyan kisüzem, kis feldolgozóüzem épül, amely nem több százezer hektár terményeit dolgozza fel, hanem a környék terményeit, és jó minőségben tudnak például gyümölcsleveket piacra bocsátani. [[14.20]] De ugyanilyen nagy jelentőségűnek tartom azt, hogy korábban a mi területünkön is nagyon lecsökkent a sertéstenyésztés, és az utóbbi években a sertéstenyésztés is egyre inkább izmosodik és jobban lábra kapott, és az ottani feldolgozással elég sok gazdálkodót tudnak segíteni. Tehát én nagyon bízom benne mint vidéki ember, hogy a mezőgazdaságnak igenis volt jövője, és még szebb jövője lesz a következő évtizedekben. Köszönöm miniszter úr válaszát és elfogadom. [[Taps a kormánypártok soraiból.]]
Köszönöm szépen, képviselő úr. Tisztelt Országgyűlés! Képviselő úr a miniszteri választ elfogadta. Tisztelt Országgyűlés! 14 óra 20 perc van, az interpellációk tárgyalásának végére értünk. Az azonnali kérdések tárgyalására térünk át. Arra kérem képviselőtársaimat, akik halaszthatatlan közfeladat ellátása miatt el kívánják hagyni az üléstermet, tegyék ezt csendben és lehetőleg minél rövidebb időn belül. Köszönöm megértésüket, és akikkel már nem találkozunk, azoknak kellemes nyarat kívánunk és jó pihenést. Tisztelt Országgyűlés! Gőgös Zoltán az MSZP képviselője, azonnali kérdést kíván feltenni a Miniszterelnökséget vezető miniszterhez: „Miután az ország nagyon jelentős részét elverte a jég, hajlandók-e végre kifizetni a gazdáknak a támogatásokat?” címmel. Miniszter úr halaszthatatlan közfeladat ellátása miatt válaszadásra Csepreghy Nándor államtitkár urat jelölte ki. Kérdezem a képviselő urat, elfogadja-e a válaszadó személyét, vagy miniszter úrtól személyesen kéri a választ.
Elfogadom, elnök úr.
Képviselő úr, öné a szó.
Tisztelt Államtitkár Úr! Június 14-én este kaptam egy üzenetet, azt írja egy termelő, hogy most hallgatom Csepreghy Nándor urat, szerinte a mezőgazdasági támogatásokkal minden rendben van. Szerinte ön nem jól tudja. „Az a baj, hogy én továbbra sem kaptam két terület erdősítése után meg a támogatást három évre visszamenőleg. Most kinek higgyek, magamnak vagy a Csepreghy úrnak?” Államtitkár úr, az az igazság, hogy június 30-a egy olyan határidő a támogatások kapcsán, amit azért általában sikerült mindenkinek betartani. Ez az a határidő, ameddig a közvetlen támogatásokat utalni kell. Nyilván az egységes kérelemben vannak olyanok is, amik nem a közvetlen támogatás részei, de ettől függetlenül a kormányzat általában szokta vállalni, hogy az egységes kérelemben érintett támogatásokat június 30-ig kifizetik. Most az a helyzet állt elő, hogy például a tejtermelők szerkezetátalakítási támogatásával kapcsolatban levelet kaptak, hogy a jogosultsági ellenőrzésük befejeződött, egy év után sikerült a Kincstárnak ilyen levelet írni. Ez azt jelenti, hogy addig jutottak el, hogy valószínű, hogy ők jogosan adtak be támogatási igényt, majd ezután következik annak a tényleges tartalmi feldolgozása. Tehát ebből már a nyáron biztos, hogy nem lesz kifizetés. A másik, hogy kedden este hatalmas jégverés volt az országban rengeteg termelőt érintően, Kecskemét környékén különösen, diónyi nagyságú jegek estek, még üvegházakat is összetört a jégverés. Én azt mondom államtitkár úr, hogy meg kéne azt a módszert találni, miután ebből kárenyhítések jövőre várhatóak, jövő tavasszal, hogy legalább azok az érintettek, akik most így jártak, hogy még káruk is van, valamilyen technikával ebben a kifizetési rendszerben előnyt élvezzenek, erre most óriási szükség lenne, mert kettős szorításban vannak. Nyilván majd az egy percben még mondom tovább, de én erre kérem most önöket, hogy ezt vegyék komolyan, mert ez óriási baj, ha a normál támogatás nem érkezik meg, meg még jégverés is érte őket.
Köszönöm, képviselő úr. Tisztelt Országgyűlés! Megadom a szót Csepreghy Nándor államtitkár úrnak. Parancsoljon, államtitkár úr!
Köszönöm szépen, elnök úr. Tisztelt Képviselő Úr! Engedje meg, hogy hátulról kezdjem a választ. Négy intézkedésen keresztül próbálja meg a magyar kormány a jégkárt szenvedett gazdák helyzetét enyhíteni, javítani, illetve fejlesztéspolitikai eszközökkel próbát tenni annak érdekében, hogy a jégkár megelőzhető legyen. A kifizetésekkel kapcsolatban ön is tudja, hogy volt egy nagyon komoly intézményrendszeri reformja a kormányzatnak, nem véletlenül támadták önök is az MVH-t nagyon hosszú ideig, és az önök által ÁVH-nak minősített MVH-t a kormány lényegében megszüntette, és a kifizető ügynökségi funkciókat egyetlenegy szervezetbe, a Magyar Államkincstárba telepítette. Itt vádak helyett álljanak számok: 2016. október 16. és 2017. június 8-a között 384 milliárd forint került kifizetésre, ez 22 milliárddal több annál, mint az MVH-s korábbi rendszer, amire képes volt. Én azt tudom ígérni képviselő úrnak is, illetve a gazdának, aki önnek az sms-t írta, ahogy az elmúlt időszakban is számtalan alkalommal előfordult, hogy én megnéztem az ön által ideadott anyagokat, ezt most is meg fogom nézni, és konkrétan fogok tudni önnek hétfőre választ adni abban, hogy itt ebben a konkrét ügyben mi a helyzet és mi a megoldásnak a kulcsa. Generálisan azt látjuk, hogy a kifizetési ütem az MVH megszüntetését követően, a Magyar Államkincstárhoz telepítést követően nem csökkent. Nem akarom kizárni annak a lehetőségét, hogy vannak ilyen egyedi ügyek. Engedje meg, hogy felajánljam, hogy ennek az ügynek a konkrét számát megkapva, jövő hét hétfőre önnek konkrét választ adjak a kifizetésre. [[Taps a kormánypártok soraiból.]]
Köszönöm szépen, államtitkár úr. Viszonválaszra megadom a szót Gőgös Zoltán képviselő úrnak.
Ezt az üzenetet csak azért olvastam fel, államtitkár úr, de nyilván meg fogom adni, sőt önnél van ez az e-mail, ha jól tudom, mert nekem azt is írta, hogy küldött önnek egy e-mailt ez az erdőgazdálkodó. Az a baj ezzel, hogy egy dolgot most nem tett hozzá, hogy mennyi volt ebből a kifizetésből az előleg, amit még a régi MVH csinált, mert nagyon nagy összeg volt szerencsére, mert akkor még nagyobb lenne a baj. Viszont én továbbra is azt kérem, hogy van most ez a helyzet, ez az óriási elemi kár. Legalább próbálják meg azok után, hogy felmérték, hogy kik azok az érintettek, összevetni a két rendszert. Én tudom, hogy ez nem egyszerű, de miután január előtt a most jégkárt szenvedettek biztosan nem számíthatnak semmilyen kártalanításra, legalább az egyéb járandóságuk hadd érkezzen meg, mert különben óriási probléma elé néznek. Így is nagy gond van, mert így is rengeteg pénz hiányzik, de a kettős szorításban lévő szereplőket tudnák így segíteni, amennyire egyáltalán ez a rendszer képes. Én attól tartok, hogy nem, de bizonyítsák be, hogy képes.
Köszönöm szépen, képviselő úr. Tisztelt Országgyűlés! Viszonválasz illeti meg államtitkár urat. Öné a szó.
Tisztelt Képviselő Úr! Azt gondolom, hogy egy rendszer működőképességét ne a historikus adatokból nézzük meg, hanem az aktuális számokból. A heti kifizetési szám, amit a Magyar Államkincstár a gazdák felé tud vállalni, az 21 milliárd forintot tesz ki heti rendszerességgel, tehát öt hét alatt 100 milliárd forintos nagyságrendben tud forrás kiáramlani a jelenlegi ütem szerint. Illetve itt szeretném felhívni a figyelmét arra, hogy bár ez a most kárt szenvedett gazdák esetében kevésbé vigasztaló, azonban a jövőre vonatkozóan mindenképpen előrelépés, hogy a 2018. év közepéig a jégkármentesítésnek egy olyan programját indítja el a kormány talajgenerátoros eszközrendszeren keresztül, ami, azt gondolom, hogy a későbbiekben ennek a kérdésnek az orvoslását mindenképpen megoldja. Még egyszer szeretném megerősíteni, hogy kérem szépen a számokat, és hétfőre konkrét választ adok képviselő úrnak.
Megköszönöm államtitkár úr válaszát. Tisztelt Országgyűlés! Gyöngyösi Márton, a Jobbik képviselője, azonnali kérdést kíván feltenni a miniszterelnökhöz: „Miért kormányoz a nép akaratával szemben?” címmel. Miniszterelnök úr halaszthatatlan közfeladat ellátása miatt válaszadásra Varga Mihály nemzetgazdasági miniszter urat jelölte ki. Kérdezem a képviselő urat, elfogadja-e a válaszadó személyét, vagy miniszterelnök úrtól személyesen kéri a választ.
Köszönöm, elnök úr, de megvárom miniszterelnök urat.
Tájékoztatom képviselő urat, hogy miniszterelnök úrnak a második soron következő azonnali kérdések órájában kell válaszolnia. Tisztelt Országgyűlés! Lukács László György, a Jobbik képviselője, azonnali kérdést kíván feltenni az emberi erőforrások miniszteréhez: „Brusali, Fyresdal, Espevar, Leirvik, Tyssedal.” címmel. Miniszter úr halaszthatatlan közfeladat ellátása miatt válaszadásra Rétvári Bence államtitkár urat jelölte ki. Kérdezem a képviselő urat, elfogadja-e a válaszadó személyét, vagy személyesen miniszter úrtól kéri a választ. [[Dr. Lukács László György: Elfogadom.]] Képviselő úr, öné a szó.
Nagyon szépen köszönöm a szót, elnök úr. Tisztelt Képviselőtársaim! Ugye, nemcsak önnek nagyon nehéz kimondani ezeket a szavakat, hanem minden bizonnyal nehéz lehet kimondani ezeket a szavakat azoknak a nővéreknek is, akik az IKEA-ba mentek dolgozni a dél-pesti Jahn Ferenc Kórházból, hiszen ezek az IKEA egyes termékeinek a nevei. Mint ahogy egyébként a történeti hűség mutatja, és mi is történt, el lehet mondani: legelőször kiderült, hogy a dél-pesti Jahn Ferenc Kórházban a 3. belgyógyászati osztályon egy egész részlegnek azért kellett bezárnia a hírek szerint, mert az ott dolgozó ápolók elmentek a közeli bútorboltba, egyébként IKEA-ba, ami most nyílik, és ott vállaltak munkát. Majd utána előállt egy igencsak kamuszagú védelemmel maga az intézmény, és miközben Csubakka-védelem kidolgozásával voltak elfoglalva, közben önök a kínai delegációnak bizonygatták, hogy micsoda világszínvonalú egészségügyben vagyunk. Hát, azért a kettő között, a tények között, miszerint a dolgozók az IKEA-ba mennek, mert jobb a fizetésük és aközött, hogy világszínvonalú a magyar egészségügy, ordító különbség van. De nem is csoda, hogy egyébként ezek a dolgozók elmentek az IKEA-ba dolgozni, hiszen ezen a helyen sokkal kevesebbet, sokkal jobb munkakörülmények között, talán kevesebb felelősséggel is, 30-40 százalékos pluszfizetéssel tudnak dolgozni. [[14.30]] És mondhatjuk úgy, hogy ebben az esetben ezek mellett a kimondhatatlan ágyak mellett kell állniuk, de valójában nekik a betegágyak mellett kellene állniuk. Tehát összességében ott tartunk, és láthatjuk, az az igazság, hogy önök olyan egészségügyet csináltak, ahol a bolti eladó már jobban keres, mint az egészségügyben dolgozó nővér sok évnyi befektetett tanulás, sok évnyi befektetett munka után. [[Az elnöki széket Lezsák Sándor, az Országgyűlés alelnöke foglalja el.]] Lehet, hogy egyébként abban igazuk van, hogy valóban egyedülálló, a világon egyedülálló, amit csináltak az egészségügyben, hiszen kevés ország mondhatja el magáról, hogy ilyen kevés fizetésért egyáltalán maradtak a szektorban dolgozni. De hogy legyen kérdés is az azonnali kérdés végére: mikor kereshet végre többet egy emberéletet mentő ápoló, mint egy aldis, egy ikeás vagy egy lidlös eladó? Várom válaszát. [[Taps a Jobbik soraiban.]]
Köszönöm szépen. Tisztelettel köszöntöm képviselőtársaimat, és megadom a szót Rétvári Bence államtitkár úrnak.
Köszönöm szépen a szót, elnök úr. Tisztelt Képviselő Úr! Tisztelt Ház! Látom, teljes az összhang Simicska Lajos pártja és Simicska Lajos médiája között, hiszen ugyanazokat az álhíreket mondják el itt a parlamentben, amelyeket elmondanak természetesen a saját médiájukban is. Nézzük, hogy mi a valóság, szemben azzal, amit a képviselő úr mondott!A kórházban az elmúlt időszakban is többféle felújítás történt, és most is többféle történik. Megújult már a sebészeti osztály, egy szakrendelő, a gasztroenterológia és a kardiológiai ambulancia. A nyár folyamán három részleg újul meg: a neurológia, a kardiológia és a III. belgyógyászat. A felújításról szóló képek fent is vannak a kórház honlapján, mindenki megnézheti. Kétfajta problémájuk van önöknek a kórházzal: az egyik, ha nincs felújítás, mert akkor azt mondják, hogy nincs pénz; ha van felújítás, akkor azt mondják, hogy miért nincs betegellátás azokban a szobákban, ahol éppen felújítás zajlik. Tisztelt Képviselő Úr! A Dél-pesti Kórház 1249 ágyából a felújítás és korszerűsítés 42 ágyat érint, azaz az ágyak 4 százaléka érintett. Ebből sikerült egy olyan hírt gyártani, hogy nincsen elég ápoló, és ezért bezárnak osztályokat a kórházban. Tisztelt képviselő úr, nézze meg a saját szemével, pötyögje be, menjen fel a kórháznak a honlapjára, ahogy én is felmentem, és nézze meg azokat a fényképalbumokat, amelyek pontosan a felújításról szólnak, és akkor láthatja, hogy semmifajta olyan hírnek nincs alapja, amiről ön beszélt; és a kórházvezető is elmondta, hogy a fluktuáció, az alkalmazottak felvétele, elmenetele teljesen ugyanolyan ütemben történik, ugyanolyan arányban történik, mint korábban. De önöknek ki kell szolgálniuk Simicska Lajosnak az igényeit, jól látható, hónapok óta ugyanaz a rendszer: valamit feldob reggel a Magyar Nemzet [[Bana Tibor közbeszól.]] , továbbviszi a hírt az Index, készít róla egy riportot a HírTV, a Jobbik pedig elmondja a parlamentben. Egy rendszer, egy megrendelő, egy helyről fizetik önöket. Mi pedig közben igyekszünk emelni évről évre az ápolóknak a bérét, 2012-13-ban már sikerült 27 százalékkal [[Az elnök csenget.]] tavaly 26 százalékkal, idén 12-vel, jövőre 8-cal, és azután is 8-cal emeljük. Köszönöm szépen. [[Taps a kormánypártok soraiban.]]
Köszönöm, államtitkár úr. Egyperces viszonválasz illeti meg Lukács László György képviselő urat.
Köszönöm szépen. Államtitkár úr, az már bebizonyosodott, hogy a felújítás egy álsztori [[Dr. Rétvári Bence: Álsztori?! Az összes felújítás?!]] amit azért találtak ki önök, hogy valamivel elfedjék ezt az egész mögötte rejlő botrányt. Az álsztori azért sem igaz, mert önök azzal védekeztek, hogy azért van szükség most a felújításra, mert a betegek elmentek nyaralni. [[Derültség a Jobbik soraiban.]] Hát mennyire életszerű, hogy a betegek nyaralni mennek? Amikor valamilyen osztályt, részleget bezárnak, azt átviszik egy másik helyiségbe vagy egy másik részleghez, és ott folytatják tovább a munkát. De hogy mégis megtaláljam az okokat, hogy miért mehettek az Ikeába, azért mehettek az Ikeába dolgozni ezek a dolgozók, mert amíg ők dolgoztak, önök loptak, amíg ők ott álltak a betegágyak mellett, önök Mészáros Lőrincéknek vitték a pénzt, és oda költötték el azokat a forrásokat, amelyeket az egészségügyben kellett volna elkölteni. És hogy adjak egy jótanácsot önöknek: a következőnek, ha delegáció érkezik, és a valósággal akarják őket szembesíteni, javaslom, látogassák meg közösen a soroksári Ikeát, talán ott majd találkozhatnak egészségügyi dolgozókkal, mert a Dél-pesti Jahn Ferenc Kórháznak ezen az osztályán nagy valószínűséggel a jövőben már nem fognak találkozni. Köszönöm szépen. [[Taps a Jobbik soraiban.]]
Köszönöm, képviselő úr. Egyperces viszonválasz megilleti az államtitkár urat is.
Köszönöm szépen a szót, elnök úr. Tisztelt Képviselő Úr! Vakságra nehéz orvosságot felírni. Menjen fel! Én felmentem a honlapra, megnéztem a képeket. Felmegy, és látni fogja. De engedje meg, hogy én is belemenjek egy-két nyelvtörőbe! [[Z. Kárpát Dániel közbeszól.]] Gravad lax, filmjölk: MEGKÓSTOLNÁD? Stockholm, Göteborg, Lappföld: LAKNÁL ITT? Svédországi partnerünk részére keresünk szakvizsgázott, minimum 3-5 éves tapasztalattal rendelkező szakorvosokat minden szakterületre.” [[Közbeszólások a Jobbik soraiból.]] Ezt én a premiumdoctors.hu-n olvastam; tudja, tisztelt képviselő úr, ez az a csapat, amelynek ön is része volt, amelyből ön is pénzt vett ki [[Dr. Lukács László György: Soha nem vettem ki pénzt belőle!]] és amely azzal foglalkozott, hogy valóban egészen Svédországig vigyen el magyarországi egészségügyi dolgozókat. Utána pedig ön feláll, és valótlan vádakat elmond, hogy mentek-e máshova dolgozók ebből a kórházból vagy sem. [[Varga Mihály: Szégyen! Szégyen!]] Ebben a kórházban felújítás van. Magyarországon olyan egészségügyi béremelés van, amire ön a rendszerváltás óta nem lát példát. Ön pedig azzal foglalkozott, nem azzal, hogy betegeket gyógyítson, mert nem ez a végzettsége, hanem azzal, az ön egész cége, hogy orvosokat vigyen külföldre - és utána itt feláll. Ez nagyon hiteltelen! [[Az elnök csenget.]] Simicska Lajos, remélem, sokat fizet érte! [[Z. Kárpát Dániel: Ebbe fogtok belebukni! Taps a kormánypártok soraiban.]]
Köszönöm, államtitkár úr. [[Z. Kárpát Dániel: Mindenkit lenéztek! Dr. Rétvári Bence: Ez gáz! Z. Kárpát Dániel: Miért kell mindenkit lenézni? Közbeszólások a Jobbik soraiból.]] Tisztelt Országgyűlés! Schmuck Erzsébet, a Lehet Más a Politika képviselő asszonya, azonnali kérdést kíván feltenni a Miniszterelnökséget vezető miniszterhez: „Éhbérért kezelik a sok ezer milliárdnyi közpénzt?” címmel. A miniszter úr halaszthatatlan közfeladat ellátása miatt válaszadásra Csepreghy Nándor államtitkár urat jelölte ki. Kérdezem, elfogadja-e a válaszadó személyét.
Igen. Köszönöm a szót, elnök úr. Tisztelt…
Jelzi a képviselő asszony, hogy igen. Akkor megadom a szót [[Schmuck Erzsébet: Bocsánat!]] a képviselő asszonynak.
Bocsánat! Akkor most köszönöm a szót, elnök úr. Tisztelt Államtitkár Úr! A Magyar Köztisztviselők, Közalkalmazottak és Közszolgálati Dolgozók Szakszervezete és a Magyar Államkincstár szakszervezetei július 17-ére kétórás sztrájkot hirdettek, ha a kormány addig nem hoz intézkedést a központi államigazgatásban dolgozók béremeléséről. Azt szeretnék elérni, hogy a kormány már idén emelje meg az illetményüket 25 százalékkal, és egy többéves bérmegállapodás keretében három év alatt 50 százalékkal emelkedjen a bérük. Államtitkár úr, a követelések teljesen jogosak, hiszen a közszféra béreit immár kilencedik éve tartja befagyasztva a kormány. Közel 200 ezer dolgozónak 2008 óta nem változott a bére, és már napi megélhetési gondokkal küzdenek. A Magyar Államkincstár dolgozói különösen rossz helyzetben vannak, egyre kevesebben végeznek egyre több munkát, a jövőben minden kifizetést, legyen az szociális ellátás, nyugdíjfizetés vagy uniós támogatás, innen fognak utalni. Lázár miniszter úr nem az első ígéretét szegte meg azzal, hogy a központi szerveknél a dolgozók béremelését újabb egy évvel elhalasztják, nem először és nem utoljára csapják be az állami dolgozókat, nemrég a július 1-jei munkanapot is elvették tőlük. [[Dr. Rétvári Bence: Munkanapot? Azt mondta, hogy munkanapot vettünk el tőlük! Derültség a kormánypártok soraiban. Dr. Rétvári Bence: Elvettük a július 1-jei munkanapot.]] És most a sztrájk bejelentésére is fenyegető stílusban reagált Lázár miniszter úr, amikor azt mondta: se sztrájk, se béremelés nem lesz, nem megengedhető, hogy az állam pénzügyi rendszerével játsszanak. Ez igaz, hogy senki sem játszhat ezzel, főleg nem a kormány, márpedig a kormány ezt teszi, hiszen évek óta alacsonyan tartja a béreket. Azt kérdezem, államtitkár úr, hogy megadja-e a kormány a kért béremelést, illetve ki vállalja majd a felelősséget azért, ha gondok lesznek a bérek, nyugdíjak utalásával.
Köszönöm, képviselő asszony. Válaszadásra megadom a szót Csepreghy Nándor államtitkár úrnak.
Köszönöm szépen, elnök úr. Tisztelt Képviselő Asszony! Már a kérdésében is megfogalmazta a saját maga cáfolatát, hiszen azzal kezdte, hogy nem lesz béremelés, majd azt mondta, hogy ezt egy évvel eltolta a kormány; tehát lényegében nem arról vitatkozunk, hogy lesz-e vagy nem lesz, hanem arról beszélünk, hogy mikor lesz. Tudja, ezt a kormányt sok minden megkülönbözteti a 2010 előtt kormányzóktól, leginkább az, hogy mind az államigazgatási szférában, a közszférában, az állami cégek alkalmazotti körében csak akkor hajt végre bérfejlesztést, amennyiben annak a gazdasági alapja megvan. És miből teremtettük volna meg a bérfejlesztést az oktatásban, az egészségügyben, a szociális ellátórendszerben, a kormányablakokban dolgozók, a járási hivatalokban dolgozók, a kormányhivatalokban dolgozók esetében, hogyha nem lenne gazdasági növekedés? Azt mondtuk és azt ígértük, hogy mindenki léphet egyet előre az ország teljesítőképességének a függvényében, és olyan állami alkalmazottaknak a béréhez nyúltunk hozzá elsőként, akik méltatlanul keveset kerestek ahhoz képest, hogy a legtöbb ügyfélkontakttal járó munkát ők végezték. Így a középfokú végzettségűek esetében ezekben a hivatalokban több mint 50 százalékos béremelés, a felsőfokú végzettségűek esetében 30 százalékos béremelés, összességében az ügyintézési körben pedig egy 40 százalékos béremelés valósult meg. Tudja, az LMP-ről sok mindent el lehet képzelni, de mivel önök még nem kormányoztak, ezért nem tehetünk mást, mint hogy a programjukhoz nyúlunk akkor, amikor megnézzük, hogy önök mit tennének ebben a szférában, és ebből az derül ki, hogy önök nem tennének mást, mint adót emelnének, hiszen a többkulcsos személyi jövedelemadó, amit bejelentenek, nem jár mással, mint adóemeléssel. Ezzel szemben ez a kormány a közszférában bérfejlesztést hajtott végre, és olyan intézkedéseket vezetett be, amelyek a közszféra minden területen lehetőséget adtak az előrelépésre. A kincstári alkalmazottakat ugyanúgy érinti az adócsökkentés, a kincstári alkalmazottakat ugyanúgy érinti az infláció hiánya, és a kincstári alkalmazottakat ugyanúgy érinti a családi otthonteremtési támogatás. Mi azt gondoljuk, hogy az ország teljesítőképessége meghatározza azt, hogy ki mikor mennyit tud előrelépni, és ott oltottuk el először a tüzet, ahol a legjobban égett a ház. Köszönöm szépen. [[Taps a kormánypártok soraiban.]] [[14.40]]
Köszönöm szépen, államtitkár úr. Viszonválaszra van lehetősége Schmuck Erzsébet képviselő asszonynak.
Köszönöm szépen. Államtitkár úr, egy kicsit jobban kellene azért tájékozódnia az LMP programjairól. Sokszor beszéltünk már a progresszív jövedelemadózásról. Igen, nagyon fontos lenne, hogy a magasabb jövedelműek magasabb adókulccsal adózzanak, és azok, akiknek alacsony a fizetésük, azok kicsi kulccsal, és a minimálbér adómentes legyen. Ha ma nem nyitom ki az Indexet, akkor lehet, hogy nem éreznék ilyen bosszúságot, mint most érzek: 200 ezer dolgozónak körülbelül 100 ezer nettó körül van a fizetése. Javaslom, olvassa el az Index-cikket. Vannak olyan vezetők, akik havonta 7,5 millió forintot keresnek, 5 millió forintos a fizetésük, ehhez jön a prémium és még sok más egyéb, és emellett van hét-nyolc munkahelyen különböző bizottságokban helyük. Ez hogyan elfogadható? Ha önök nem látják be azt, hogy a szakadékot összébb kell húzni, akkor mi lesz az országgal? Teljesen jogosan hirdettek sztrájkot a szakszervezetek.
Köszönöm, képviselő asszony. Államtitkár úrnak adom meg a szót egy percre.
Köszönöm, elnök úr. Meglepő az ellenzéki pártok között az igazmondás. Az, hogy elismerte az adóemelő politikájuk szándékát, ezt még egyszer köszönöm, azt gondolom, ezt a tévénézők is követni tudták. Egy év alatt 12 százalékkal nőttek a bérek reálisan Magyarországon, ez a kincstári alkalmazottakat is érinti. De természetesen a kormány nem szeretné szőnyeg alá söpörni ezt a megoldandó kérdést, ezért is kérjük többek között a választók felhatalmazását 2018-ban. Azonban a Kincstár kapcsán szeretném elmondani, hogy a béren kívül számtalan olyan feladat van, ami többletterhet jelent a Kincstár alkalmazottainak, amit a magyar kormány minden esetben kifizet számukra. A 2007-13-as EU-s programok kifizetésének, a 2014-20-as programok kifizetésének felgyorsítása érdekében többletfeladatot írtunk ki számukra, és ennek ellentételezéseként 618 millió 218 ezer forint kifizetés történt béren kívül a kincstári alkalmazottak számára, ugyanúgy, ahogy az állampapír népszerűsítésében, a KIRA feladatellátásával és az informatikai fejlesztésekkel kapcsolatos többletfeladatokért kaptak mintegy 197 millió 218 ezer forintot a Gazdasági Minisztériumtól. Köszönöm szépen.
Köszönöm, Csepreghy államtitkár úr. Tisztelt Országgyűlés! Manninger Jenő, a Fidesz képviselője, azonnali kérdést kíván feltenni a nemzetgazdasági miniszterhez: „Ki vállalja a felelősséget a baloldal ügyvédjének újabb csalásaiért?” címmel. Manninger Jenő képviselő urat illeti a szó.
Tisztelt Miniszter Úr! Tisztelt Ház! Czeglédy Csabának, a baloldal bizalmi ügyvédjének neve már ismerős lehet nemcsak a régióban, hanem országosan is, hiszen egy évtizeddel ezelőtt az iskolaszövetkezetekhez kötődő csalássorozattal kapcsolatban vált ismertté a neve. Botka László és Gyurcsány Ferenc ügyvédjét ugyanis már 2002-ben jogerősen szabadságvesztésre ítélte a bíróság. Most ugyanilyen bűncselekmények gyanúja merült fel. A Kopernikusz Iskolaszövetkezet két korábbi vezetőjét az ügyészség 2015. június végén kelt vádiratában üzletszerűen elkövetett költségvetési csalás bűntettével, továbbá a számvitel rendjének megsértésével vádolta meg. Korábban jelentős adótartozás miatt indult eljárás több, ugyancsak Czeglédy Csabához köthető szövetkezetnél, a Cooperitas, a Rébusz Iskolaszövetkezet, valamint a Studentka Work Iskolaszövetkezet kapcsán is, amelyek jelentős adótartozást hagyva maguk után szűntek meg. Czeglédy a gyanú szerint 3,3 milliárd forint kárt okozott az államnak, és több ezer diákot vágott át. Az MSZP mellett a DK-val is kapcsolatban áll Czeglédy Csaba, hiszen Szombathelyen a férfi a szombathelyi önkormányzat Egyesült Baloldalának frakcióvezetőjeként dolgozik, nemcsak politikai, hanem ügyvédi munkát is végez. A kérdésem tehát, hogy mit gondolnak önök, hogyan látják, miért állt a szombathelyi és országosan is az Egyesült Baloldal, az MSZP és a DK is egy ilyen ügyvéd mellé. Köszönöm. [[Taps a kormánypártok soraiban.]]
Köszönöm, Manninger képviselő úr. Válaszadásra megadom a szót Varga Mihály miniszter úrnak.
Köszönöm a szót, elnök úr. Tisztelt Ház! Tisztelt Képviselő Úr! Köszönöm szépen a kérdését. Engedje meg, hogy az alábbiakat válaszoljam rá: a munkaügyi ellenőrzésről szóló törvény alapján a munkaügyi hatóság jogosult vizsgálni többek között a munkabér kifizetésének a teljesítését, valamint azt is, hogy a munkáltató e kötelezettségének határidőben tegyen eleget. Amennyiben a hatóság feltárja a fizetés elmulasztásának tényét, rövid határidő kitűzésével kötelezi a foglalkoztatót, hogy az elmaradt díjazást fizesse meg, mivel nem a szankcionálás a cél, hanem hogy a munkavállalók megkapják a munkabérüket. A felhívás eredménytelensége esetén a foglalkoztatóval szemben már kötelező a munkaügyi bírság kiszabása. A visszaélésekkel kapcsolatos sajtóhíreket követően a munkaügyi szakmai irányítás felhívta a területi munkaügyi hatóságok figyelmét arra, hogy elsődlegesen az érintett körbe tartozó iskolaszövetkezeteknél, illetve a rendelkezésre álló kapacitás függvényében egyéb diákszövetkezeteknél is hivatalból tartsanak ellenőrzéseket a szabálytalanságok felderítése és a jogsérelem orvoslása érdekében. Természetesen a hatóság eljárásának hatékonyságát növeli, ha a jogsérelmet szenvedő diákok maguk is bejelentik a szabálytalanságot az ellenőrzést végző fővárosi és megyei kormányhivataloknál, a megyeszékhely szerinti járási hivataloknál. Ezúton is kérem őket arra, hogy ezt mindenképpen tegyék meg, törvényes képviselőiket, ha a diák ezt nem maga kívánja megtenni, éljenek ezzel a lehetőséggel. Tisztelt Képviselő Úr! A Nemzeti Foglalkoztatási Alap Bérgarancia Alap részéből a felszámolási eljárás alatt álló gazdálkodó szervezetek munkavállalókkal szemben fennálló kiegyenlíthetetlen bértartozása előlegezhető meg. Ha a felszámoló a felszámolási eljárás alatt álló gazdálkodó szervezetnél foglalkoztatott munkavállalókkal szemben fennálló bértartozást a bérfizetési napon nem tudja kielégíteni, haladéktalanul kérelmet nyújt be az illetékes kormányhivatalhoz, és akkor az eljárás el fog indulni. [[Az elnök a csengő megkocogtatásával jelzi az időkeret leteltét.]] Kérem válaszom elfogadását. Köszönöm. [[Taps a kormánypártok soraiban.]]
Köszönöm, Varga miniszter úr. Viszonválaszra adom meg a szót a képviselő úrnak.
Tisztelt Miniszter Úr! Köszönöm a tájékoztatását. Valóban a legfontosabb kérdés majd az lesz, hogy egy ilyen eljárás során hogyan lehet kifizetni a diákok bérét, ki téríti meg az államnak okozott kárt. Persze az, hogy mi a szombathelyiek véleménye, az elég egyértelmű, hiszen végeztek - a napokban tették közzé - egy 18 ezer fős közvélemény-kutatást a szombathelyiek között. Ez alapján 87 százalékuk tud az esetről, 74 százalékuk szerint le kéne mondania az illető ügyvédnek, ennek ellenére az MSZP és a DK országosan kiállt. Úgy látszik, ebben igazán egységes a baloldal. A kérdés tehát ezért továbbra is az, hogy milyen eljárásokkal és hogyan lehet majd kifizetni annak ellenére, hogy nyilván az állam igyekszik, hogy jóvá tegye ezt a kárt, de hogyan lehet kifizetni a diákok bérét, és természetesen ki téríti meg majd az államnak okozott kárt. Köszönöm szépen.
Köszönöm, képviselő úr. A viszonválasz megilleti a miniszter urat is.
Köszönöm szépen, elnök úr. Valóban, a baloldalnak visszatérő hagyományai vannak, az egyik ilyen hagyomány, hogy visszaél a munkavállalók helyzetével, legyen az diák vagy akár munkavállaló is. [[Közbeszólások az MSZP soraiból. Bangóné Borbély Ildikó: Mengyi Roland, Simonka György, Farkas Flórián.]] Képviselő asszony kiabálhat nyugodtan, ez akkor is így van. Azt tudom tehát mondani, hogy ha a felszámolási eljárás elindul, akkor van egy törvényes lehetőség, hogy a Bérgarancia Alap megfinanszírozza ezt a kieső munkabért. Ha a felszámolási eljárás nem indul el, akkor sajnos ez az eljárás nem tud elindulni és megkezdődni. Mindenképpen azt szeretném hangsúlyozni - [[Bangóné Borbély Ildikó közbeszól.]] ha a képviselő asszony nem kiabálna ennyire hangosan, akkor is -, hogy a baloldalnak kell vállalnia erkölcsi és jogi felelősséget azért, amit a képviselője elkövet. Felháborítónak tartom én magam is, hogy az eljárás megkezdése óta semmilyen olyan reakció nem volt, hogy legalább bocsánatot kért volna a diákoktól [[Bangóné Borbély Ildikó: Farkas Flórián miatt mikor kértek bocsánatot?]] azért a visszaélésért, amit képviselőjük, az MSZP képviselője elkövetett. Köszönöm a figyelmet. [[Taps a kormánypártok soraiban.]]
Köszönöm, Varga miniszter úr. Tisztelt Országgyűlés! Teleki László, a Magyar Szocialista Párt képviselője, azonnali kérdést kíván feltenni a miniszterelnök úrhoz: „Mit tud Farkas Flórián a Fideszről?” címmel. A miniszterelnök úr halaszthatatlan közfeladat ellátása miatt a válaszadásra Varga Mihály nemzetgazdasági miniszter urat jelölte ki. Kérdezem a képviselő urat, hogy elfogadja-e a válaszadó személyét. [[Teleki László: Igen.]] Teleki képviselő úr jelzi, hogy igen. Öné a szó, képviselő úr.
Köszönöm szépen. Tisztelt Elnök Úr! Tisztelt Országgyűlés! Tisztelt Miniszter Úr! Örülök, hogy az előbbi mondandójához tudok csatlakozni, hogy hol van az erkölcsi felelőssége a Fidesznek akkor, amikor Farkas Flóriánt védik. Felsorolom: botrány volt az Országos Roma Önkormányzatban, amikor ő elnökölte az Országos Roma Önkormányzatot; önök nem tettek semmit. [[14.50]] Botrány volt a pénzek elköltése körül; Balog Zoltán visszakérte ezt a forrást, de önök a kormány részéről nem tettek semmit. Botrány volt a Fidesz és a Lungo Drom együttműködésének megírásakor, mert nem volt felhatalmazása Farkas Flóriánnak a Lungo Drom tagságától, hogy az együttműködést megkösse. Önök mit tettek annak érdekében, hogy ez ne történjen meg? Botrány egyébként a tisztújítás, ami az elmúlt héten történt. Farkas Flóriánt úgy választották meg, hogy azokat a tagokat, akik nem értettek egyet az ő politikájával, egyszerűen nem engedték be a tisztújításra. Önök nem szólnak semmit. Hol van az erkölcsi felelősség, kérdezem én is. Miért akarják tovább lejáratni a magyarországi cigányságot Farkas Flóriánon keresztül? Miért nem állítják meg azt az őrületet, amit Farkas Flórián tesz az önök asszisztálásával? Azokat a pénzeket, amelyek eltűntek - 1,6 milliárd forint -, ön, aki a pénzügyekért, a gazdaságért felel ebben a kormányban, miért nem kéri számon Farkas Flóriánon és akár Orbán Viktoron is, hogy nem lehet akkor egy embert megvédeni, ha láthatóan, mert a saját miniszterük kérte vissza az 1,6 milliárd forintot… - hogy nem lehet ellopni közpénzt. És önök nem szólnak egy szót sem. Az a törvényesség, ami jelen pillanatban van, több szálon is nyomoznak, és semmi eredménye nincs, tehát húzzák, mint a rétestésztát; hogy mikor zárul le az a nyomozás, ami elkezdődött, azt senki nem tudja. Ezért tehát, tisztelt miniszter úr, mi az önök felelőssége: az, hogy Farkas Flóriánon keresztül továbbra is lejárassák a magyarországi cigányságot? Mert ha kilépünk ma Magyarország bármely területére, azt kérdezik meg tőlem is meg másoktól is, hogy mit csinálnak, miért véditek meg Farkas Flóriánt, és nekem is felteszik ezt a kérdést. [[Az elnök a csengő megkocogtatásával jelzi az időkeret leteltét.]] Miniszter úr! Kérném szépen, hogy intézkedjenek. Köszönöm.
Köszönöm, Teleki képviselő úr. Válaszadásra megadom a szót Varga Mihály miniszter úrnak.
Köszönöm a szót, elnök úr. Tisztelt Ház! Tisztelt Képviselő Úr! Köszönöm szépen a kérdését. Az erkölcsi felelősség boncolgatása azért messzire vezet. Ne felejtse el, hogy a 2010-et megelőző szocialista kormányok semmit nem tettek a rászoruló emberek felzárkóztatásáért. Úgy adták át akkor a kormányzást, hogy közel félmillió munkanélküli volt az országban; egyszerűen kilátástalan volt a magyarországi cigány közösség helyzete is. Az Orbán-kormány próbálkozott azzal, hogy a szociális felzárkóztatás történjen meg, ezért kötöttünk megállapodást az Országos Roma Önkormányzattal. [[Bangóné Borbély Ildikó közbeszól.]] A „Híd a munka világába” című program valóban, ahogy ön mondta, ezt meg tudom erősíteni, szabálytalanságba futott ki [[Közbeszólás az MSZP soraiból: Bűntény!]] , a vizsgálat feltárt ilyen szabálytalanságot, ez volt az oka annak, hogy az EMMI elállt a támogatói szerződéstől, és a projekt során kifizetésre került 1,6 milliárd forint hazai forrásból származó támogatást pedig a megállapodásnak megfelelően részletekben fizeti vissza az Országos Roma Önkormányzat. Tehát szeretném hangsúlyozni azt, hogy ha szabálytalanságot tárunk fel, akkor a kárt valakinek meg kell téríteni, ebben az esetben pedig az önkormányzat az, aki visszatéríti ezt az összeget. 2016 végén az Országos Roma Önkormányzat számára egy speciális adósságrendezési támogatást tudtunk biztosítani, ez lehetővé tette azt, hogy a korábban megkapott támogatásokat sokkal egyenletesebben tudja visszatörleszteni az önkormányzat. A jelenleg fennálló követelés összege egyébként 280 millió forintra csökkent, az Országos Roma Önkormányzat folyamatosan határidőig törleszti a tartozását, havi 7 millió forintos részletekben. A futamidő végén fennmaradó összeget a 12. havi részletfizetéskor egyben fogja visszafizetni az önkormányzat. Tehát azt tudom önnek mondani, képviselő úr [[Dr. Józsa István: Hol a pénz?]] hogy szabálytalanság történt, ezt a szabálytalanságot kivizsgáltuk, a Roma Önkormányzat pedig visszatéríti, visszafizeti azt a pénzt, amit korábban erre a programra kapott. [[Bangóné Borbély Ildikó: Ki fizeti vissza? Nem a Roma Önkormányzat!]] Köszönöm szépen a figyelmet. [[Taps a kormánypártok soraiban.]]
Köszönöm, miniszter úr. Viszonválasz illeti meg Teleki képviselő urat.
Köszönöm szépen. Farkas Flórián bement a kocsmába, rendelt, utána távozott, és nem fizetett. Az országos önkormányzat pedig kifizeti azt, amit Farkas Flórián rendelt. Tehát ez rendjén van, miniszter úr? Rendjén van ez? Én azt gondolom, hogy semmiképpen nem lehet rendjén, hogy valaki rendel, valaki hibázik, valaki törvényt sért, és mások pedig kifizetik annak a kárát. Tehát én azt gondolom, hogy öntől nem méltó ez a pár mondat, mert önnek kellene elsősorban számonkérni azt, mert ön egy becsületes politikus, és önnek kellene számonkérni Farkas Flóriánt, hogy hogyan tovább. Egyébként arra a felvetésére, hogy mit tettünk mi, csak mondom, hogy mit tettünk, és mit nem tettek önök. Önök százezer munkahelyet ígértek a romáknak, százezret Orbán Viktor maga és Farkas Flórián. Hol van ez a munkahely? A közfoglalkoztatásban, ami nem lenne probléma, csak az a helyzet, hogy onnan nincs kivezető út, és önök semmit nem tesznek annak érdekében, hogy ne igáslovak legyenek azok a romák, akik ott dolgoznak, és semmiféle kivezető utat nem tudnak találni nekik. Ez az egyik. A másik: mindenféle olyan alapítványt megszüntettek, ahol látható volt a romáknak a pénzköltési lehetősége [[Az elnök a csengő megkocogtatásával jelzi az időkeret leteltét.]] , pontosan azért, hogy ne lehessen látni, hogy mire költik el azt a pénzt. Miniszter úr, állítsa vissza a közalapítványokat, hogy látható legyen a romákra szánt forrásoknak a kivétele. Köszönöm szépen, elnök úr.
Köszönöm, Teleki képviselő úr. Viszonválasz megilleti a miniszter urat is.
Tisztelt Képviselő Úr! Én is mondhatnám, hogy öntől nem méltó ez a válasz, hiszen nagyon jól tudja, hogy egy önkormányzat működésébe beleszólni kormányzati erővel nem lehet. [[Derültség az ellenzék soraiban. Közbeszólás az ellenzék soraiból: De jogilag igen!]] Az önkormányzat maga hozza meg a döntéseit, ez minden önkormányzatra, településire, fővárosira, megyeire és a kisebbségi önkormányzatok működésére is igaz. Tehát azt gondolom, hogy ott kell meghozni a döntést, és ha a döntés, annak a végrehajtása vagy a pénzfelhasználás szabálytalan, akkor kell eljárnia a kormány intézményeinek. Ami a közfoglalkoztatást illeti, engedje meg, hogy mégiscsak megjegyezzem, hogy önök úgy adták át a kormányzást, hogy igen jelentős és magas munkanélküliség volt, most meg bizonyos ágazatokban már munkaerőhiány van. [[Bangóné Borbély Ildikó: Elhagyta egy csomó ember az országot!]] Ellentmond saját magának is, mert az elmúlt években 700 ezer munkavállaló kapott munkalehetőséget Magyarországon, ennyivel csökkent a munkanélküliség. Kérem, olvassa el a Statisztikai Hivatal közleményeit, adatait, és akkor megvilágosodik ebben a tekintetben, és rájön arra, hogy igenis a hazai roma közösség jelentős mértékben vált munkavállalóvá [[Teleki László: Meg kell kérdezni őket, hogy igaz-e.]] az elmúlt években. Köszönöm szépen. [[Taps a kormánypártok soraiban.]]
Köszönöm, Varga miniszter úr. Tisztelt Országgyűlés! Z. Kárpát Dániel, a Jobbik képviselője, azonnali kérdést kíván feltenni a miniszterelnök úrhoz: „Ki védi meg az út szélén hagyott százezreket?” címmel. A miniszterelnök úr halaszthatatlan közfeladat ellátása miatt válaszadásra Varga Mihály nemzetgazdasági miniszter urat jelölte ki. Kérdezem a képviselő urat, elfogadja-e a válaszadó személyét. [[Jelzésre:]] Z. Kárpát Dániel képviselő úr jelzi, hogy igen. Öné a szó, képviselő úr.
Tisztelt Elnök Úr! Tisztelt Ház! A devizahitel-károsultak, de nemcsak a devizások, hanem általában a hitelkárosultak nevében kell feltennem azt a kérdést, amely álláspontom szerint nem lehet pártpolitikai hátterű, és minden politikai formáció elemi érdeke, hogy megoldjuk. Azon végrehajtók által szorongatott honfitársainkról van szó, akiket szó szerint tízezrével lehetetlenítenek el azok a szabálytalanságok, amelyeket, úgy vélem, minden politikai oldal felismert, hiszen a jelenlegi kormányzat is próbált odahatni a területre, bár igen csonka módon, igen elégtelen módon, de továbbra is jellemző az, hogy szabálytalanságokkal tarkítva vonják el honfitársaink fizetésének, adott esetben kisnyugdíjának a 33, szélsőséges esetben az 50 százalékát, ha többféle tartozás rakódik egymásra. A szabálytalanságok tekintetében azt is tapasztaljuk, hogy mindez nagyon sokszor előzetes értesítés nélkül következik be. Szeretném hangsúlyozni, hogy a károsultak jó részének a létminimumhoz szükséges alapvető források kielégítésére fordítandó bevétele is áldozatul esik mindennek, és el kell hogy mondjuk, hogy sok esetben a végrehajtóval, a foganatosítóval való párhuzamos kommunikáció során nem derül ki, hogy meddig, milyen tartozástömegre vonatkozik az egész folyamat, és egyáltalán egy kimutatást sem kapnak a károsultak arról, hogy milyen alapon veszik el az alapvető megélhetési szükségletek kielégítésére szolgáló forrásaikat. Azt látjuk tehát, hogy amikor a Jobbik benyújt egy módosító javaslatot, és mi ezt megtettük egy törvényjavaslat formájában, azt illetően, hogy enyhüljenek a károsultak terhei, a kormányzattól egyértelmű választ várunk arra vonatkozóan, hogy észlelik-e ezeket a szabálytalanságokat, illetve partnerek-e a Jobbik azon javaslatában, hogy jellemzően 20 százalékban próbáljuk meg maximálni az így elvonható kereseti százalék arányát, és csak nagyon szélsőséges esetben, fizetőképesség esetén mehessen fel ez 33 százalékig. De amíg azt látjuk, hogy honfitársaink [[Az elnök a csengő megkocogtatásával jelzi az időkeret leteltét.]] tízezreit lehetetlenítik el hasonló módon, úgy látom, a beavatkozás szükséges és azonnal szükséges. Várom érdemi válaszát. [[Taps a Jobbik soraiban.]]
Köszönöm szépen. Válaszadásra megadom a szót Varga Mihály miniszter úrnak.
Köszönöm a lehetőséget, elnök úr. Tisztelt Ház! Tisztelt Képviselőtársam! Mindenekelőtt köszönöm a felvetését, mert lehetőséget ad arra, hogy néhány adattal kiegészítsem az ön által felvetett problémát. Először is rögzítsük vagy szögezzük le, hogy sem a Fidesz, sem a Jobbik nem tehet arról, hogy 2004 és 2008 között tömegessé vált a devizahiteleknek a konstrukciója. Az akkori MSZP-SZDSZ-kormányok voltak azok, amelyek a gazdaság gyenge helyzetében úgy gondolták, hogy ha már ők nem tudnak semmiféle támogatást adni az embereknek, akkor adjanak a bankok, és lehetővé tették azt, hogy szinte minden komolyabb ellenőrzés és tájékoztatás nélkül ez bekövetkezzék. [[15.00]] Másodsorban: talán abban is egyet tudunk érteni közösen, hogy Magyarország egy jogállam, tehát alapvetően a devizahitelek szabályozása tekintetében is a fennálló, meglévő, hatályos jogszabályok alapján kell eljárnunk, és ha a bíróság egy döntést hoz, akkor azt a bírósági döntést be kell tartani, végre kell hajtani. A kormány ez alapján járt el, azokat a szükséges jogszabály-módosításokat megléptük az elmúlt években, amelyek lehetővé tett azt, hogy egyrészt kártalanítsák az embereket - szeretném elmondani, hogy 750 milliárd forintot írtak jóvá az ügyfelek számláin az elmúlt években -, jelentősen csökkent a fennálló tőketartozásuk az adósoknak - átlagosan 25 százalékos csökkenésről beszélhetünk -, és ez jelentősen könnyítette egyébként az adósok helyzetét. Azt is hozzá kell tennem, hogy az árfolyamgátba belépő ügyfelek számára most járt le az az időszak, amikor ennek a gyűjtőszámlának a lehetősége megszűnt. Napjainkban a 170 ezer gyűjtőszámlából 15 ezernél kevesebb maradt meg. Tehát azt gondolom, hogy jelentős mértékben tudtuk csökkenteni a problémát, jelentős mértékben tudtunk segíteni, és természetesen - hogy válaszoljak a kérdésére is - készen állunk arra, hogy akinél még ez problémát jelent, további, akár jogszabály-módosítással is segítséget tudjunk biztosítani. Köszönöm szépen. [[Taps a kormánypártok soraiban.]]
Köszönöm, miniszter úr. Viszonválaszra adom meg a szót Z. Kárpát Dánielnek.
Tisztelt Elnök Úr! Tisztelt Ház! Igen, szükség lesz nemcsak jogszabály-módosításokra, de ezek sorozatára, hiszen azok a szabálytalanságok, amelyek a lakosság intézményesített kifosztásához vezettek és vezetnek, továbbra is fennállnak. S miniszter úr, azt kell lássuk, hogy ha ennyit spóroltak meg a piaci árfolyamon történő forintosítással, gondoljuk végig, hogy mekkora ezermilliárdos nagyságrend lehetne az, amit egy felvételkori árfolyamon történő forintosítással - amit a Jobbik szorgalmaz - visszaadhattunk volna, és még most is visszaadhatnánk a jogos tulajdonosoknak, a károsultaknak, csak az a probléma, hogy ez a jelenlegi kormány a bankok számláján jóváírta ezeket az összeget. Azt látjuk ebben a percben is, hogy miközben még a banki ágazati különadó is csökken, a bankok rekordnyereséget produkálnak, a károsultak viszont ott sínylődnek az út szélén. Ez a kormány pedig sajnálatos módon még az óriásplakátoktól is fél, nemhogy a bankrendszertől. Tehát egy kicsit több lélekbátorságot kívánva önöknek, mindenképp arra szólítom fel a kormányt, hogy a végrehajtói túlkapásoknak vessen véget [[Az elnök a csengő megkocogtatásával jelzi az időkeret leteltét.]] vegyük elejét ennek a folyamatnak. A Jobbik benyújtotta az erre irányuló javaslatát. Adódik a kérdés: mikor hajlandó tárgyalni erről a kormányzat? Köszönöm a figyelmet. [[Taps a Jobbik soraiban.]]
Köszönöm. Viszonválasz megilleti a miniszter urat is.
Képviselő úr, nem az óriásplakátoktól félünk, hanem attól félünk, hogy önök egy milliárdos oligarcha zsebébe kerülve esetleg olyan döntéseket hoznak, amelyek rosszak az ország számára. Úgyhogy szeretném afelől megnyugtatni, hogy a devizahitelesek megmentése érdekében ennél a kormánynál senki nem tett többet. Tehát szögezzük le, hogy az árfolyamgátasok ügyében is a törvényben meghatározott korlátok biztosítják, hogy egy volt árfolyamgátas ügyfélnél a törlesztőrészlet ne emelkedjen 15 százaléknál nagyobb mértékben. Kissé sajnálom, képviselő úr, hogy nem tért ki arra, hogy az elmúlt években milyen alkotmánybírósági és Kúria-döntések voltak, mert akkor valószínűleg nem vetné fel azokat a felvetéseit, amelyeket már évek óta mond. Én azt gondolom, hogy ezt a problémát sikeresen tudtuk kezelni, más országok - Lengyelország, Horvátország vagy Románia - számára mintát tudtunk adni, hogyan lehet a devizahiteleseket kiszabadítani ebből a körből, és nagyon bízom benne, hogy azt a hátramaradt 15 ezres állományt, ami még van, sikeresen tudjuk még támogatni és segíteni abban, hogy ebből a csapdából ők is ki tudjanak keveredni. Köszönöm szépen. [[Taps a kormánypártok soraiban.]]
Köszönöm, Varga Miniszter úr. Tisztelt Országgyűlés! Hadházy Ákos, a Lehet Más a Politika képviselője, azonnali kérdést kíván feltenni az emberi erőforrások miniszteréhez: „Hazudnak-e a számok?” címmel. A miniszter úr halaszthatatlan közfeladat ellátása miatt válaszadásra Rétvári Bence államtitkár urat jelölte ki. Kérdezem, elfogadja-e a válaszadó személyét. [[Dr. Hadházy Ákos: Kénytelen vagyok elfogadni.]] Köszönöm szépen. Hadházy Ákos képviselő urat illeti a szó.
Köszönöm szépen. Van három szám, amit én azt hiszem, hogy nagyon sokat kell ismételni, és kellene a kormánytagoknak is magukban ismételni: 1,5-szer annyian halnak meg Magyarországon egy évben, mint az európai legfejlettebb 14 országban, 2,1-szer többen halnak meg megelőzhető betegségben, de ennél még súlyosabb, durvább szám az, hogy 2,5-szer többen halnak meg gyógyítható betegségben, olyanokban, amiket meg lehetett volna gyógyítani. Ezért kellett volna a kormánynak 2010 óta igenis foglalkozni az egészségüggyel, hozzányúlni az egészségügyhöz; nem tette. Egyetlenegy reformja volt úgymond, amikor az önkormányzatoktól elvette a beszerzéseket, a kórházak közbeszerzéseit, beszerzéseit, és központosította ezeket. Az elmúlt napoknak egy egészen megdöbbentő híre, hogy az Állami Egészségügyi Ellátó Központot a Gazdasági Versenyhivatal 50 millió forintra megbüntette, mert lélegeztető gépeket és monitorokat szerettek volna vásárolni, de úgy írták ki a közbeszerzést - ez a legprimitívebb csalás, amikor úgy írnak ki egy közbeszerzést -, hogy azon csak egyetlenegy cég indulhasson, egyetlenegy cég termékét lehessen megvásárolni. Nagyon szép szó - itt már hallottunk -, amikor azt mondják, hogy Farkas Flórián milliárdos lopása csak egy szabálytalanság; nagyon szeretik ezt a szót, hogy itt csak szabálytalanság történt, a lopásra meg a hűtlen kezelésre ezt szereti használni a kormány. Itt is nyilván idézőjelben csak egy kis szabálytalanságocska történt. Tudják-e azt önök - és mondom a kérdéseket -, hogy mekkora kár érte itt az állami egészségügyet? Illetve tettek-e feljelentést itt a versenykorlátozás miatt, a hűtlen kezelés miatt? Van-e már felelőse a feljelentéstől függetlenül ennek a kiírásnak, amikor - még egyszer mondom - úgy írnak ki egész primitív módon egy egész nagy közbeszerzést, hogy csak egyetlenegy cég legyen erre alkalmas? Köszönöm.
Köszönöm, képviselő úr. Válaszadásra megadom a szót Rétvári Bence államtitkár úrnak.
Köszönöm szépen a szót, elnök úr. Tisztelt Képviselő Úr! Tisztelt Ház! Természetesen, ha a következő kérdésében megjelöli, hogy melyik ügyben kíváncsi ön információkra, akkor, mint minden másik esetben, most is meg fogja kapni, tisztelt képviselő úr. Azt elfelejtette említeni az egészségüggyel kapcsolatban az elmúlt évekből, hogy hány száz milliárd forintnyi fejlesztés történt az egészségügyben, hogy vidéken lassan nincs olyan kórház, amelyet ne tudtunk volna legalább részleteiben megújítani az elmúlt esztendőkben. 75 kórházat sikerült felújítani, tisztelt képviselő úr, emellett sikerült létrehozni 30 új mentőállomást, 97 mentőállomást sikerült felújítani, szakrendelőket építettünk tucatjával, és sok tucat szakrendelőt sikerült felújítani, hogy az szolgálja az emberek egészségét. Sikerült 1,5-szeresére emelni a háziorvosoknak azt a pénzét, amiből hónapra tudnak gazdálkodni és a betegeket ellátni. Sikerült 322 milliárd forintnyi értékben kórházépületeket felújítani. Sikerült több mint 110 milliárd forint értékben kórházi berendezéseket vásárolni. Sikerült úgy talpra állítani a magyar gazdaságot, hogy legyen annyi adóbevétele a magyar költségvetésnek, hogy a jövő évi költségvetés 221 milliárd forinttal tartalmazzon többet az egészségügyre, mint amennyit tartalmaz az idei. S már az ideit is sikerült úgy összeállítani, hogy az idei 171 milliárd forinttal tartalmaz többet, mint amennyit tartalmazott a korábbi. Míg az Egészségbiztosítási Alap főösszege 1500 milliárd forint alatt volt 2010-ben, ez most már 2000 milliárd forint fölött van. A mentőszolgálatok költségvetését sikerült 17 milliárd forinttal emelni, így most már nem 22 milliárd forintból gazdálkodik a mentőszolgálat, hanem 39 milliárd forintból. Azt hiszem, ezek a számok, ezek az összegek mutatják, hogy sikerült ennek a kormányzatnak végre nemcsak vizitdíjról beszélni az egészségügy kapcsán, nemcsak kórházbezárásokról beszélni, mint korábban, hanem kórházak felújításáról, ingyenes és jobb minőségű egészségügyi ellátásról; a béremeléseket pedig szintén végre elkezdtük elindítani, ami ugyanilyen szükséges az egészségügyben. Ezek fontos lépések, ezekről elfelejtett említést tenni. Persze egyiket sem támogatta a szavazatával. Köszönöm szépen. [[Taps a kormánypártok soraiban.]]
Köszönöm, Rétvári Bence államtitkár úr. Viszonválaszra adom meg a szót Hadházy Ákos képviselő úrnak.
Köszönöm szépen. Megdöbbentett az államtitkár úr tudatlansága. Én azt hiszem, ha 50 millió forintos büntetést kap az Állami Egészségügyi Ellátó Központ, akkor azért arról a minisztériumban jó lenne tudni legalább nagyságrendeket, hogy mennyi volt az a pénz, ami elveszett. Egészen döbbenetes, hogy nem tudta. Nyilvánvalóan látjuk, hogy egészen komoly visszaélésnek kellett lenni. Én korábban vizsgáltam egy CT-beszerzést, ott duplájáért vették a CT-ket, mint ahogy eredetileg tervezték. Ha így csinálják ezeket a beszerzéseket, akkor nem 75 kórházat lehetett volna felújítani, hanem a dupláját lehetett volna felújítani; nem 30 mentőállomást lehetett volna felújítani, hanem 60-at lehetett volna felújítani, és nem 68 mentőállomást lehetett volna vagy 30-at lehetett volna létrehozni, hanem 60-at lehetett volna létrehozni, és nem 68-at lehetett volna felújítani, hanem a dupláját. Ugyanígy: nem 110 milliárd forintért vehettek volna eszközöket, hanem ez a 110 milliárd ezek szerint csak a felét érte, dupla annyi eszközt vehettek volna, ha nem lopnák el a felét. Köszönöm szépen. [[15.10]]
Köszönöm, képviselő úr. Viszonválaszra adom meg a szót Rétvári államtitkár úrnak.
Köszönöm szépen a szót, elnök úr. Tisztelt Képviselő Úr! Tisztelt Ház! Engem pedig az ön képmutatása az, ami meglep. Két órával ezelőtt lett volna egy lehetősége, hogy tegyen a korrupció ellen [[Derültség az ellenzék soraiban.]] lett volna egy lehetősége, hogy a tiltott és fekete-pártfinanszírozással szemben tegyen, és ön most nevet ezen a helyzeten; a választók nem nevetni fognak. [[Dr. Apáti István közbeszólása.]] A választók számára kiderült, hogy mely pártok voltak azok, akik az átláthatóság mellett tették le a voksukat. Ön átláthatóságról beszél, és lett volna egy eléggé fontos javaslat, ahol az átláthatóságot a szavazatával is támogathatta volna, hogy lássák a választók, melyik pártok milyen áron, mennyit költenek plakáthirdetésekre, és ön ezt nem szavazta meg. Ön azt akarta, hogy ez maradjon nem a szürke-, hanem a feketezónában, hogy lehessen oligarcháknak titkosan pártokat támogatni, hogy aztán megkérjék utána az árát. Tisztelt Képviselő Úr! Egy képviselőnek a szavazata a legbeszédesebb. Az ön szavazata az átláthatatlanság mellett volt, és az átláthatóságot sajnos a mai napon elutasította. Ezután az ön különböző kamuinfói, azt hiszem, eléggé hiteltelenek. Köszönöm szépen. [[Taps a kormánypártok soraiban.]]
Köszönöm, Rétvári Bence államtitkár úr. Tisztelt Országgyűlés! Bangóné Borbély Ildikó, a Magyar Szocialista Párt képviselő asszonya, azonnali kérdést kíván feltenni a Miniszterelnöki Kabinetirodát vezető miniszterhez: „Mire annyira büszkék?” címmel. A miniszter úr halaszthatatlan közfeladat ellátása miatt válaszadásra Dömötör Csaba államtitkár urat jelölte ki. Kérdezem a képviselő asszonyt, elfogadja-e a válaszadó személyét. [[Jelzésre:]] Bangóné Borbély Ildikó jelzi, hogy igen. Öné a szó, képviselő asszony.
Elnök Úr! Államtitkár Úr! 2010 óta nőttek a jövedelmi egyenlőtlenségek a leggazdagabbak és a legszegényebbek között, a jövedelmi egyenlőtlenségek folyamatos növekedése egész rétegeket hozott kritikus helyzetbe. A gyerekek körében a szegénységben vagy kirekesztettségben élők aránya 8,1 százalékponttal meghaladta az országos átlagot. Különösen rossz helyzetben vannak az egyszülős családok, közel kettőharmaduk, 62,3 százalékuk él szegénységben vagy társadalmi kirekesztődésben, és ez a rendkívül magas arány még 6,3 százalékponttal nőtt is az előző évihez képest. A kormány szociálpolitikája gyakorlatilag azokat segíti, akik arra nem szorulnak rá; ez a felfogás egyedülálló Európában. A kormány 2010 óta számtalan kegyetlen intézkedést hozott a szegények ellen a segélyek csökkentésével, megszüntetésével, végül még a létminimum számítását is megszüntették. A kormány lemondott több millió emberről, miközben felesleges luxusberuházásokra költi az adófizetők pénzét, csak az érdekli, hogy a haveroknak és a rokonoknak jobb legyen. Ennek a kormánynak történelmi felelőssége lesz az egyes társadalmi csoportok egymás ellen uszításában, valamint a magyar társadalom elnyomorításában is. Közhely, de igaz: ha egy országban hiányzik az elkötelezettség a gyermekszegénység felszámolása iránt, az nemcsak a gyermekekre hat ki, hanem az egész társadalomra és a jövőnkre is. Államtitkár Úr! Mire annyira büszkék önök? Arra, hogy egy hónap alatt plakátkampányra elköltöttek több mint 4 milliárd forintot? Erős és büszke Magyarországot hirdetnek, és közben mérhetetlen a szegénység Magyarországon? És amit mondtam, hogy milyen állapotban vannak, mondjuk, az egyszülős családok vagy maguk a gyermekek, erre olyan büszkék? A plakát helyett inkább a családok megsegítésére kellene azt a több tízmilliárd forintot költeni, amit elszórnak plakátokra! Államtitkár Úr! Mi a fontos? Tényleg erre annyira büszkék? Várom válaszát.
Köszönöm, képviselő asszony. Válaszadásra megadom a szót Dömötör Csaba államtitkár úrnak.
Köszönöm a szót, elnök úr. Ön azt kérdezte a felszólalásában, hogy mire vagyunk büszkék. Mi a magunk részéről elsősorban Magyarországra vagyunk büszkék, arra, hogy sok millió magyar ember erőfeszítésének köszönhetően most már látszódnak az eredmények, és ez az ország előrébb tart, mint 2010-ben. Csak hogy pár eredményt említsek: 700 ezer új munkahely jött létre, az önök idejében megduplázódott. Arra is büszkék lehetünk, hogy csak az elmúlt egy évet figyelembe véve, 12 százalékkal nőttek Magyarországon a reálbérek. Idén a minimálbérek 15, illetve 25 százalékkal növekedtek, ez a szakmunkások esetében duplázódást jelent 2010-hez képest. Azt is szeretném önnek egyértelművé tenni, hogy a polgári kormány számára a gyermek az első, ezért étkezhet több mint 300 ezer gyermek ingyenesen. Olyan intézkedés ez, amely önöknek még csak eszébe sem jutott, hogy bevezessék. Az is komoly eredmény, azt gondolom, hogy 26 ezer gyermek nyaralhat a Balatonnál lévő Erzsébet-táborokban, és 50 ezren nyaralhatnak táborokban lakóhelyüktől nem messze. A családi adókedvezményt is említhetném, amit önök sohasem támogattak, pedig több mint ezermilliárd forintot hagyott a gyermekes családoknál, és ha a nyilatkozataikat nézem, akkor egyértelmű, hogy önök ezt a családi adókedvezményt megszüntetnék.Ami a gyermekszegénységet illeti, 2012 és 2015 között a gyermekszegénység 6 százalékkal csökkent, jelentősen csökkent. Ha megnézi a KSH vonatkozó adatait, akkor ezt látni fogja, és arra kérem, hogy ne tagadja el. Azt kérdezte ön, hogy mire vagyunk büszkék, még kettő dolgot szeretnék említeni. Büszkék vagyunk arra, hogy 1,7 millió ember vett részt a nemzeti konzultációban, ami rekord, és azt bizonyítja, hogy ez az ország kiáll az igazáért akkor, ha a nemzeti függetlenséget érintő dolgokról van szó. Még valami: arra is büszkék vagyunk, hogy rövidesen elérheti az egymillió embert a kettős állampolgárok száma. Erre titkon még ön is büszke lehet, főleg, ha tudjuk, hogy 2004-ben még a kettős állampolgárság ellen kampányolt. Köszönöm, hogy meghallgatott. [[Taps a kormánypártok soraiban.]]
Köszönöm szépen, Dömötör Csaba államtitkár úr. Bangóné Borbély Ildikót megilleti a viszonválasz.
Tudja, államtitkár úr, néhány szegénységi adat: a szegények aránya a 18 év alattiak körében az Európai Unióban 21,1 százalék, nálunk 22,7 százalék; a szegénységben vagy társadalmi kirekesztettségben élők aránya a teljes népességben, az Unióban 23,7 százalék, nálunk 28,2 százalék; a szegénységben vagy társadalmi kirekesztettségben élők aránya a 18 év alatti gyermekek körében az Unióban 26,9 százalék, Magyarországon 36,1 százalék. Államtitkár Úr! Fontossági sorrendek vannak. Önök az elmúlt nyolc évben több tízmilliárd forintot költöttek el felesleges plakátkampányra, míg ezeket a forrásokat - és még nem is beszélek azokról a forrásokról, amelyek felesleges beruházások, lásd vizes vb, amit lassan már nyomon nem tudunk követni, hogy mennyibe fog kerülni, és közben szegénységi adatokról beszélünk meg gyermekszegénységről. [[Az elnök csengetéssel jelzi az időkeret leteltét.]] Államtitkár Úr! Fontossági sorrendek vannak, ezt kellene észben tartaniuk! Köszönöm, elnök úr.
Köszönöm, képviselő asszony. A viszonválasz megilleti az államtitkár urat is.
Kemény szavakat használt, engedje meg, hogy én is tegyek pár megjegyzést. Azért én az MSZP nevében nem lennék büszke arra, hogy az országra szabadították a devizahitelezést, amely százezreket tolt adósságcsapdába. [[Bangóné Borbély Ildikó: Nem tudom, ki volt a jegybankelnök! Járai, Orbán!]] Megduplázták a munkanélküliséget. Amikor önök otthagyták a kormányrudat, akkor még félmillió ember jelentkezett be valamilyen formában segélyért Magyarországon, ma ez a szám 200 ezernél kevesebb. Amikor önök kormányoztak, majdnem 40 százalékos volt az szja-kulcs [[Bangóné Borbély Ildikó: Az elmúlt nyolc évben már a Fideszről beszélünk!]] , egyáltalán nem érte meg dolgozni azoknak, akik egyről a kettőre szerettek volna jutni. Arról nem is beszélve, hogy a félszuperbruttó nevű förmedvény még inkább csökkentette a kézhez kapott jövedelmet. Egyébként, ha annyira érdekli önöket a közpénzek sorsa, akkor arra se legyenek büszkék, hogy a metrópénzek egyharmadának lába kelt, vagy hogy egy aktuális kérdést említsek: ha a munkavállalók sorsa és a fiatalok sorsa önt érdekli, akkor tisztázzák azt, hogy az MSZP-s főember, Czeglédy Csaba cége miért nem fizeti most ki a diákokat [[Bangóné Borbély Ildikó: Mi köze Kósának Czeglédy Csabához? Ezt tisztázzák, hogy mi köze hozzá, meg a diákszövetkezethez! Az elnök csenget.]] és miért fordulhatott elő, hogy 3 milliárd forint közpénzt nem fizetett be az államkasszába. [[Bangóné Borbély Ildikó: Mert Kósa át akarja az egész piacot venni, ennyi az egész!]] Reméljük, a nyáron lesz idejük, hogy tisztázzák ezt az ügyet, mert ha nem tisztázzák, az azt bizonyítja, hogy az MSZP semmit sem változott. Köszönöm, hogy meghallgatott. [[Taps a kormánypártok soraiban. Bangóné Borbély Ildikó: Jobb lenne, ha magatokban tisztáznátok!]]
Köszönöm szépen, Dömötör Csaba államtitkár úr. Tisztelt Országgyűlés! Szilágyi György, a Jobbik képviselője, azonnali kérdést kíván feltenni a miniszterelnök úrhoz: „Az adófizetőknek kell kifizetniük a Fidesz miatt kapott büntetést azért, hogy Andy Vajna arannyal etethesse a barátnőjét.” címmel. A miniszterelnök úr halaszthatatlan közfeladat ellátása miatt válaszadásra Varga Mihály nemzetgazdasági miniszter urat jelölte ki. Kérdezem Szilágyi György képviselő urat, elfogadja-e a válaszadó személyét. [[Jelzésre:]] Jelzi, hogy igen. Öné a szó, képviselő úr. [[Dr. Rétvári Bence: Csak meg ne üsse a végén! Csak meg ne üsse!]]
Köszönöm szépen a szót, elnök úr. Tisztelt Ház! Az európai bíróság ítélete szerint az online kaszinók hazai szabályozása uniós jogot sért, és ezért minden valószínűség szerint komoly büntetésben lesz majd részünk. Tudják, ez az a törvény, ez az a szabályozás, amely akkor valósult meg, amikor Andy Vajna kormánybiztos a miniszterelnök úr vejével kávézgatott a Kempinski teraszán, majd önök behozták utána ezt a törvényt, amelyet itt elfogadtak, és már akkor is mondtuk, hogy ezzel problémák lesznek. Ez az a törvény, amely szinte kizárólag Andy Vajna fideszes kormánybiztosnak kedvez, a kárvallottjai pedig elsősorban a hazai költségvetés, így a magyar emberek lesznek. [[15.20]] Itt említeném meg, hogy noha a legkisebb hazai vállalkozásoktól is megkövetelik, hogy üzletük a NAV-hoz bekötött online pénztárgéppel legyen ellátva, amely rendszer beszállítói és haszonélvezői természetesen ugyanúgy a fideszes haverok, de Andy Vajna modern kori gyevi bíróként ez alól is kivételt élvez, a szerencsejáték-üzletág a fekete- és szürkegazdaság melegágya. Azt még nálunk szerencsésebb fejlődésű országokban is, mint például Zimbabwe és Mali, minél szigorúbban próbálják ellenőrizni. Idehaza azonban ezt az ipart Orbán Viktor évente milliárdokat luxemburgi offshore cégekbe talicskázó kormánybiztosa komolyabb ellenőrzés nélkül űzheti. Ezzel nagyon jól él, hiszen 2010 óta több mint 12 milliárd forintot vitt ki az országból egy luxemburgi offshore cégen keresztül; csak 2016-ban 6 milliárd forintot, ez pontosan napi 16,5 millió forint keresetet jelent, ez percenként 11 500 forintot, tehát van miből a barátnőjét arannyal etetni, van miből jól élni, és van miből valószínűleg majd Orbán Viktornak tiltott pártfinanszírozással visszacsorgatni ezekből a milliárdokból és a Fideszt segíteni arra, hogy megpróbálja megtartani a hatalmát, ami nem fog sikerülni. Meddig tűrik ezt? Valóban az adófizetőkkel [[Az elnök a csengő megkocogtatásával jelzi az idő leteltét.]] kívánják kifizettetni az önök hibáját, amit Andy Vajna érdekében hoztak? Köszönöm szépen. [[Taps a Jobbik padsoraiban.]]
Köszönöm, képviselő úr. Válaszadásra megadom a szót Varga Mihály miniszter úrnak.
Köszönöm, elnök úr. Tisztelt Ház! Tisztelt Képviselő Úr! Én javasolnám önnek, hogy ne csak a jobbikos Indexből tájékozódjon, mert akkor valóban lyukra fut, mint ahogy ez most is történt ebben az ügyben, ugyanis tegnap az Európai Unió Bírósága egy konkrét ügyben, az Unibet International Ltd. online szervező magyarországi internetes blokkolása ügyében hozott ítéletet. Tehát nem egy elmarasztalás született, hanem egy alapvető elvi döntést hozott meg a bíróság, aminek a következményeként Magyarországon fog majd folytatódni a bírósági eljárás.Miről volt szó? Az Unibet a perben azon közigazgatási határozatokat vitatja, amelyekkel honlapjának ideiglenes hozzáférhetetlenné tételét rendelték el. Ez volt a bírósági tárgy. Az elvi döntés megszületett. A magyar bíróság előtt fog folytatódni az alapeljárás. Az ügyben a végső döntést a Fővárosi Közigazgatási és Munkaügyi Bíróság hozza meg, természetesen figyelemmel az Európai Bíróság ítéletében kimondottakra. Az Európai Bíróság ítélete nem vonja kétségbe a tagállamok jogát, hogy a fogyasztók védelme a csalás elleni küzdelem érdekében vagy a közrendi megfontolásokból, vagy a kiemelt egészségügyi kockázatokra figyelemmel korlátozásokat vezessenek be. Tehát az alapkérdésekben az Európai Unió Bírósága a magyar kormánnyal ért egyet ebben az ügyben. A tegnapi ítélet jogi következményeit tehát a hazai bíróság fogja 2017 második felében levonni a hazai szabályozási környezet figyelembevételével. Szeretném arra is felhívni a képviselő úr figyelmét, hogy az Európai Unió Bírósága tegnapi ítélete anyagi vagy egyéb büntetés kiszabásáról nem rendelkezett, tehát semmiféle anyagi kár eddig senkit nem ért. Még egyszer mondom, ha ön nemcsak a jobbikos honlapokból, a Kuruc.infóból vagy az Indexből tájékozódik, akkor talán tisztességesebb, megalapozottabb kérdéseket tud benyújtani. Köszönöm szépen a figyelmet. [[Taps a kormánypárti padsorokban.]]
Köszönöm, Varga miniszter úr. Szilágyi György képviselő urat illeti egy percben a szó.
Pontosan így van, eddig nem érte kár, miniszter úr. Miniszter úr, akkor ezek szerint ön teljes mértékben egyetért azzal, hogy egy offshore lovag 2010 óta több mint 12 milliárd forintot vitt ki az országból egy luxemburgi offshore cégen keresztül. Ön teljesen egyetért azzal, hogy ez az offshore lovag - pedig állítólag már lejárt az offshore lovagok kora, mondta az ön miniszterelnöke - 2010 óta meghússzorozta a nyereségét. Teljes mértékben egyetért azzal, hogy ennek az embernek ne kelljen például pénztárgépeket bekötni, mert ez az ember az a megbízható szerencsejáték-szervező, akit önök megbízható szerencsejáték-szervezőnek minősítettek, de egyébként egy offshore lovagról beszélünk. Miniszter úr, ön szerint akkor ez az átláthatóság? Magyarországon ez az, amit követni kell, hogy önökhöz tartozik valaki, önök kitalálják valakiről, hogy ő egy megbízható szerencsejáték-szervező, és utána ennek az embernek úgy kell adóznia, hogy azt adózza, amit ő bevall saját maga, mert semmivel nem lehet leellenőrizni [[Az elnök a csengő megkocogtatásával jelzi az idő leteltét.]] és nyugodtan kiviheti az országból offshore cégeken keresztül a pénzt? Ezt támogatja ön is? [[Taps a Jobbik padsoraiban.]]
Köszönöm, képviselő úr. A viszonválasz megilleti a miniszter urat is.
Tisztelt Képviselő Úr! Alapvetően a hatályos jogszabályok és törvények betartását támogatom, és nagyon sajnálom, hogy önnel valószínűleg megírattattak egy ilyen kérdést, és ezt el kellett itt mondania. Most már ön is érzi, hogy belekerült egy csapdahelyzetbe, hiszen az, amit elmondott, nem felelt meg a valóságnak. Ön is azzal kezdte a felszólalását, hogy nem érte kár, miközben a kérdése arra vonatkozik, hogy az adófizetőknek kell-e kifizetni ezt a kárt. [[Szilágyi György: Eddig! Eddig!]] Bocsánat, de itt valami ellentmondást érzek az ön szavai között. Tisztelt Képviselő Úr! Magyarországon, még egyszer mondom, jogállam van, hatályos bírósági döntések ki tudják kényszeríteni törvények betartását. Ha önnek bárkivel szemben ilyen fenntartása van, akkor kérem, ezt tegye meg. Ön egy tisztességes ember, képes arra, hogy képviselői minőségében is, de akár mint állampolgár is eljárjon a bíróságon. Ha meg egyébként a dolog mögött irigység van, azzal sajnos nem tudok mit kezdeni. Magyarország nem a kommunizmus időszakában él már. Vannak eltérő teljesítmények a gazdaságban is, a munka világában is. Ha ön irigyli Csányi Sándort, Demján Sándort vagy másokat, azzal sajnos önnek kell megbarátkoznia. [[Az elnök a csengő megkocogtatásával jelzi az idő leteltét.]] Köszönöm szépen a figyelmet. [[Taps a kormánypárti padsorokból.]]
Köszönöm, Varga miniszter úr. Tisztelt Országgyűlés! Áttérünk a sima szóbeli kérdésekre. Tukacs István, az MSZP képviselője, kérdést kíván feltenni az emberi erőforrások miniszteréhez: „Hogyan fog történni a receptek kiváltása?” címmel. Tukacs képviselő urat illeti a szó.
Köszönöm szépen a szót, elnök úr. Tisztelt Ház! Tisztelt Államtitkár Úr! Ebben a kedves, nyár eleji hangulatban, mondhatnám, szűk családi körben szeretnék egy hírről érdeklődni, amelyet még senki nem cáfolt. Több helyen is megjelent, és ez arról szólt, hogy a receptek - vagy nevezzük akár vénynek - kiváltása úgy fog történni, hogy csak az válthat ki ilyet, akinek a neve szerepel rajta, tehát arra jogosult.Tisztelt Államtitkár Úr! Szívem szerint most rögtön feltenném a kérdést, hogy vajon igaz-e a hír. Szívem szerint szívesen fogadnám azt a választ, hogy ez a hír nem igaz. Azért teszem ezt, mert a napi gyakorlat úgy van, és ezt mindenki ismeri, aki már váltott ki gyógyszert, hogy kiváltjuk a mamáét, a papáét, a családtagét, az ismerősét, a rokonét és a szomszédét, miért ne tennénk, hiszen ezzel segítünk, és nem ér kár senkit. Egyes falvakban, és sajnos nagyon sok ilyen van, nincs patika. Itt az általános gyakorlat ugyanaz, hogy a családtagra számíthat az idős ember, aki nem akar vagy nem tud átmenni a szomszéd faluba, vagy arra számíthat, hogy valamilyen jó ismerőse, szomszédja jár el az érdekében, vagy egész egyszerűen a falugondnok gyűjti össze ezeket az igényeket és segít azokon az idős embereken, akik már nem akarnak vagy nem tudnak a szomszéd falu vagy a szomszéd kisváros patikájába átmenni. Cáfolja a hírt, államtitkár úr, mert az az igazság, hogy ha igaz az, hogy ezek az emberek majd megbízást adnak azoknak, akiktől várják a segítséget, akkor ez számukra bonyolult, babrás, sok tekintetben megvalósíthatatlan, ha ez ráadásul anyagi kiadással is jár, ne adj’ isten, mondjuk, közjegyzőt kell megbízni azzal, hogy csináljon egy ilyen megbízást, akkor meg pénzbe kerül. Államtitkár úr, sokat ötleteltek már, volt számtalan ilyen ötlet, amely az egészségügyben nem létező koncepciót pótolni kívántatik, remélem, ilyen ötletről van szó. Mondjon valamit erről a legújabb ötletükről. Elnök úr, köszönöm a szót.
Köszönöm, Tukacs képviselő úr. Válaszadásra megadom a szót Rétvári Bence államtitkár úrnak.
Köszönöm szépen a szót, elnök úr. Tisztelt Képviselő Úr! Tisztelt Ház! Az ön felszólalása egy remek alkalmat teremt arra, hogy egy újabb egészségügyi álhírt tudjunk cáfolni. Semmi ilyesfajta dologról természetesen nincsen szó, amit ön mond, de nyilván azok a hírgyárosok, akik igyekeznek álhírekkel a kattintásszámokat növelni és a kormányt valamiféle eszement logikával megvádolni, nos, ők nyilván ezt terjesztették az interneten. Mi a valóság? Az egészségügyi fejlesztésünk szerencsére már abba a stádiumba lépett, az elektronikus egészségügyi fejlesztés, hogy most már lesz e-recept, egy olyasfajta digitális recept, amit felír az orvos, és utána akár papír nélkül is, ha valaki egy e-személyivel odamegy a patikába, vagy odamegy a mostani személyijével, tehát még nem az e-személyijével, hanem a sima kártyaalapú személyijével vagy a taj-kártyájával, akkor anélkül, hogy bármifajta receptet átnyújtana, azokat a recepteket megkapja, ki tudja váltani, amiket felírt az orvos. Tehát nem történhet meg az, hogy elveszti, nem történhet meg, hogy megrongálódik, nem történik meg, hogy félreolvassák, hanem pontosan azok az adatok fognak a patikushoz odakerülni, amelyeket digitálisan felírt az orvos. Lehetséges természetesen az, amit ön is mond, hiszen mindnyájan voltunk már ilyen helyzetben, hogy valamelyik rokonunk, ismerősünk gyógyszerét váltjuk ki. Erre az esetre szól a felírási igazolás, amit ugyanúgy meg fog kapni a beteg, ugyanúgy ki tudja nyomtatni az orvos, és aki nem tud maga elmenni a személyijével, hogy kiváltsa az e-receptet, ezt a felírási igazolást átadja a gyerekének, unokájának, a szomszédjának, barátjának, segítőjének, és ő elmegy a patikába. [[15.30]] Most is alul a recepten több aláírás van, a betegnek is kell legyen rajta aláírása, a gyógyszer átvevőjének is kell legyen rajta aláírása, tehát ez a rendszer, amelyik most működik, ez is működhet. De mindemellett akkor, amikor valaki tényleg a maga receptjét váltja ki, sokkal egyszerűbb a helyzete, nem tudja elkeverni, elveszíteni, összekeverni. És jobb az ő gyógyulási lehetősége is, hiszen a különböző gyógyszerérzékenységek ebben a rendszerben tárolva lesznek, erre a patikus jobban oda tud figyelni, illetve a betegút, a korábbi gyógyszerek sokkal inkább a későbbi kezelések során a későbbi kezelőorvosok rendelkezésére állnak, hiszen pontosan tudhatjuk és láthatjuk, hogy mit írtak fel, mit váltott ki, és milyen betegségei voltak korábban az illetőnek. Köszönöm szépen. [[Taps a kormánypártok soraiban.]]
Köszönöm, államtitkár úr. Tisztelt Országgyűlés! Kulcsár Gergely, a Jobbik képviselője, kérdést kíván feltenni a honvédelmi miniszterhez: „Helikopter javítás Fidesz-módra” címmel. Kulcsár Gergely képviselő urat illeti a szó.
Köszönöm a szót, elnök úr. Tisztelt Államtitkár Úr! A régóta lebegtetett forgószárnyas képességünk visszaállításával kapcsolatban az elmúlt években csak mellébeszélt a kormány. A hadsereghez hasonlóan ezen képességet is sikeresen építették le a fideszes és MSZP-s kormányaink az elmúlt évtizedekben. Nemrégiben azonban visszaérkezett Novoszibirszkből négy Mi-17-es helikopter. A gépek tavaly ősz óta egy helyi javítóüzemben estek át nagyjavításon, egy ötödik helikopter kiküldése pedig rövidesen megtörténik egy ugyanilyen beavatkozásra. A javítások költsége mintegy 4 milliárd forintot tett ki. Továbbá a kormány idén és jövőre összesen 20 milliárd forintot kíván fordítani arra, hogy a harci helikopteres képességet helyreállítsa. Ehhez összesen 12 darab Mi-24-est kívánnak Oroszországba küldeni nagyjavításra. Azonban a nemrég visszatért négy helikopteren a legalapvetőbb, régóta hiányzó fejlesztéseket sem hajtották végre, hiszen az úgynevezett infracsapdavető berendezések beszerzése nem történt meg, de a kabint és hajtóművet védő páncéllemez vagy kevlár betét is hiányzik. Ezek nem szerepeltek a megrendelő fél, tehát a Honvédelmi Minisztérium követelményrendszerében, holott sokkal komolyabb védelmi rendszerek is vannak a felújítást végző orosz cég kínálatában. További negatívum, hogy a kiküldött négy gép közül kettő, amelyek műszer- és kabinvilágítása még nem volt kompatibilis az éjjellátó-szemüvegekkel, sem kapta meg ezt a módosítást. Így kijelenthető, hogy a magyar helikopteresek gépeik jelenlegi felszereltségével csak hősi halottak lehetnek egy esetleges bevetésen. De az éjjellátó képesség hiánya komoly problémát okozhat egy katasztrófahelyzetben vagy éjjeli mentés esetén. Tisztelt Államtitkár Úr! Kielégítőnek tartja-e a megtörtént nagyjavításokat? Mi volt a konkrét követelményrendszere a megrendelőnek? Ön szerint helyreállítható-e így az ország harci és szállító forgószárnyas képessége? A Mi-24-es helikopterek is hasonló szegényes javításon fognak átesni? Várom érdemi válaszát. [[Taps a Jobbik soraiban.]]
Köszönöm, Kulcsár képviselő úr. Válaszadásra megadom a szót Vargha Tamás államtitkár úrnak.
Köszönöm a szót. Tisztelt Elnök Úr! Tisztelt Ház! Tisztelt Képviselő Úr! Először is szeretném visszautasítani a kérdésében rejlő csúsztatásokat, hiszen azok az álhírek, amiről államtitkártársam is beszélt, így születnek, és egyben szeretném eloszlatni az ön és bárki aggályait a nagyjavításon átesett gépek állapota, valamint az ország helikopterképessége kapcsán.A kormány sosem állt el attól a szándékától, hogy minden feltétel rendelkezésre állása esetén ezt a képességet megújítsa. Ebben az esetben 4+1 darab Mi-17-es típusú közepes szállítóhelikopter ipari nagyjavítása mellett döntött, amely a hajtómű- és a sárkányszerkezet teljes körű javítását, és nem az eszközök modernizálását vagy fejlesztését jelentette. Az Oroszország ellen bevezetett embargó ugyanis nem is tenné lehetővé és nem is teszi lehetővé haditechnikai eszközök beszerzését, de a meglévő eszközök fejlesztését vagy azok különböző eszközökkel történő kiegészítését és modernizációját sem, így csak ipari nagyjavításról lehet szó. Az ön által említett részletek és valóban katonai szakmai jellegű egyes kérdések tekintetében néhány dolog megoldható hazai vagy szövetséges ipari háttér igénybevételével a nagyjavítás után is, ugyanakkor azt gondolom, hogy modernizálni vagy korszerűsíteni olyan eszközöket, amelyek a váltótípus megjelenéséig hivatottak rendszerben maradni, nem lenne gazdaságos és nem is lenne ésszerű. A szóban forgó helikopterek a Magyar Honvédség szándékai szerint többnemzeti műveleti területen tervezetten nem kerülnek alkalmazásra. A Magyar Honvédség alaprendeltetéséből adódó hazai országvédelmi feladatokat látnak el, légi kutató-mentő szolgálatot, légi szállítást, szárazföldi csapatok támogatását, kiképzést és katasztrófavédelmi feladatok ellátását. Ezeknek a helikoptereknek további szerepe lesz az induló légijárművezető-képzésen tanuló helikoptervezető állomány kiképzésében is. Azt kérem önöktől, mindenkitől, hogy támogassák elképzeléseinket a jövőben is. Köszönöm szépen. [[Taps a kormánypártok soraiban.]]
Köszönöm, Vargha Tamás államtitkár úr. Tisztelt Országgyűlés! Szél Bernadett és Ikotity István, az LMP képviselői, kérdést kívánnak feltenni az emberi erőforrások miniszteréhez: „Eszement ötletek helyett mikor kezdenek neki az oktatás rendbetételének?” címmel. Ikotity képviselő urat illeti a szó.
Köszönöm szépen a szót, elnök úr. Tisztelt Ház! Tisztelt Államtitkár Úr! Nemrégen arról a valóban eszement ötletről lehetett hallani, hogy a kormány szeretné bevezetni a lövöldözést az iskolákban, levélben érdeklődött ugyanis a KLIK arról, hogy van-e olyan alkalmas 6-szor 15 méteres terület az iskolákon belül vagy az iskolák mellett, ahol lőteret lehetne kialakítani. Valaki a kormányon belül kitalálta, hogy a magyar oktatás problémáira a sportlövészet választhatóvá tétele jelent megoldást. A mindennapos éneklés vagy pláne a „Minden iskolába zongorát!” korábbi ötletek legalább komolyan vehető célokat szolgáltak, még akkor is, ha nem a legsúlyosabb problémákhoz nyúltak hozzá. Pár napja egy másik eszement ötletről értesülhettünk: Parragh László iparkamarai elnök, másodállásban oktatási háttérminiszter javasolta azt, hogy be kellene zárni a gimnáziumokat, mert túl sokan járnak ezekbe az intézményekbe, és az általa felügyelt szakképzésből szívják el a diákokat. Parragh Lászlót egyébként közvetlenül is kérdeztük erről, hogy ő melyik gimnáziumokat zárná be, de ezt kérdeztük az EMMI-től is. Az LMP határozottan azt gondolja, hogy a magyar oktatás problémáit nem lehet a céllövöldék nyitásával vagy a gimnáziumok bezárásával segíteni. A céllövöldés ötlet legfeljebb a problémákról tereli el a figyelmet, a gimnáziumok bezárása viszont nagyon komoly dolog, nagyon súlyos további romlást okozhat az iskolarendszerben. Tisztelt Államtitkár Úr! Nincs jobb ötletük az oktatás problémáinak megoldására, mint ezek, amelyek itt elhangzottak? Nem kellene inkább a drámaian romló PISA-eredményekkel, a szegregációval, a kisiskolák megmentésével, a felsőoktatás versenyképességének javításával vagy a tandíj eltörlésével foglalkozniuk? Ezen eszement ötletek helyett mikor kezdenek neki az oktatás rendbetételének? Várom válaszát.
Köszönöm, Ikotity képviselő úr. Válaszadásra megadom a szót Rétvári Bence államtitkár úrnak.
Köszönöm szépen a szót, elnök úr. Tisztelt Képviselő Úr! Tisztelt Ház! Ismételten jót szemezgetett ön az interneten különböző álhírek között. Jó lenne, ha komolyabb kérdésekről is tudnánk itt vitatkozni, tisztelt képviselő úr, mint hogy lesznek-e céllövöldék az iskolákban, és hasonló kérdéseket tesz fel. Ha ön komolyan venné az oktatás ügyét, vagy ha komolyan venné az LMP az oktatás ügyét, ha lenne jövőképe az LMP-nek az oktatásügyről, akkor nem ilyen, hanem érdemi kérdéseket tenne fel. De önökről tudjuk, hogy oktatásban ugyanazt és ugyanannak az ellenkezőjét is tudják követelni. Néha azt mondják, hogy túl leterheltek a diákok, máskor azt mondják, hogy elbutítja a kormány a diákokat akkor, ha csökkenti a tartalmat. De láttuk ezt a mai szavazáskor is, átláthatóságot követelnek a pártfinanszírozásban, de amikor van egy ilyen javaslat, akkor ellene szavaznak a parlamentben. De ellene szavaztak annak is, amikor a költségvetés elfogadásakor többleteket tudtunk mind a felsőoktatásban, mind a köznevelésben biztosítani a jövő évben mind a tanulók, mind a diákok számára, mind a béremelések kapcsán, mind a pedagógus-életpálya miatti többlet 9 milliárdban vagy a minősítés miatti többlet 7 milliárdban - 7 milliárd forinttal többel ösztönözzük jövő évben az önmagukat minősítő pedagógusokat, hogy ezt végezzék el, és még jobb szinten tanítsák a gyermekeket, mint idén. A nevelő-oktató munkát közvetlenül segítők plusz 10 százalékos bértöbbletére is 1,8 milliárd forint, de akár azok, akik a gyermekekkel diákönkormányzatban, szakkörben vagy máshol foglalkoznak, az ő ösztönzésükre is vannak tételek. Itt az osztályfőnökök vagy a diákönkormányzattal foglalkozók órakedvezményére másfél milliárd forint többlet, gyógypedagógiai és pedagógiai szakszolgálati intézményekben a szakember-ellátottság javítására 2 milliárd forint többlet szerepel a jövő évi költségvetésben, beruházásokra szintén több milliárd forint többlet, felsőoktatási alaptevékenységre 6 milliárd forint, doktoranduszokra 740 milliárd forint, fogyatékossággal élőkre, felsőoktatási ösztöndíjra, oktató-kutató tanárok béremelésére, ez utóbbira 3,2 milliárd forint, a többiek béremelésére 1,9 milliárd forint. Ilyen többletek vannak, amelyek a minőségi felsőoktatást, a minőségi köznevelést hivatottak szolgálni a következő esztendőben. Köszönöm szépen. [[Taps a kormánypártok soraiban.]] [[15.40]]
Köszönöm, Rétvári államtitkár úr. Tisztelt Országgyűlés! Horváth István, a Fidesz képviselője, kérdést kíván feltenni a földművelésügyi miniszterhez: „Hogyan állítható talpra egy ágazat?” címmel. Horváth István képviselő urat illeti a szó.
Köszönöm a szót, elnök úr. Tisztelt Elnök Úr! Tisztelt Ház! Tisztelt Államtitkár Úr! Rendkívül álságosnak érzem a jelenlegi politikai légkört. A költségvetés vitájában láttuk, hogy az ellenzék a kifejezetten biztató gazdasági helyzetünket, a lakosság terheinek újabb csökkentését, a munkában élők helyzetének erősítését, a nyugdíjasok megbecsülését igyekszik úgy beállítani, mintha valami igazságtalanság történne az országban. Különösen sajnálatosnak tartom, hogy az egész ellenzék összefog ennek a szánalmas álláspontnak a képviseletében. Pedig láthattuk, hogy milyen a legkeményebb hangadó, az MSZP munkája. Egy példát hoznék erre, a sertéságazat helyzetét. A szocialista kormányzás végén, 2010 körül a sertéságazat rendkívül rossz helyzetbe került. Az akkori kormány semmit nem tett annak érdekében, hogy javítsa a sertéstartók helyzetét. 2004 és 2008 között tömegével hagytak fel a sertéstartók addigi tevékenységükkel, a sertéslétszám aggasztóan lecsökkent, a feketegazdaság virágzott a szektorban, a húsfeldolgozók jelentős része pedig a csőd közelébe került. A polgári kormány különböző stratégiai lépésekkel igyekezett kivezetni az ágazatot a mélypontról. A rendelkezésre álló eszköztár nem volt széles: a támogatási rendszer átstrukturálása, új nemzeti támogatások bevezetése, adócsökkentés, minőségbiztosítás, tudományos tevékenység támogatása, szakmai szervezet létrehozása és a megfelelő monitoringrendszer kiépítése. Az ágazat hanyatlása megállt, stabil fejlődésnek indult, és a jelek biztatóak. A szektor fehéredett, megnövekedett a sertéstartói kedv, és a sertéslétszám növekedésnek indult. Amíg korábban mentőakciókra volt szükség egyes húsipari üzemek megmentése érdekében, nemrégiben a régió egyik legnagyobb és legmodernebb vágóhídjának átadó ünnepségén vehettünk részt. Tisztelettel kérdezem az államtitkár urat, hogyan ítéli meg a kormány ezeket a jeleket [[Az elnök a csengő megkocogtatásával jelzi az időkeret leteltét.]] milyen fejlesztések valósulnak meg a szektorban, milyen hatással lesznek az ágazatra, a tárca szerint milyen [[Az elnök ismét jelzi az időkeret leteltét.]] állapotban van ma Magyarországon a sertéságazat a korábbiakhoz képest, hogyan értékeli a tárca a sertéságazat talpra állítása érdekében megtett lépéseket.
Köszönöm.
Milyen lépéseket tervez a tárca a sertéságazat helyzetének további javítása érdekében? [[Taps a kormánypártok padsoraiból.]]
Köszönöm szépen, Horváth István képviselő úr. Megadom a szót válaszadásra Nagy István államtitkár úrnak.
Köszönöm szépen, elnök úr. Tisztelt Ház! Kedves Képviselőtársam! Igen, az a helyzet, hogy két percben nagyon nehéz beszélni egy ágazat fejlődéséről, egy ágazat helyzetéről. Ugyanilyen hasonló bajban leszek, amikor önnek erre választ kell adnom. Az az igazság, hogy a kérdésére a válasz egy mondatban úgy fogalmazható meg, hogy átfogó, átgondolt stratégiával. Ha ennek minden elemét végig tudjuk vinni, akkor lesz továbbra is sikeres majd ez az ágazat.Ha csak egy számot mondanék önnek, akkor azt mondanám, hogy a sertéságazat kibocsátásának volumene 2013 és ’16 között 13 százalékkal emelkedett, ami az ötödik legmagasabb érték az EU-ban. A kormány agrárpolitikájának központi eleme az állattenyésztés, ezen belül is hangsúlyosan a sertéságazat fejlesztése. Nézzük azokat a támogatásokat, amelyek megvalósításra kerültek! A nemzeti támogatások közül a sertés állatjóléti támogatások a legjelentősebbek. 2015-től indult a „Több munkahelyet a mezőgazdaságba” program, az ennek keretében biztosított többletforrásoknak köszönhetően a 2016. évi 6 milliárd forint helyett 2016-ban és ’17-ben már a Bizottság által jóváhagyott maximális 9 milliárd 144 millió forint került elkülönítésre. 2015-ben új támogatási programként indult a tenyészkocák után igényelhető állatjóléti támogatás, évi 8,6 milliárd forintos összeggel. A 2012-ben elindult stratégia megvalósítása keretében kiépültek a tenyésztést és teljesítményértékelést segítő infrastrukturális beruházások, a sertéságazati információs rendszer, és létrejött a „Kiváló minőségű sertéshús” védjegy is. 2014-ben 5 százalékra csökkent az élő- és félsertés, ’16-tól a sertés tőkehús áfája, 2018-tól pedig a sertésbelsőségek is a kedvezményes áfakulcs alá fognak tartozni. A jövő legfontosabb feladatai közé tartozik a minél nagyobb termelői jövedelembiztonság elérése. Ezt szeretnénk, és engedje meg, hogy megköszönjem ebben a munkában az ön szerepét is mint miniszteri megbízott. Köszönöm szépen. [[Taps a kormánypártok padsoraiból.]]
Köszönöm, Nagy István államtitkár úr. Tisztelt Országgyűlés! Horváth Imre, az MSZP képviselője, kérdést kíván feltenni a Miniszterelnökséget vezető miniszterhez: „Lehet-e vagy sem?” címmel. Horváth Imre képviselő urat illeti a szó.
Köszönöm, elnök úr. Tisztelt Országgyűlés! Tisztelt Államtitkár Úr! A napokban érdekes cikk jelent meg az egyik hírportálon, amelynek lényege, hogy László Tamás fideszes képviselő úr magyarázza, miért képtelenség Lázár panelbontásos terve. Eszerint László Tamás, Újpalota fideszes, azaz kormánypárti országgyűlési képviselője úgy nyilatkozik, hogy Lázár úr panelházak visszabontásáról szóló terve magyar lakótelepen nem alkalmazható. Tekintettel arra, hogy Újpesten az egyéni választókörzetemben, valamint a szomszédos Újpalotán is nagyon sokan élnek panelházakban, kérdezem, Lázár úr mire alapozza a panelházak visszabontásáról szóló terveit. Ki téved: Lázár úr, vagy a XV. kerület fideszes képviselője? Tekintettel arra, hogy Lázár úr választókörzetében, Hódmezővásárhelyen indulna el a visszabontásra vonatkozó pilotprojekt, kérdezem, hogyan gondolják megvalósítani a panelben lakók életminőségének javítását. Az is kérdésként merül fel, hogy jogilag is nagyon nehéz megoldani a szerteágazó tulajdonviszonyokra való tekintettel a panelházak lebontásának elkezdését. Várom a válaszát. Köszönöm.
Köszönöm, Horváth képviselő úr. A válaszadásra megadom a szót Csepreghy Nándor államtitkár úrnak.
Tisztelt elnök úr, köszönöm a szót. Tisztelt Képviselő Úr! Ez is azt bizonyítja, hogy ilyen meleg időben nem szabad a sajtót olvasni, mert az ember téves következtetéseket fog levonni.Arról beszélünk jelen pillanatban, hogy amikor az ország gazdasága jól megy, akkor igenis érdemes azon elgondolkodni, hogy a mindenkori magyar kormány hogyan tud jelentős segítséget nyújtani a panelben élő, mintegy 1,2 millió honfitársunk életkörülményeinek javítása érdekében. Arról beszélünk és arról kezdtünk meg egy konzultációt, hogy ezt milyen formában lehet megtenni. Ettől teljesen függetlenül Magyarország Kormánya, ahogy a másik 22 megyei jogú várossal, úgy Hódmezővásárhely városával is aláírt egy megállapodást a „Modern városok” program keretében. Ez pedig arról szól, hogy ott egy konkrét panel esetében egy városrehabilitációs programot hajtanak végre szigorúan abban az esetben, és ezt a megállapodás is tartalmazza, amennyiben teljes körű kompromisszum jön létre az ott lakó közösséggel, a város önkormányzatával és az építésztársadalommal.A magyarországi panelek jelentős része, szinte mindegyike 1970 és 1990 között épült Magyarországon. Úgy látszik, hogy abban egyöntetű véleményegyezőség van, hogy ezek az épületek statikai értelemben rendben vannak, azonban műszakilag mindenképpen felújításra szorulnak. A kormány most egy mély és alapos konzultációt folytat minden szervezettel, többek között az építészekkel, a panel-érdekképviseletek vezetőivel, a mérnökökkel, azokkal a pénzügyi finanszírozókkal, akik egy ilyen program végrehajtásában részt vehetnek. A konzultációnak az a célja, hogy nagyjából ősszel lehessen egy vitaindító anyagot letenni akár az Országgyűlés elé, és kezdjünk el azon gondolkodni, hogyan lehet ezt a kérdést, ami, azt gondolom, kiemelt prioritást élvez, kezdjük el közösen, velük együttműködve kidolgozni, hogy a panelben élő 1,2 millió ember életkörülményeit miként tudjuk javítani. Ehhez kérjük az önök támogatását is. Köszönöm szépen. [[Taps a kormánypártok padsoraiból.]]
Köszönöm, Csepreghy államtitkár úr. Tisztelt Országgyűlés! Kepli Lajos, a Jobbik képviselője, kérdést kíván feltenni az emberi erőforrások miniszteréhez: „Miért hagyták tönkremenni a népligeti Planetáriumot?” címmel. Kepli Lajos képviselő urat illeti a szó.
Köszönöm szépen, elnök úr. Tisztelt Államtitkár Úr! Van egy 40 éves történetű intézmény a Népligetben, amely százezres látogatottsági számokat döntöget évente, és amelyet úgy hívnak, hogy Planetárium. Ezt mindannyian ismerjük, legalábbis az én korosztályom a gyermekkorunkból, ifjúkorunkból, iskolai kirándulások, látogatások célpontja volt, és a mai napig is, illetve egészen a múlt hét végéig tömegével látogatták gyerekek, családok, felnőttek, hiszen rendkívül érdekes ismeretterjesztést kaphattak a csillagászatból, a csillagokból azok, akik oda ellátogattak. [[15.50]] A természettudományos képzésnek egy rendkívül fontos háttérintézményeként működött ez a Planetárium. Körülbelül 2-3 milliárd forintos összegből teljesen felújítható lenne ez az intézmény, ám eddig a kormányzat nem biztosított erre forrást, így múlt hét végén határozatlan időre bezárta a kapuit ez a nagyszerű intézmény. Nem tudjuk, hogy ki fog-e még valaha nyitni, hiszen az épület állapota annyira kritikus, hogy ha ezt így hagyjuk, hogy az időjárás és a különböző tényezők martaléka legyen, akkor már nem fogják tudni felújítani, esetleg egy teljesen új épületet felhúzni a helyére, nyilván ennek a költségnek a többszöröséért. Ebben a 3 milliárd forintban már a gépészet cseréje is benne van, tehát teljesen modern készülékekkel volna kivitelezhető egy olyan XXI. századi planetárium, ami a gyermekek, az ifjúság oktatásában egy rendkívül fontos szerepet játszik és a felnőttekében is, hiszen a csillagászati képzés mindig is egy kicsit olyan hiányos területe volt - én azt gondolom - a természettudományos oktatásnak, hiszen nagyon kevés ilyen intézmény található Magyarországon. Kérdésem az, hogy mit kíván tenni a kormány, megmentik-e ezt a jeles intézményt, szánnak-e erre forrást a közeljövőben, és hogyha igen, akkor mikor fog ez megtörténni. Várom érdemi válaszát, államtitkár úr. Köszönöm. [[Taps a Jobbik soraiból.]]
Köszönöm, Kepli képviselő úr. Válaszadásra megadom a szót Rétvári Bence államtitkár úrnak.
Köszönöm szépen a szót, elnök úr. Tisztelt Képviselő Úr! Tisztelt Ház! Mindannyiunk számára fontos a Planetárium és a Planetárium jövője. Az intézmény maga nem egy állami intézmény, hanem a Tudományos Ismeretterjesztő Társulatnak, a TIT-nek az intézménye, ezt az idei és a jövő évi költségvetésben is - a TIT-et - 22 millió forinttal támogatja a kormányzat a működésében. Maga a telek, amin a Planetárium áll, az viszont négy tulajdonosnak a tulajdona: a magyar állam, a Fővárosi Önkormányzat, a kerületi önkormányzat és a BKV-BKK, tehát egy ilyen közös, négy tulajdonosból álló telek. Éppen ezért ahhoz, hogy bármifajta munkálat meginduljon, előbb a tulajdonviszonyokat, területviszonyokat kell rendezni. De természetesen a kormány is folyamatosan vizsgálja, hogy miket és hogyan tehet meg. Nyilván, amikor a Városligettel kapcsolatos elképzelések megfogalmazódtak, azoknak része volt már 2016 nyarán is a Planetárium kérdése, hogy milyen fejlesztési jövőt szánunk a Planetáriumnak. A vizsgálatok során az egyértelművé vált, hogy európai uniós forrásból nem finanszírozható a Planetárium felújítása teljes mértékben, ugyanakkor párhuzamosan az elmúlt években már rengeteg budapesti kulturális fejlesztés szerencsésen végigment, elég a Várkert Bazárra, a Zeneakadémiára, a Pesti Vigadóra, Budai Vigadóra vagy a folyamatban lévő Szépművészeti Múzeumra gondolni. Tehát számtalan kulturális fejlesztés Budapesten megvalósult, illetőleg most is a Városligetben és azon túl is rengeteg megvalósul. Igyekszünk tehát keresni a közös megoldást a TIT-tel közösen, a négy tulajdonossal közösen, igyekszünk támogatni a tevékenységét a TIT-nek nemcsak a Planetárium kapcsán, hanem az Uránia Csillagvizsgáló kapcsán, az Élet és Tudomány, a Valóság és a Természet Világa tudományos ismeretterjesztő folyóiratok kapcsán, ahogy képviselő úr is utalt rá. Hiszen ezek a tevékenységek, a Planetáriumé és a magazinoké is és a csillagvizsgálóé is a fiatalok természettudományos ismereteit bővíthetik, az érdeklődésüket is növelheti, és ezzel talán valamilyen tudományos pályára is jobban ösztönzi őket. Úgyhogy folyamatos ebben is a kormányzat tevékenysége, remélem, hamarosan majd előrelépésekről is be tudok önnek számolni. Köszönöm szépen. [[Taps a kormánypártok soraiból.]]
Köszönöm, Rétvári államtitkár úr. Tisztelt Országgyűlés! Magyar Zoltán, a Jobbik képviselője, kérdést kíván feltenni a nemzetgazdasági miniszterhez: „Kész átverés show Csornán?” címmel. A kérdésre a miniszterelnök úr megbízásából a téma szerint feladat- és hatáskörrel rendelkező Szijjártó Péter külgazdasági és külügyminiszter úr kérésére Szabó László államtitkár úr fog majd válaszolni. Magyar Zoltán képviselő urat illeti a szó.
Köszönöm a szót, elnök úr. Tisztelt Ház! Képviselőtársaim! 2011. július 19-én jelent meg a sajtóban, hogy az EcoSolifer AG egy 50 millió eurós beruházás keretében napelemgyárat létesít Csornán. Akkor még úgy tudtuk, hogy ’12 nyarán 160 foglalkoztatottal és évi 50 millió eurós árbevétellel fog dübörögni az üzem. Becsey Zsolt, a Nemzetgazdasági Minisztérium államtitkára 935 millió forintos állami támogatást ígért, Áder János pedig egy olyan XXI. századi technológiával működő üzemet vizionált, ami még nincs Magyarországon. Aztán ugyanő letette 2014 szeptemberében az alapkövet, ami már eleve egy komoly csúszás volt, de a lényeg a lényeg, hogy annak ellenére, hogy évek óta csúszik a történet, a kormánypárti sajtóban azért sorra jelentek meg az alábbi címmel a cikkek: „Átadás-átvétel megkezdődött”, „30 munkatárs betanítása megkezdődött”, „2-3 hónap, és a gépek is telepítve lesznek”, „Jelentős piaci emelkedés várható” és a többi. És mi van most? A legfrissebb hírek szerint már a biztonsági őröket is elküldték. Az üzemcsarnok ugyan megépült, a technológia azonban sehol. Azokat a munkatársakat, akiknek a felvétele, kiképzése szintén megkezdődött, abbamaradt, elküldték őket. Ráadásul hiába levelezek önökkel azzal kapcsolatban, hogy végül is az állam, az adófizetők mennyit buktak ezen a történeten, ezen a csornai napelemgyáron, ami egy szellemhangárként üzemel jelenleg, teljes ellentmondáshegyekbe ütköznek ezek a válaszok. Tehát szeretném végre tisztázni, mennyi adófizetői forrás került eddig a céghez. Megkapta-e a 2 milliárd forintos európai uniós és 1 milliárd forintos kormányzati támogatást? Mi a helyzet a 7 milliárd forintos eximbankos hitellel, ebből mennyit használt fel az üzem? Egyáltalán reménykedhetnek-e még a csornaiak abban, hogy az önök által oly sokszor megígért napelemgyár üzemelni fog, és a térségnek egy komoly munkahely-lehetősége lehet? Ezekre várom végre érdemi, valós válaszát. [[Taps a Jobbik soraiból.]]
Köszönöm, képviselő úr. Válaszadásra megadom a szót Szabó László külügyi államtitkár úrnak.
Köszönöm, elnök úr. Tisztelt Képviselő Úr! 2010-ben azt a célt fogalmaztuk meg, hogy Magyarország legyen Európa termelési központja, 2014-ben pedig ezt úgy egészítettük ki, hogy minél több csúcstechnológiás kutatás-fejlesztést és innovációs kapacitást hozzunk létre Magyarországon, és ahogy a számokat nézzük, ez így is történik folyamatosan. Az EcoSolifer Modulgyártó Kft. csornai beruházása is ezen célok megvalósítását segíti elő, természetesen nem az állam, nem a kormány végzi ezt a beruházást, hanem a befektetők. A nemzetgazdasági tárca döntése alapján a beruházás 2 milliárd forintos uniós pályázati forráshoz jutott. A kormány továbbá úgy döntött, hogy egyedi kormánydöntésen alapuló beruházási támogatásban részesíti a csornai napelemgyár építését, 1 milliárd forint összegben. A támogatási szerződés aláírására 2014 júniusában került sor. A támogató a szerződésben szigorú feltételeket szabott, amit az adófizetői pénzekkel való felelős gazdálkodás jegyében tett. A támogatási összeg kifizetésére csak akkor kerül sor, ha a szerződésben rögzített minden feltétel teljesülni fog. A támogatási összeg kifizetésére a mai napig nem került sor. A projekt az Eximbanktól nem kapott vissza nem térítendő támogatást. Az Eximbank minden hitelkihelyezésénél a törvényi előírásokat, a magyar nemzetgazdaság érdekeit, a magyar munkahelyek megtartását, valamint létrehozását tartja szem előtt. A megnevezett hitelügyletnél az Eximbank a törvényi feltételeket betartotta, a vállalásait teljesítette. Mi bízunk abban, hogy ez a beruházás hamarosan beindul, és a csornai és a Csorna környéki lakosságnak a megelégedésére és a magyar nemzetgazdaság fejlődésére be fog indulni ez a beruházás. Köszönöm szépen.
Köszönöm, Szabó László államtitkár úr. Tisztelt Országgyűlés! Mai napirendi pontjaink tárgyalásának végére értünk. Most a napirend utáni felszólalások következnek. Elsőként megadom a szót a napirendi utáni felszólalásra jelentkezett Ikotity István képviselő úrnak, az LMP-képviselőcsoportból: „Vessünk véget a futballőrületnek!” címmel. Ötperces időkerete van.
Köszönöm szépen a szót, elnök úr. Tisztelt Ház! Tisztelt Képviselőtársaim! Engedjék meg, hogy néhány adatot ismertessek önökkel! A Felcsúti Utánpótlás-nevelésért Alapítvány, a miniszterelnök úr házicsapata majdnem 3 milliárd forint taotámogatást kap a 2016-17-es időszakra. Tállai András birodalma, a Mezőkövesd Zsóry Futball Clubnak közel 800 millió forint érkezik. A Pilisi Labdarúgó Klub, ahol ráadásul csak megyei első osztályú csapat van, több mint 700 millió forintot kap. Seszták miniszter úr kedvenc csapatának, a Várda Sportegyesületnek 580 millió forint közpénz jut erre az időszakra. Az Illés Sport Alapítványnak 476 millió forint érkezik Szombathelyre. És akkor csak a topot, támogatott sportszervezeteket soroltam fel a ’16-17-es időszakból, benne két futballakadémiával. Bizony, a mi pénzünkkel, közpénzekkel tömik ki a magyar futballt. Ezek az összegek már magukban bicskanyitogatóak, ismervén, hogy milyen eredményeket hoznak a magyar fociakadémiák, és hogy milyen nemzetközi eredményeket produkál a magyar labdarúgás. [[16.00]] Azt se felejtsük el, hogy lassan már a klubcsapatoknál dolgozó takarítószemélyzetet is regisztrálja az MLSZ a saját rendszerében mint labdarúgót, csak hogy emelkedést tudjanak kimutatni a magyarországi regisztrált futballisták számában. De szeretnék még néhány további adatot is ismertetni önökkel. A magyar emberek rekreációs sportra fordított ideje nemhogy növekszik, hanem éppen ellenkezőleg, csökken, a hazai átlagos fizikai aktivitás 15 perc naponta. Európa leglustább nemzetei közé tartozunk a sportolás tekintetében, különösen aggasztó, hogy a magyar társadalom mindössze 15 százaléka végez valamilyen sportos szabadidős tevékenységet. A rendszeresen sportolók aránya Magyarországon a férfiak esetében 9,7 százalék, míg a nőknél 4 százalék körül van. Orbán Viktor, Tállai András vagy Seszták Miklós hobbijának szponzorálására vannak milliárdok, az állampolgárok egészségére, egészségmegőrzésére pedig csak annak az ezredrésze jut? Ennek tükrében különösen megdöbbentő az, ami ma a sportéletben és a labdarúgásban folyik. És mi történik sportvezetői szinten, amikor Andorra ellen egy újabb szégyenteljes eredményt produkál a válogatott? Amint megszokhattuk az Orbán-kormánytól, akik következmények nélküli országgá tették hazánkat - nem Dzsudzsák Balázsnak kellett volna ugyanis bocsánatot kérnie a magyar emberektől, ő csak egy rosszul működő, korrupt rendszer része, de nem az okozója. Az Orbán-Csányi focimodell a maga akadémiáival, stadionépítéseivel, haveri vállalkozások felhizlalásával az, ami súlyos kudarcot vallott, ezért a miniszterelnöknek kellene kiállnia, és megkövetnie a magyar embereket, amiért súlyos milliárdokat szórt el a hobbijára. Vezetői fejeknek kellene hullaniuk, azért természetesen, hogy ebből valami jobb dolog jöjjön létre. Hónapokkal korábban a miniszterelnökhöz és az EMMI-hez is azzal a kérdéssel fordultunk, hogy az MLSZ-szel együttműködésben adjanak ki hivatalos szakmai értékelést a labdarúgó-akadémiák teljesítményéről. Mi csak ilyen egyszerű kérdésekre szerettünk volna választ kapni például, hogy hány európai élvonalban játszó labdarúgó került ki az akadémiákról, vagy hogy mennyivel fociznak, sportolnak ma többen a labdarúgóprogram hatására, mint korábban, vagy hogy sikerült-e a felcsúti akadémiának a miniszterelnök úr korábbi terveit megvalósítva az európai top 10-be bekerülni. Kérdéseinkre azonban érdemi választ nem kaptunk, csak becstelen támadást, azzal vádoltak minket, hogy mi politikát csinálunk a sportból - mondja ezt egy olyan kormány, amelynek hűbéresei ott ülnek szinte minden sportszövetség és futballklub élén. A miniszterelnöknek és Csányi Sándornak egy helyes lépése maradt: Csányi jelentse be a lemondását, Orbán Viktor pedig azonnal gondolja újra, alakítsa át a közpénzherdáló ámokfutását. Az állami cégek innentől egyetlen fillért se költhessenek profi klubok szponzorációjára, a fociakadémiákkal kapcsolatban általunk kért közérdekű adatokat haladéktalanul tegye nyilvánossá az EMMI, a stadionépítési program helyett pedig tömegsportfejlesztést, iskolai tornatermek és tanuszodák, közösségi sportpályák építését és fenntartását, valamint egészségmegőrző programok indítását támogassa a kormány, mindezt átlátható módon, további közpénzek lenyúlása nélkül! Köszönöm a figyelmet. [[Dúró Dóra tapsol.]]
Köszönöm, képviselő úr. Napirend utáni felszólalásra jelentkezett Nyitrai Zsolt képviselő úr, Fidesz-képviselőcsoport: „Közös eredményeink” címmel. Öné a szó, képviselő úr.
Tisztelt Elnök Úr! Tisztelt Országgyűlés! Köszönöm a szót és a lehetőséget. A napirendi pontok után egy fontos, országos jelentőségű, a Heves megyei, egri, Eger környéki emberek életét jelentős mértékben érintő kérdésben kértem szót. Egy régi terv, egy régi álom elérhetővé válásáról kívánok szólni, nem más ez, mint az Egert a fővárossal, Budapesttel összekötő, Egert az autópályával összekötő M25-ös út kérdése. A Heves megyei, egri embereket régóta foglalkoztatja ez a kérdés. Az M25-ös utat eddig számtalanszor megígérték, de sok előrehaladás nem történt. Az összekötő út megléte igen fontos, hiszen jelentősen, akár 15-20 perccel is rövidítheti a Budapest-Eger, Eger-Budapest távolságot , nem is beszélve az utazás biztonságáról és minőségéről, a környező települések tehermentesítéséről. Tisztelt Országgyűlés! Eger városa a belföldi és a külföldi turisták egyik leglátogatottabb és legkedveltebb helyszíne. Van is mire büszkének lennünk, hiszen például az egri vár az ország leglátogatottabb vidéki múzeuma, van bazilikánk, líceumunk, sok történelmi látnivaló, kiváló borok, gyógyító vizek. Az M25-ös, Egert az autópályával összekötő útról papírunk is van, Orbán Viktor, Magyarország miniszterelnöke írta alá a „Modern városok” program keretében, a korábbi kétszer egysávos út helyett kétszer kétsávos épül majd meg. Az ezzel kapcsolatos kiírások, előkészületek nagyrészt már meg is történtek. Időközben a Jobbik egyik országgyűlési képviselője az M25-ös út újratervezését javasolta, amely javaslat hosszú évekkel meghosszabbítaná a beruházást. Ha valaki segíteni nem tud, legalább ne ártson! - mondják az egriek. „M25 MOST” néven internetes petíció indult a városban abból a célból, hogy az eredeti tervet, ne a nagy időbeli csúszást okozó jobbikos javaslatot támogassák a helyiek. Eddig több mint 2 ezren töltötték ki ezt a petíciót, és hitet tettek amellett, hogy az eredeti tervek és az eredeti időtáv szerint valósuljon meg a beruházás. Eger pillanatai drágák, az M25-ös útnak az eredeti tervek szerint, az eredeti ütemezéssel kell megvalósulnia, hiszen ez az a megoldás, amely minden egri és Eger környéki ember számára jó, és utat nyit a fejlődésnek és az előrehaladásnak. Én bízom benne, hogy hamarosan sor kerülhet az alapkőletételre és a beruházás hivatalos indítására is. Köszönöm szépen a figyelmüket.
Köszönöm, Nyitrai Zsolt képviselő úr. Tisztelt Országgyűlés! Szintén napirend utáni felszólalásra jelentkezett Dúró Dóra képviselő asszony, a Jobbik-képviselőcsoportból: „A teleszülés, a tenyészállat és a büdös banya - 20. századi diskurzus az anyaságról.” címmel. Megadom a szót öt percre.
Köszönöm a szót. Tisztelt Elnök Úr! Tisztelt Országgyűlés! Ez a provokatív cím nem az én saját találmányom, nem az én kreálmányom, hanem ezek azok a szavak, amelyeket a Fidesz és az MSZP politikusai az elmúlt időszak demográfiai vitáiban az anyasággal kapcsolatban használtak. Emlékezhetünk rá, hogy a Fidesz alelnöke, Németh Szilárd használta először ezt a „teleszülés” kifejezést, majd erre kontrázott rá Bangóné Borbély Ildikó, aki az anyákat tenyészállatoknak titulálta, illetve a kormány politikáját igyekezett kritizálni ebben a stílusban, majd, úgy gondolom, minden határt átlépett Gajdics Ottó, a Magyar Idők főszerkesztője, amikor Bangóné Borbély Ildikót, egy országgyűlési képviselőt „büdös banyának” nevezett, sőt azt is mondta, hogy „az ilyen nem is ember”. Nem tudom, hogy ezek a hölgyek és urak észreveszik-e egyáltalán, hogy milyen szavakat használnak, amikor az anyaságról beszélnek, és hogy ez segíti-e azt, hogy Magyarország legnagyobb problémáját, a demográfiai katasztrófát sikerüljön megállítani, kezelni, és hogy Magyarország lélekszámában is gyarapodjon. Ettől sajnos 2017. I. negyedévében is távolabb kerültünk, hiszen éppen ma jelent meg a KSH közleménye, amelyben az áll, hogy tovább gyorsult Magyarország elnéptelenedése, a születésszám tovább csökkent az előző év azonos időszakához képest, a halálozások száma pedig növekedett. A demográfiai kérdés közösségi és magánéleti szempontból is rendkívüli felelősséget ró minden olyan emberre, aki közszereplő, különösen a politikusokra, akik döntéseket hoznak az életnek erre a vetületére is. Tudomásul kell vennünk azt, hogy jelenleg Magyarországon a 40 éves nők 40 százaléka gyermektelen, és hét év alatt 78 ezer magyar gyermek született meg külföldön magyarként. A természetes fogyást tovább gyorsítja az a kivándorlási hullám, amely elképesztő mértékeket öltött Magyarországon, most már a KSH és az Eurostat adatai is nagyságrendileg egybevágóan azt mutatják, hogy 500 ezer körülire tehető azoknak a magyaroknak a száma, akik az elmúlt években elhagyták hazájukat, és a KSH felmérése szerint további 370 ezren a következő néhány hónapban is erre készülnek, úgy, hogy ennek a 370 ezer embernek a fele már jelentkezett is valamilyen állásra. Közösségi felelősségünk van tehát abban, hogy a társadalombiztosítás fenntartható legyen, hogy az egész államháztartás ne omoljon össze. Ezért nyújt be a Jobbik határozati javaslatot azért, hogy a gyermekneveléshez szükséges cikkek áfáját minimális mértékűre csökkentsük, így hosszú távon nyújtsunk segítséget a gyermeket nevelő szülőknek, családoknak. [[16.10]] Bérlakásépítési program induljon azoknak a fiataloknak, akik gyermeket terveznek, kiszámítható, olcsó lakhatási feltételeket biztosítsunk nekik, illetve a nyugdíjakhoz hasonlóan a családtámogatás is legyen inflációkövető. Érjenek annyit a családok a kormánynak, amennyit a nyugdíjasok érnek! Magánéleti szempontból is fontos ezt a kérdést megközelítenünk, hiszen számos fiatal pár, azt érzékelhetjük a különböző felmérésekből, illetve a környezetünkben is, hogy kételyekkel van tele. Kételyekkel, mert nem tudják előre, hogy mit jelent a gyermekvállalás, nem tudják, hogy mit fog nekik jelenteni testileg, lelkileg, érzelmileg vagy akár anyagilag, de nekünk, politikusoknak, közszereplőknek az a feladatunk, hogy segítsünk legyőzni ezeket a kételyeket. Politikusként olyan intézkedéseket hozzunk, amelyek kiszámítható jövőképet nyújtanak, és éreztetik a fiatalokkal, hogy minden magyar gyermek közkincs, a gyermek áldás a családnak is, de az a színvonal, amin akár Németh Szilárd, Bangóné Borbély Ildikó vagy Gajdics Ottó beszél az anyaságról, a gyermekvállalásról, nem segíti azt, hogy Magyarország kilábaljon a demográfiai katasztrófából. A teleszülés, a tenyészállat és a büdös banya, ezek mind messzebb visznek a megoldástól, a XX. századi politizálás termékei, ezekre nincsen szükségünk. Megoldási javaslatokra van szükségünk, amit a Jobbik mind politikai pártként, mind a képviselői magánemberként is mindannyian elő szeretnének segíteni, hogy Magyarország gyarapodó nemzet legyen, és minden egyes magyar fiatal pár úgy élje meg, hogy az anyaság hivatás, a gyermek pedig áldás. Köszönöm szépen a figyelmet. [[Taps a Jobbik soraiban.]]
Köszönöm, Dúró Dóra képviselő asszony. Tisztelt Országgyűlés! Napirend utáni felszólalásra jelentkezett Rig Lajos, a Jobbik képviselője, megadom a szót öt percben: „A szeretet soha el nem múlik” - Márfi Gyula veszprémi érsek életútja és munkássága.” címmel. Öné a szó, képviselő úr.
Köszönöm szépen a szót. Tisztelt Elnök Úr! Tisztelt Képviselőtársaim! „A szeretet soha el nem múlik.” - az érsek úr a jelmondatának az első korinthusi levél passzusát választotta. A szeretet soha el nem múlik, mint elmondta, azért, mert a szeretet végső, és magyarázata mindennek. Úgy gondoltam, hogy mivel most volt érsek úrnak az 50 éves miséje, az aranymiséje, ezért az Országgyűlés és a Parlament falai között is meg kell emlékezni az ő eddigi munkásságáról és életútjáról. Július 19-én került sor Márfi Gyula veszprémi érsek aranymiséjére a veszprémi Szent Mihály Bazilikában, ennek apropóján, tiszteletem jeléül szeretném itt a Ház falai között is az életútját említeni. Márfi Gyula 1943. december 17-én született egy kis Zala megyei faluban, Pördeföldén. Egészen fiatalon elkezdte érdekelni a papi hivatás, ebben valószínűleg nagy szerepet játszott, hogy a bátyja is ezt a pályát választotta. Tizenhárom évesen kezdett el ministrálni Pákán. A vasárnapok a család számára a szentmiséről szóltak. A legközelebbi templom is egyórás gyalogútra volt az otthonuktól, ezt az utat tette meg a család minden vasárnap. Márfi Gyula, elmondása alapján, nagyon szeretett misére járni, a prédikációt nagy figyelemmel hallgatta. Bár a politikai berendezkedés nem kedvezett az igazi hívőknek, ő akkor is nagyon ragaszkodott hitéhez, és felmerülő kételyeire, kérdéseire önszorgalomból igyekezett válaszokat találni. A Pannonhalmi Bencés Gimnáziumba járt, ahol az ottani bencés atyák is nagy hatással voltak rá. 1962-ben érettségizett, ezután tanulmányait a budapesti Központi Papnevelő Intézetben folytatta. 1967. június 18-án, Szombathelyen szentelték pappá, erre mindig is büszke volt. Ahol misézett, mindig elmondta, hogy büszke arra, hogy a Szombathelyen eltöltött 17 éve olyan, mint Márton püspök évei, hiszen Szent Márton püspök is Szombathelyen töltötte a katonaéveit. Ezt minden egyes alkalommal elmondta érsek úr, minden egyes találkozáskor, erre büszke volt. Pákán 1967-1968 között, ezután Nyőgérben 4 éven át, majd Kőszegen 1973-tól 1976-ig volt káplán. Közben 1968-tól 1969-ig tanulmányi szabadságon volt Budapesten, amelynek során megszerezte a teológiai doktorátust. 1976-78 között Párizsban tanult ösztöndíjasként. 1978-tól püspöki szertartó, majd püspöki titkár, később irodaigazgató lett. II. János Pál pápa 1995. november 11-én amanziai címzetes püspökké és egri segédpüspökké nevezte ki. 1995. december 2-án, Egerben szentelték püspökké. 1997. augusztus 14-én veszprémi érsekké nevezte ki a pápa, érseki beiktatására 1997. szeptember 5-én került sor. A papi teendők közül szívéhez legközelebb a szűk értelemben vett lelkipásztori munka áll, de ugyancsak közel érzi magához a főpapi teendőket, mint például a bérmálást vagy az ünnepi szentmisék bemutatását. Igyekszik megszólítani az embereket. Egyik nagy erénye, hogy világosan és érhetően át tudja adni a keresztény tanításokat hallgatóságának. A papi hivatás iránt érdeklődők útját egyengeti, számukra iránymutatást is ad. Az érsek a keresztény értékek mellett a nemzeti értékeket is szem előtt tartja, így többször állást foglal közéleti kérdésekben is, mint például a migráció kapcsán, amely szerinte az elvallástalanodott Európát veszélyezteti. Fontosnak tartja mihamarabb visszatérni a gyökerekhez, és arra buzdít mindenkit, hogy vegye újra komolyan keresztény hitét. Márfi Gyula érsek 50 éves papi jubileuma alkalmából hálaadó szentmisét mutatott be a Szent Mihály Bazilikában június 19-én este. Több százan érkeztek az aranymisére, helyhiány miatt sokan a Szentháromság téren felállított kivetítőn követhették figyelemmel az eseményeket. A szép szertartással méltóképpen ünnepelték meg Márfi Gyula 50 éve tartó odaadó szolgálatát és munkásságát. Én az érsek úrnak innen, a Parlament falai közül kívánok a papi tevékenységéhez, hivatásához és hitvallásához egészségben és jó erőben eltöltött papi éveket, és munkásságához jó egészséget kívánok. [[Taps a Jobbik soraiban.]]
Köszönöm szépen, képviselő úr. Napirend utáni felszólalásra jelentkezett Kulcsár Gergely, a Jobbik képviselője: „Rabkórház Berettyóújfaluban?” címmel. Öné a szó, képviselő úr.
Köszönöm a szót, elnök úr. Tisztelt Képviselőtársaim! A bihari térséget a történelem viharai után a magyar politika is sújtja immár évtizedek óta, a magyar kormányok 1990 óta mostohagyerekként kezelik Berettyóújfalut és térségét. A bihari részeken az átlagnál jóval magasabb a munkanélküliség, munkalehetőség elvétve akad. Ha mégis van munka, akkor is még a magyarországi átlaghoz képest is alacsonyabbak a bérek. Az elvándorlás is nagymértékben sújtja a térség településeit. Az még a jobbik eset, ha Debrecenben találnak munkát a helyiek, hiszen abban az esetben nem feltétlenül hagyják el szülőföldjüket, de a fiatalok többsége Budapestre, Nyugat-Magyarországra és külföldre vándorol a jobb megélhetés reményében. A térség kisebb településein a magyar-cigány együttélés problémája is jelen van és nehezíti az itt élők mindennapjait. Ebben a jövőkép nélküli helyzetben érte a berettyóújfalui embereket az a hír, miszerint rabkórházat hoznak létre a városban. A fideszes városvezetés gyorsan át is adta a kiszemelt területet az államnak a Gróf Tisza István Kórház szomszédságában. Kommunikációjuk szerint 200 új munkahelyet teremtenek ezzel, és több évtizedre stabilizálnák a területi kórház helyzetét. Érdekes kérdés, hogy a 200 álláslehetőség nem feltétlenül új munkahelyeket jelent, hiszen egy kórházba speciális képzettségű embereket vesznek fel, illetve a tököli rabkórházból is hoznának munkaerőt, így a helyieknek igencsak kevés munkát adna az új intézmény. Az a mondat, hogy a börtönkórház évtizedekre stabilizálná a területi kórház helyzetét, komoly magyarázatra szorul a városvezetés vagy leginkább a minisztérium részéről. Ha különálló intézmény lesz, ahogy az illetékesek mondják, mi köze lesz a berettyóújfalui kórházhoz? A bűnözőknek jobb egészségügyi ellátás, korszerűbb eszközök járnak, mint egy átlagbetegnek? Miért kell ahhoz egy rabkórház, hogy biztosítva legyen egy kórház működése? Egyébként a rabkórház megvalósítása felmerült már Miskolcon és Szikszón is, de a helyiek ellenállása miatt meghiúsultak ezek a próbálkozások. Itt, Berettyóújfaluban is komoly ellenérzései vannak az embereknek az intézménnyel kapcsolatban. Már az is kiverte a biztosítékot a helyieknél, hogy egyszerűen ki akarták hagyni a lakosságot az egészből. Először egyeztetni kellett volna a berettyóújfalui polgárokkal, és utána dönteni a területről, de úgy tűnik, hogy a Fidesz ebben az esetben sem volt kíváncsi az emberek véleményére, bár a felháborodást érzékelve megszerveztek egy lakossági fórumot, ami hétfőn kerül megrendezésre. Reméljük, ezen a fórumon megválaszolásra kerülnek a legfontosabb kérdések, bár komoly aggályaink vannak, hisz a meghirdetett fórumon nem lesz jelen a minisztériumtól senki, mint ahogy a Házban sincsen nemhogy az illetékes minisztériumtól, hanem egyetlenegy minisztériumtól egy képviselő vagy egy államtitkár sem. [[16.20]] Pedig Csiba Gábor miniszteri biztos eljött arra a képviselő-testületi ülésre, ahol döntöttek a telek sorsáról, és itt különös megállapításokat tett.Tisztelt Képviselőtársaim! Még nem ejtettem szót arról, hogy az emberek biztonságérzetét mennyire rontja egy ilyen intézmény felállítása. Hogy érezzék biztonságban betegen fekvő hozzátartozójukat az emberek, ha bűnözők vannak a szomszédban? A tököli rabkórházban évente körülbelül 110 ezer elítélt bűnöző fordul meg, és 1300-an fekszenek bent egy évben. Hiányzik ez Berettyóújfalunak?A kérdések sorjáznak a rabkórházzal kapcsolatban, reményeim szerint megkapjuk ezekre a választ az illetékes minisztériumtól, bár ahogy az imént említettem, most erre nem lesz lehetőségem, mert kizárólag jobbikos képviselők ülnek a padsorokban.A berettyóújfalui kórházon belül kívánják létrehozni a rabkórházat, vagy külön intézmény lesz? Milyen biztonsági intézkedések lesznek az intézményen belül és kívül? Kell-e a gyógyításhoz szükséges eszközöket átadnia a városi kórháznak az új létesítménynek? Mivel garantálják azt, hogy a börtönkórház dolgozókat elszívó hatása miatt nem fog kiürülni a városi kórház? Mivel az tudvalevő dolog, hogy ha a bv-ben dolgoznak, akkor magasabbak a bérek, mint az egészségügyben a bértáblák szerint.Miként kívánják biztosítani a gondtalan és biztonságos látogatási rendet? Nem fogják-e korlátozni a civil betegek és hozzátartozóik jogait a velük azonos vagy szomszédos intézményben elhelyezett nagyszámú rabok miatt? Az eddig is orvos- és ápolóhiányban szenvedő kórházban meg fognak-e nőni a várólisták a rabok miatt? Azonos orvosi ellátásban kívánják-e részesíteni az elítélteket, mint a többi beteget? A rabokat valóban soronkívüliség illeti meg a vizsgálatok terén, szemben a törvénytisztelő betegekkel? És még sorolhatnám a felmerülő kérdéseket, de inkább arra kérem az illetékeseket, hogy álljanak el ettől a tervtől, és ne létesítsenek börtönkórházat Berettyóújfaluban. Most az egyszer, ezen alkalommal, ebben az ügyben hallgassák meg a helyi emberek szavát! Köszönöm a figyelmüket. [[Taps a Jobbik soraiban.]]
Köszönöm, Kulcsár képviselő úr. Napirend utáni felszólalásra jelentkezett Szávay István, a Jobbik képviselője: „Miért nem támogatja a Kormány a kitelepített németek és a lakosságcserével eltávozott szlovákok által hátrahagyott és ma is gondozatlan temetők rendbetételét is?” címmel. Öné a szó, képviselő úr.
Köszönöm szépen a szót, elnök úr. Tisztelt Ház! Kedves Jobbikos Képviselőtársaim! Május 30-án e Ház falai között beszéltem arról, hogy a nemzeti együttműködés rendszere szégyenszemre semmilyen formában nem emlékezett meg Deák Ferenc hatalmas művéről, a kiegyezés 150. évfordulójáról. A Fidesz nyilván nem tud mit kezdeni egy olyan dátummal, amely kompromisszumról, ellentétes vélemények figyelembevételéről és integrálásáról is szól. Az emlékezés hiánya persze annak fényében sem meglepő, hogy Deákék a kiegyezéssel egy olyan korszakot nyitottak hazánk történetében, amely korábban elképzelhetetlen gazdasági, társadalmi vagy kulturális és tudományos fejlődéssel járt, elindítva Magyarország felzárkózását Európa élvonalába. Ezzel szemben a Fidesz olyan országot épített az elmúlt hét évben, amely bérszínvonalában már a román átlagot sem éri el, míg közéletében lassan jobban hasonlít valamelyik közép-ázsiai vagy afrikai féldiktatúrára, mint egy modern XXI. századi európai államra. Ennek egyik ékes példája a még szűk tíz hónapig meglévő országgyűlési többségük elvtelen felhasználásával elfogadott plakáttörvény, amely túlszárnyalja a boldog békeidők legdurvább adminisztrációs fellépéseit is az akkori ellenzék kétségkívül méltánytalan ellehetetlenítése érdekében. Tisztelt Képviselőtársaim! Nekünk, jobbikosoknak a kiegyezés azt üzeni, hogy nem szabad a magyar társadalmat a végletekig megosztani és egymás ellen fordítani. Az Európai Uniót pedig nem sehova sem vezető kamu szabadságharcokkal, hanem például egy sikeres béruniós küzdelemmel lehet megreformálni. Nekünk például ez jut eszünkbe 1867-ről. Önöknek azonban láthatóan csupáncsak a zsidóság emancipációja, amely kapcsán a kormány 2018-tól jelentős forrást kíván biztosítani az elhagyott zsidó temetők szigorú vallási előírásoknak megfelelő rekonstrukciójára. Önmagában természetesen nem ezt a döntést kívánom kritizálni. Ugyanakkor fontosnak tartom felhívni a figyelmet arra a tényre is, hogy nem csupán a magyarországi zsidóságnak vannak hátrahagyott és gondozatlan temetői, hanem például a második világháború után szülőföldjükről elűzött németeknek vagy a csehszlovák-magyar lakosságcserében érintett hazai szlovákoknak is. Hogy konkrét példát is említsek, a kitelepítések által leginkább sújtott Tolna megyében, például Grábócon a német feliratokkal ellátott évszázados sírkövek kifordítva hevernek a temetőben és a közeli erdőben szétdobálva. De hasonló a helyzet a szintén Tolna megyei Szálkán és számos más kisebb településen is. Ezekről mintha elfeledkezett volna a kormány. Persze, azzal is tisztában vagyok, hogy a megmaradt sváb közösség nem állított ki olyan magas rangú munkásőrt, aki tanácsot tudott volna adni ebben az ügyben a Miniszterelnökségnek. Tisztelt Országgyűlés! Információim szerint a nemzetiségi pályázatokon jelenleg nem lehet indulni temetőrekonstrukciót érintő tervekkel. A pályázati kiírások ugyanis ilyen célokat nem támogatnak, pedig számításaink szerint ez esetben mindössze néhány tíz millió forintos nagyságrendről beszélhetünk, hiszen e temetők esetén sem szigorú vallási előírások és többségében elkülönülési elvek sem érvényesülnek. Ráadásul vannak olyan települések, mint például a Pest megyei, korábban jelentős szlovák lakossággal rendelkező Ecser, ahol lelkes helyi fiatalok alakítottak ki kőkerteket a temetők már nem használt részein fekvő sírkövekből, megmentve őket az enyészettől és a feledéstől. Ezt a tevékenységet is támogatni kellene, véleményem szerint tehát az érintettek bevonásával gyorsan és hatékonyan lehetne rendezni ezt a kérdést, ha lenne rá politikai szándék. Biztos vagyok benne, hogy ebben partnerek lennének az országos nemzetiségi önkormányzatok és az érintett egyházak is. Bár most csak a hazai svábokat és tótokat emeltem ki, de más nemzetiségek is érintettek lehetnek ebben az ügyben. Tisztelt Képviselőtársaim! Sváb felmenőkkel rendelkező evangélikus magyarként személyesen is nagy veszteségnek tartom, hogy a dualizmus évtizedeinek nyelvi, nemzetiségi és vallási sokszínűsége ma már sok esetben csak temetőinkben tud megjelenni, elsősorban a XX. század százezreket elpusztító, szülőföldjükről elüldöző katasztrófái után. Úgy vélem azonban, hogy Magyarországnak fontos feladata az, hogy ezeken a tereken megőrizze és a következő generációk számára is megismerhetővé tegye történelmünk e fontos fejezeteit. Arról nem is beszélve, hogy e probléma hatékony megoldásával hazánk ismét jó példát mutathatna az elszakított területeinken élő magyarságot még a temetőiből is elüldözni akaró szomszédos országok számára. Bár sajnos a kormány részéről senki sem érezte fontosnak, hogy a mai napirend utáni felszólalásokra válaszoljon, én a kérdéseimet most mégis felteszem, bízva abban, hogy azokra legalább később választ kapok, vagy ha választ nem is, de esetleg ezekben az ügyekben intézkedés történhet. Azt szerettem volna ugyanis kérdezni a kormánytól, hogy van-e regiszterük arról, hogy hol találhatóak az egykor Magyarország területén élő nemzetiségek által a XX. század történelmi viharai miatt hátrahagyott, ma is gondozatlan temetők, illetve hogy miért nem támogatja a kormány a zsidó temetők felújítása mellett a kitelepített németek és a lakosságcserével eltávozott szlovákok, esetleg más nemzetiségek által hátrahagyott temetők rendbetételét is. Köszönöm szépen, elnök úr. [[Taps a Jobbik soraiban.]]
Köszönöm, Szávay képviselő úr. Tisztelt Országgyűlés! Tájékoztatom önöket, hogy az Országgyűlés következő ülésére várhatóan 2017 szeptemberében kerül sor. Megköszönöm munkájukat, jó pihenést kívánok. Az ülést bezárom. [[Az ülés 16 óra 28 perckor ért véget.]]